Diari Oficial de la Generalitat Valenciana


Sumari del DOGV 5425, del 10-01-2007 (2007/102)

ACORD de 18 de desembre de 2006, del Ple de les Corts, pel qual aprova el Reglament de les Corts.
-------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/a/2006/12/18/(1)**

### Versions

 07/03/2024 - Actualitat  17/04/2019 - 06/03/2024  25/07/2018 - 16/04/2019  03/12/2015 - 24/07/2018  10/04/2015 - 02/12/2015  01/04/2013 - 09/04/2015  10/02/2010 - 31/03/2013  Text inicial: 01/01/2007 - 09/02/2010 

### Dades del document

Número de DOGV
:   5425

Data del DOGV
:   10-01-2007

Secció del DOGV
:   I. DISPOSICIONS GENERALS - SIN SUBSECCIÓN ESPECÍFICA

Número del document
:   2007/102


Data del document
:   18-12-2006

Organisme emissor
:   Les Corts

Tipus de document
:   Acord

Correcció d'errades

Anàlisi jurídica

 Descriptors 

:   * Corts Valencianes
    * reglament intern
    * Parlament regional
    * procediment parlamentari
    * legislació

![](assets/imgs/icones/ico_informacio.svg)

Els textos consolidats de les normes són de caràcter informatiu i no tenen valor jurídic.

TEXT CONSOLIDAT

**Versió vigent: 07.03.2024 -**

 

**Acord de 18 de desembre de 2006, del Ple de les Corts, pel qual s'aprova el Reglament de les Corts.******[1]****

 

[**(DOGV núm. 5425 de 10.01.2007)**](http://www.dogv.gva.es/datos/2007/01/10/pdf/2007_102.pdf)

 

El Ple de Les Corts, en sessió del dia 18 de desembre de 2006, ha debatut el dictamen de la Comissió de Reglament i les esmenes presentades pels grups parlamentaris a la proposta de nou Reglament de Les Corts.

Finalment, el Ple de Les Corts, d'acord amb el que hi ha establert en els articles 21.1 i 25.1 de l'Estatut d'Autonomia i d'acord amb l'article 116 del RCV, ha aprovat el següent:

 

 

REGLAMENT DE LES CORTS ****[2]****

 

TÍTOL PRELIMINAR

 

**Article primer**

1. Conformement amb l'article sisé de l'Estatut d'autonomia, els dos idiomes oficials de les Corts Valencianes són l'idioma valencià i el castellà.

2. Els diputats i les diputades podran fer ús, indistintament, d'ambdós idiomes.

3. Les publicacions oficials de les Corts Valencianes seran bilingües.

4. Així mateix, les Corts Valencianes garanteixen l'ús del llenguatge de signes propi de les persones sordes.

 

**Article segon**

1. Les Corts Valencianes són inviolables.

2. Les Corts Valencianes tenen personalitat jurídica pròpia i gaudeixen d'autonomia per al compliment dels seus fins. Tenen la seu a la ciutat de València, en l'antic Palau dels Borja i el conjunt d'edificis que constitueixen el Palau de les Corts Valencianes.

3. Les Corts Valencianes podran realitzar sessions i actes solemnes, també, en el Saló de Corts del Palau de la Generalitat, mitjançant un acord de la Mesa i de la Junta de Síndics.

4. Les Corts Valencianes igualment podran realitzar reunions en qualsevol dels municipis de la Comunitat Valenciana, quan així ho acorden la Mesa i la Junta de Síndics.

 

**Article tercer******[3]****

Les Corts Valencianes aplicaran en totes les seues actuacions i activitats una política d'igualtat d'homes i dones de forma transversal. Els òrgans de la cambra hauran de comptar amb una composició paritària d'homes i dones mitjançant els mecanismes que preveu aquest reglament.

 

**Article quart**

1. Dins del territori de la Comunitat Valenciana, d'acord amb les Normes sobre blasons, etiqueta i formulari de les Corts Valencianes, els diputats i diputades, en la seua condició de membres d'aquestes, representants del poble valencià, tindran dret a un tractament institucional i protocol·lari preferent, en particular en les activitats organitzades per les institucions de la Generalitat.

2. En actes organitzats per l'administració local a què confirmen la seua assistència diputats o diputades de les Corts Valencianes s'haurà de respectar protocol·làriament la seua permanència i la representació que ostenten.

 

 

TÍTOL I  
 De la sessió constitutiva

 

**Article cinqué******[4]****

Realitzades les eleccions a les Corts Valencianes, i una vegada proclamades les persones que siguen diputats i diputades electes, aquests es reuniran en sessió constitutiva en el dia, l'hora i el lloc assenyalats en el decret de convocatòria de les eleccions, d'acord amb el que hi ha preceptuat en l'article 23.4 de l'Estatut d'autonomia. El lletrat o la lletrada major informarà del compliment pels diputats o diputades de la presentació de la declaració d'activitats i de béns. Igualment, a l'efecte de constituir la Mesa d'Edat, informarà de la identitat del diputat o la diputada de major edat, que ostentarà la presidència de la Mesa com també del diputat més jove i de la diputada més jove que l'assistiran en qualitat de secretari i secretària respectivament.

 

**Article sisé**

1. El president o la presidenta de la Mesa d'Edat declararà oberta la sessió i es procedirà a la lectura, per un dels secretaris, del decret de convocatòria i de la relació dels diputats i diputades electes, com també, si escau, dels recursos contenciosos electorals pendents, amb indicació dels diputats o diputades la condició dels quals en poguera quedar afectada per la resolució. A continuació, les diputades i els diputats prestaran jurament o promesa d'acatar la Constitució Espanyola i l'Estatut d'Autonomia de la Comunitat Valenciana utilitzant la fórmula següent: «Jo (expressió del nom) jure/promet que aitant com tindré el càrrec de diputat/diputada acataré la Constitució Espanyola i l'Estatut d'Autonomia de la Comunitat Valenciana sense engany i guardaré fidelitat a la Generalitat.»

2. El primer diputat o diputada que jure o prometa serà el que presidisca la Mesa d'Edat; a continuació, els dos secretaris o secretàries i, tot seguit, la resta de membres de la cambra, per a la qual cosa seran cridats per ordre alfabètic.

3. Finalitzat l'acte de jurament o promesa es procedirà a l'elecció de la Mesa de les Corts Valencianes, d'acord amb el procediment regulat en aquest reglament.

4. Una vegada constituïda la Mesa de les Corts Valencianes, la Presidència de la mateixa prendrà jurament o promesa a aquells diputats o diputades que s'incorporen a les Corts Valencianes després de la sessió constitutiva.

 

**Article seté**

1. Concloses les votacions, les persones elegides ocuparan els seus llocs. Tot seguit, el president o la presidenta de les Corts Valencianes jurarà/prometrà el càrrec davant la cambra, utilitzant la mateixa fórmula ressenyada en l'article anterior però fent referència al càrrec per al qual se li acaba de triar.

2. La constitució de les Corts Valencianes serà comunicada pel seu president o presidenta al rei, al president o la presidenta de la Generalitat, al Senat i al president o la presidenta de la nació.

 

 

TÍTOL II  
 Dels diputats i les diputades

 

CAPÍTOL I  
 De l'accés, suspensió i pèrdua de la condició   
 de diputat o diputada

 

**Article huité**

1. La condició de diputat o diputada s'adquireix pel fet de l'elecció i es confirma en el moment de la proclamació com a candidat electe i l'expedició de la credencial per l'òrgan competent de l'administració electoral.

2. El diputat proclamat electe accedirà a l'exercici ple de la seua condició de parlamentari una vegada complits els requisits següents:

1r. Presentar en el Registre de les Corts Valencianes la credencial expedida per l'administració electoral corresponent.

2n. Emplenar la declaració d'activitats i de béns a què es refereix aquest reglament.

3r. Prestar jurament o promesa d'acatar la Constitució Espanyola i l'Estatut d'Autonomia en la sessió constitutiva de les Corts Valencianes davant la persona que presidisca la Mesa d'Edat o en la primera sessió del Ple a què assistisca, si és després de la seua constitució, davant el president o la presidenta de les Corts Valencianes.

3. Els diputats i les diputades electes no podran participar en les tasques de la cambra fins que no hagen complit els requisits anteriors.

 

**Article nové**

El diputat o diputada quedarà suspés en els seus drets i deures parlamentaris:

1. En els casos en què corresponga així per aplicació de les normes de disciplina parlamentària establides en aquest reglament.

2. Quan es notifique a les Corts Valencianes, o des que en tinguen notícia fefaent, de l'existència de la imputació per delicte si per ella s'haguera dictat ordre d'empresonament provisional i mentre dure aquesta.

3. Quan resulte així de la condemna imposada per delicte en sentència ferma i executòria, i en aquest cas el diputat o diputada quedarà suspés o inhabilitat per a l'exercici de la funció parlamentària durant el temps fixat en la sentència i a partir del moment en què el jutjat o tribunal corresponent comunique a les Corts Valencianes la data d'inici del compliment de la pena.

 

**Article 10**

La pèrdua de la condició de diputat o diputada es produirà per les causes següents:

1. Per decisió judicial ferma que anul·le la seua elecció o proclamació.

2. Per defunció.

3. Per incapacitat o inhabilitació, declarada per decisió judicial ferma.

4. Per extinció del mandat en haver acabat el termini o per dissolució anticipada de la cambra, sense  perjudici de mantindre la condició de diputats els membres titulars i suplents de la Diputació Permanent, fins a la constitució de les noves Corts Valencianes.

5. Per renúncia del diputat o diputada, presentada per escrit en el Registre General i dirigida a la Mesa de les Corts Valencianes. La renúncia, perquè produïsca efecte, haurà de presentar-se personalment per  l'interessat o per la persona que dispose de poder notarial concedit expressament per a això.

 

 

CAPÍTOL II  
 Dels drets dels diputats i les diputades

 

**Article 11**

1. Els diputats i diputades tindran el dret d'assistir amb veu i vot a les sessions del Ple de les Corts Valencianes i a les de les comissions a què pertanyen i d'exercir les facultats i les funcions que aquest reglament els atribueix. Podran assistir, sense vot, a aquelles comissions de què no formen part, tret d'aquelles les reunions de les quals tinguen caràcter secret o que aquest reglament ho impedisca.

2. Els diputats i diputades tindran dret a formar part, almenys, d'una comissió, i a exercir i realitzar les funcions que aquest reglament els atribueix.

 

**Article 12**

1. Per al millor compliment de les funcions parlamentàries, els diputats i diputades, amb el coneixement previ del grup parlamentari respectiu, tindran la facultat de sol·licitar les dades, els informes i els documents administratius en paper o suport informàtic de les administracions públiques de la Generalitat, que estiguen en poder d'aquestes i de les institucions, organismes i entitats públiques empresarials que en depenen.

2. La sol·licitud s'adreçarà, si escau, a través del president o la presidenta de les Corts Valencianes, i l'administració requerida haurà de facilitar la informació o documentació sol·licitades o manifestar al president o la presidenta de les Corts Valencianes, en un termini no superior a vint dies i per al trasllat més convenient al sol·licitant, les raons fonamentades en dret que ho impedisquen.

En el supòsit que se sol·liciten dades, informes o documents que consten en fonts accessibles al públic de caràcter oficial, l'administració requerida podrà limitar-se a la indicació precisa del lloc en què es troben disponibles, sempre que siguen susceptibles de reproducció.

3. Si el Consell no compleix el que disposen els apartats anteriors, el diputat o diputada sol·licitant podrà formular una pregunta oral davant la comissió competent que s'inclourà en l'ordre del dia de la primera sessió que es convoque.

Si, a judici del grup parlamentari al qual pertany qui ho ha demanat, les raons no són fonamentades, en el termini de cinc dies pot presentar una proposició no de llei davant la comissió corresponent, la qual ha de ser inclosa en l'ordre del dia d'una sessió a realitzar en el termini de quinze dies des de la seua publicació.

4. Quan les dades, informes, o documents sol·licitats pels diputats o diputades afecten el contingut essencial dels drets fonamentals o llibertats públiques constitucionalment reconegudes, la Mesa, a petició del Consell, podrà declarar el caràcter no públic de les actuacions, disposant l'accés directe a aquells en els termes establits en l'apartat anterior, podent el diputat prendre notes però no obtindre còpies ni actuar acompanyat d'assessor.

5. Així mateix, els diputats i diputades, en el marc de la legalitat, podran sol·licitar de les administracions locals o de l'Estat i dels òrgans de govern de les altres comunitats autònomes, a través del president o la presidenta de les Corts Valencianes, la documentació que consideren que afecta, d'alguna manera, la Comunitat Valenciana.

6. Els diputats i diputades també tenen dret a rebre directament o a través del seu grup parlamentari la informació i la documentació necessàries per al desplegament de les seues tasques. Els serveis de les Corts Valencianes, a través del lletrat major, tenen l'obligació de facilitar-los-les.

 

**Article 13**

1. Els diputats i les diputades percebran una assignació econòmica que els permeta complir eficaçment i dignament la seua funció. A aquests efectes, el mandat finalitzarà el dia anterior al de les eleccions d'acord amb el que preceptua l'article 23.4 de l'Estatut d'autonomia.

2. Els diputats i les diputades tindran igualment dret a les ajudes, franquícies i indemnitzacions per despeses que siguen indispensables per al compliment de les seues funcions.

3. Totes les percepcions dels diputats i les diputades estaran subjectes a les normes tributàries de caràcter general.

4. La Mesa, oïda la Comissió de Govern Interior, fixarà cada any la quantia de les retribucions, ajudes, franquícies i indemnitzacions dels diputats i les diputades i les seues modalitats dins de les consignacions pressupostàries corresponents, i es publicaran en el *Butlletí Oficial de les Corts Valencianes* (BOCV).

5. Així mateix, la Mesa, oïda la Comissió de Govern Interior, adoptarà les mesures adequades per a garantir, en la forma que es determine, als diputats i les diputades que hagen romàs de forma ininterrompuda durant períodes de temps llargs al servei de la cambra, i que no arriben al límit màxim que la Llei de Pressupost de l'Estat estableix per al sistema de Seguretat Social en allò que es refereix a la percepció de la pensió de jubilació, la percepció del límit màxim esmentat, sempre que es complisquen els requisits que s'establisquen.

De la mateixa manera, la Mesa, oïda la Comissió de Govern Interior, i en els mateixos termes de dedicació indicats anteriorment, establirà també formules d'indemnització de cessament del mandat.

 

**Article 14**

1. Anirà a càrrec del pressupost de les Corts Valencianes el pagament de les cotitzacions de la Seguretat Social i a les mutualitats, de qualsevol tipus, de tots els diputats i diputades que ho sol·liciten. A aquests efectes s'aplicaran fins al dia anterior a la realització de les eleccions.

2. Les Corts Valencianes podran realitzar amb les entitats gestores de la Seguretat Social els convenis necessaris per a complir el que hi ha disposat a l'apartat anterior i per a afiliar, en el règim que procedisca, els diputats i diputades que ho desitgen.

3. En el cas de funcionàries i funcionaris públics que, per dedicació parlamentària, estiguen en situació de serveis especials, anirà a càrrec del pressupost de les Corts Valencianes l'abonament de les quotes de classes passives i de mutualitat.

4. La Mesa, oïda la Junta de Síndics, podrà establir un règim complementari de prestacions socials per als membres de les Corts Valencianes, a càrrec del seu pressupost, inclosos plans de pensions.

 

 

CAPÍTOL III  
 De les prerrogatives parlamentàries

 

**Article 15**

1. Els diputats i diputades gaudiran d'inviolabilitat, fins i tot després d'haver cessat en el seu mandat, per les opinions manifestades i els vots emesos en l'exercici de les seues funcions.

2. Els diputats i diputades gaudiran d'immunitat en els termes i l'abast que estableix l'article 23 de l'Estatut d'Autonomia de la Comunitat Valenciana.

3. Igualment, gaudiran d'aforament en matèria de responsabilitat civil per actes comesos i opinions emeses en l'exercici del càrrec.

 

**Article 16**

Els drets i les prerrogatives seran efectius des del moment mateix en què el diputat o diputada siga proclamat electe. No obstant això, celebrades tres sessions plenàries sense que aquest adquirisca la plenitud de la seua condició segons el que hi ha disposat en el punt 2 de l'article 8, no tindrà dret ni prerrogatives fins que es produïsca aquesta adquisició.

 

**Article 17**

El president o la presidenta de les Corts Valencianes, coneguda la detenció d'un diputat o diputada o de qualsevol altra situació judicial o governativa que en poguera obstaculitzar l'exercici del mandat, adoptarà immediatament les mesures necessàries per tal de salvaguardar els drets i les prerrogatives de la cambra i dels seus membres.

 

 

CAPÍTOL IV  
 Dels deures dels diputats i les diputades

 

**Article 18**

1. Els diputats i diputades tenen el deure d'assistir a totes les sessions del Ple de les Corts Valencianes i de les comissions de què formen part, com també d'exercir les funcions a què reglamentàriament estan obligats.

2. Periòdicament, la Mesa de les Corts Valencianes disposarà la publicació de les dades relatives a l'assistència dels diputats i diputades a les sessions ja realitzades a què fa referència el punt anterior.

 

**Article 19**

Els diputats i diputades estan obligats a observar la cortesia deguda i a respectar les normes establides en aquest reglament per al bon ordre i la disciplina parlamentària, i a no divulgar les actuacions que, segons el que hi ha disposat en aquest, puguen tindre excepcionalment el caràcter de secretes.

 

**Article 20**

1. Les diputades i els diputats no podran invocar o fer ús de la condició de parlamentaris per a l'exercici d'activitats mercantils, industrials o professionals.

2. El diputat o la diputada que s'ocupe, directament, en l'àmbit d'una activitat mercantil, industrial o professional, d'un afer que siga declarat objecte de debat en una sessió de ple o comissió, haurà, prèviament, de posar-ho de manifest a l'inici de la seua intervenció.

 

**Article 21**

1. Els diputats i diputades, per a adquirir-ne la condició, i també quan la perden o en modifiquen les circumstàncies, estaran obligats a emplenar les declaracions següents:

a) Declaració d'activitats.

b) Declaració dels béns patrimonials.

2. La declaració d'activitats inclourà qualsevol activitat que el declarant excercisca i que, d'acord amb el que hi ha establit en la legislació vigent, puga constituir causa d'incompatibilitat i, en general, les que proporcionen o puguen proporcionar ingressos econòmics.

3. Les declaracions hauran de presentar-se inicialment per a l'adquisició plena de la condició de diputat, i, així mateix, dins dels trenta dies naturals següents a la pèrdua d'aquesta condició o de la modificació de les circumstàncies, i s'emplenaran per separat i conforme al model que aprove la Mesa de les Corts Valencianes.

4. Les declaracions sobre activitats i béns s'inscriuran en el Registre d'Interessos, que es constituirà en les Corts Valencianes sota la dependència directa del president o la presidenta i custòdia del lletrat o lletrada major. El contingut del registre tindrà caràcter públic, tret del que es referisca a béns patrimonials.

També s'inscriuran en aquest registre les resolucions del Ple en matèria d'incompatibilitats i altres dades sobre activitats dels diputats i diputades que siguen trameses per la Comissió d'Estatut dels Diputats i les Diputades i no hi consten prèviament. ****[5]****

 

**Article 22**

1. Els diputats i diputades hauran d'observar en tot moment les normes sobre incompatibilitats establides per l'ordenament vigent.

2. A l'efecte de l'examen sobre incompatibilitats, es remetrà des del Registre d'Interessos a la Comissió d'Estatut dels Diputats i les Diputades una còpia de les declaracions d'activitats i de les seues modificacions a què es refereix l'article anterior.

3. La Comissió d'Estatut dels Diputats i les Diputades elevarà al Ple les propostes sobre la situació d'incompatibilitat de cada diputat en el termini de vint dies següents, comptats a partir de l'assumpció plena de la condició de diputat o diputada o de la comunicació que, obligatòriament, haurà de realitzar de qualsevol alteració en la declaració formulada a l'efecte d'incompatibilitats.

4. Declarada i notificada la incompatibilitat, el diputat afectat tindrà huit dies per a optar entre l'escó i el càrrec incompatible. Si no exercita l'opció en aquest termini, s'entendrà que renuncia a l'escó.

 

 

TÍTOL III  
 De l'organització de les Corts Valencianes

 

CAPÍTOL I  
 Dels grups parlamentaris

 

**Article 23**

1. Els diputats i diputades, en nombre no inferior a tres, inclosos en les llistes d'un mateix partit, agrupació o coalició electoral que hagueren comparegut com a tals davant l'electorat en les últimes eleccions autonòmiques, tindran dret a constituir grup parlamentari propi.

2. Per cada partit, agrupació o coalició electoral sols podrà constituir-se un grup parlamentari.

3. Cap diputat o diputada no podrà formar part de més d'un grup parlamentari, ni adscriure's a cap grup parlamentari diferent del constituït pels diputats o diputades pertanyents a la formació electoral amb què va concórrer a les eleccions.

4. No podran formar cap grup parlamentari propi els diputats o diputades pertanyents a formacions polítiques que no s'hagen presentat com a tals davant l'electorat o quan les formacions esmentades no hagen obtingut acta de diputat en l'elecció corresponent.

5. El síndic o la síndica és el màxim representant del grup parlamentari.

 

**Article 24**

1. La constitució dels grups parlamentaris es farà dins dels huit dies hàbils següents a la sessió constitutiva de les Corts Valencianes, per mitjà d'un escrit dirigit a la Mesa de les Corts Valencianes.

2. En l'escrit esmentat, que anirà signat per tots els diputats i diputades que, d'acord amb el que hi ha establit en l'article 21, desitgen constituir un grup parlamentari, haurà de constar la denominació d'aquest i els noms de tots els seus membres. El grup parlamentari designarà, entre ells i en el mateix escrit, el síndic i els portaveus adjunts que, eventualment, poden substituir-lo.

3. Només pot haver-hi un síndic o síndica per cada grup parlamentari. Els portaveus adjunts seran 3 per a cada grup parlamentari que compte amb més de 15 diputats o diputades; 2 per als que tinguen menys de 15 i més de 3, i 1 portaveu adjunt per als que tinguen 3 diputats o diputades.

El síndic o síndica podrà ser substituït, temporalment, per malaltia o incapacitat temporal o per la seua absència amb motiu d'un viatge oficial.

4. Els diputats i diputades que adquirisquen la condició després de la sessió constitutiva de les Corts Valencianes hauran d'incorporar-se, si escau, dins dels huit dies següents a aquesta adquisició, al grup parlamentari constituït pels diputats pertanyents a la formació electoral amb què van concórrer a les eleccions. Perquè la incorporació puga produir-se, haurà de constar l'acceptació expressa del síndic del grup parlamentari corresponent.

 

 

CAPÍTOL II  
 Del Grup Mixt

 

**Article 25**

1. Els diputats i diputades pertanyents a qualsevol de les formacions electorals que, havent obtingut representació, no hagen aconseguit el nombre mínim de diputats per a constituir un grup parlamentari propi d'acord amb el que hi ha establit en els articles precedents, quedaran integrats en un Grup Mixt.

2. La presència en el Grup Mixt de diputats o diputades pertanyents a distintes formacions electorals permetrà la constitució d'agrupacions, dins del mateix grup, per aquells diputats o diputades pertanyents a una mateixa formació electoral.

3. Quan un grup parlamentari es reduïsca durant el transcurs de la legislatura a un nombre inferior al mínim exigit per a la seua constitució, el grup quedarà dissolt i els seus membres passaran automàticament a formar part del Grup Mixt.

4. No podran formar part del Grup Mixt els diputats o diputades pertanyents a formacions electorals que tinguen constituït grup parlamentari.

 

**Article 26**

1. Quan el Grup Mixt estiga integrat per més d'un diputat o diputada exercirà com a representant-portaveu, cada mes, un dels seus diputats o diputades de manera rotatòria per ordre alfabètic del primer cognom, llevat d'acord unànime de tots els membres del Grup Mixt.

2. El Grup Mixt format pels diputats i diputades d'una candidatura que, havent-se presentat a les eleccions, obté menys escons dels exigits per a formar grup parlamentari, tindrà els mateixos drets com a grup que la resta, fins i tot en el supòsit de vore reduït el seu nombre de membres al llarg de la legislatura.

3. Aquelles diputades o diputats pertanyents a formacions electorals que es troben integrades en el Grup Mixt, que adquirisquen la condició de diputat després de la constitució de les Corts Valencianes, hauran de passar a formar part del grup esmentat i, si escau, de l'agrupació independent corresponent.

 

 

CAPÍTOL III  
 Del diputat o la diputada no adscrit

 

**Article 27**

1. Els diputats i diputades que, conforme al que estableixen els articles anteriors, en el moment de la constitució de les Corts Valencianes, o a l'adquirir amb posterioritat la dita condició, no quedaren integrats en el grup parlamentari o, si és el cas, en el Grup Mixt, constituït pels diputats i diputades electes pertanyents a la formació electoral amb què van concórrer les eleccions, adquiriran la condició de diputat o diputada no adscrit.

2. Igualment, adquiriran la condició de diputat o diputada no adscrit aquells que al llarg de la legislatura causaren baixa per qualsevol causa en el grup parlamentari, constituït pels diputats pertanyents a la formació electoral en què van concórrer a les eleccions. Si la baixa fora per expulsió del grup parlamentari, haurà d'acreditar-se davant de la Mesa de les Corts Valencianes que la decisió va ser adoptada, almenys, per la majoria absoluta dels membres d'aquell.

3. No obstant això, en qualsevol moment de la legislatura, el diputat o diputada no adscrit podrà retornar al grup parlamentari constituït pels diputats de la seua formació electoral prèvia acceptació expressa del síndic d'aquell.

4. L'adquisició de la condició de diputat no adscrit produirà la pèrdua del lloc que el diputat o diputada poguera ocupar en representació del seu grup parlamentari, o Grup Mixt, en qualsevol òrgan de les Corts Valencianes, així com el cessament automàtic dels càrrecs electius que hi tinguera.

5. Els diputats o diputades no adscrits gaudiran únicament dels drets reconeguts reglamentàriament als diputats o diputades individualment considerats.

6. La Mesa, oïda la Junta de Síndics, decidirà el procediment per a la intervenció en el Ple i en les comissions dels diputats o diputades no adscrits, així com sobre la seua pertinença a aquests, respectant en tot cas el que preveu el present reglament. Correspon així mateix a la Mesa, oïda la Junta de Síndics, resoldre totes les qüestions que pogueren plantejar-se en relació amb la situació i possibilitats d'actuació de les diputades o diputats no adscrits.

 

 

CAPÍTOL IV  
 Dels espais físics i mitjans materials i econòmics   
 per al desenvolupament de les funcions respectives

 

**Article 28**

1. Les Corts Valencianes, per acord de la Mesa i la Junta de Síndics, posaran a disposició dels grups parlamentaris els espais físics i mitjans humans i materials suficients perquè puguen complir la funció parlamentària, i se'ls assignarà, a càrrec dels pressupostos, una subvenció fixa, idèntica per a tots, suficient per a cobrir les necessitats de funcionament, i una altra variable segons el nombre de diputats de cada un d'ells. Les quanties es fixaran per la Mesa de la cambra, oïda la Comissió de Govern Interior, dins dels límits de la consignació pressupostària corresponent.

Els síndics dels grups parlamentaris rebran una assignació econòmica fixada per la Mesa, oïda la Comissió de Govern Interior, com a representants dels seus grups parlamentaris, com també els portaveus adjunts dels grups parlamentaris a què fa referència l'article 24.3 d'aquest reglament.

2. En el cas del Grup Mixt, la Mesa, oïda la Comissió de Govern Interior, podrà disposar que la subvenció fixa siga proporcional al nombre de diputats i diputades que l'integren, com també els espais físics i mitjans materials.

3. Els grups parlamentaris i el Grup Mixt portaran una comptabilitat específica de les subvencions a què es refereixen els apartats 1 i 2, respectivament, que posaran a disposició de la Mesa de les Corts Valencianes quan hi siguen requerits i, en tot cas, en finalitzar el període de sessions.

 

**Article 29**

La Mesa de les Corts Valencianes, d'acord amb la Junta de Síndics, podrà assignar als diputats o diputades no adscrits els mitjans materials que considere adequats per al compliment de les seues funcions.

Les Corts Valencianes podran sol·licitar a altres administracions públiques, personal en situació de serveis especials per als distints grups parlamentaris. Els diputats no adscrits tindran exclusivament dret a les percepcions econòmiques que s'estableixen en l'article 13 d'aquest reglament per als diputats individualment considerats.

 

 

CAPÍTOL V  
 Del president o presidenta i de la Mesa

 

Secció primera. De les funcions de la Mesa i dels seus membres

 

**Article 30**

1. La Mesa és l'òrgan rector de la cambra i ostenta la representació en els actes a què assistisca.

2. La Mesa estarà composta pel president o presidenta de les Corts Valencianes, dos vicepresidents o vicepresidentes i dos secretaris o secretàries.

Es considerarà constituïda vàlidament quan estiguen presents, almenys, tres dels seus membres.

3. El president o presidenta dirigeix i coordina l'acció de la Mesa.

 

**Article 31**

1. El president o presidenta de les Corts Valencianes exerceix la representació de la cambra, assegura la bona marxa dels treballs, dirigeix els debats, en manté l'ordre i ordena els pagaments, sense perjudici de les delegacions que puga conferir.

2. Correspon a la presidenta o president complir i fer complir el reglament, interpretar-lo en els casos de dubte i suplir-lo en els d'omissió. Quan en l'exercici d'aquesta funció supletòria s'haguera de dictar una resolució de caràcter general, haurà de produir-se el parer favorable de la Mesa i de la Junta de Síndics.

3. El president o presidenta exercirà així mateix totes les altres funcions que li confereixen l'Estatut d'autonomia i aquest reglament.

 

**Article 32**

Els vicepresidents substitueixen el president o presidenta, per ordre, exercint les seues funcions en cas de vacant, absència o impossibilitat. Desenvolupen, a més, qualssevol altres funcions que els encomane el president o presidenta o la Mesa.

 

**Article 33**

Els secretaris supervisen i autoritzen, amb el vistiplau del president o presidenta, les actes de les sessions plenàries, de la Mesa i de la Junta de Síndics, com també les certificacions que hagen de lliurar-se; ajuden el president en les sessions per tal d'assegurar l'ordre en els debats i la correcció en les votacions; col·laboren en el normal desenvolupament dels treballs de la cambra quan ho dispose el president; exerceixen a més qualsevol altra funció encomanada per la presidenta o pel president o la Mesa.

 

**Article 34**

1. Corresponen a la Mesa les funcions següents:

Primer: adoptar les decisions i les mesures necessàries per a l'organització del treball i el règim de govern interiors de la cambra, com també elaborar i aprovar els Estatuts de Govern Interior de les Corts Valencianes.

Segon: elaborar i aprovar, d'acord amb la Comissió de Govern Interior, el projecte de pressupost de les Corts Valencianes per a la tramesa al Consell.

Tercer: dirigir l'execució del pressupost de les Corts Valencianes, presentar al Ple la liquidació corresponent en cada període de sessions i retre'n compte, prèviament, a la Comissió de Govern Interior.

Quart: aprovar la composició de les plantilles del personal de les Corts Valencianes i les normes que hi regulen l'accés.

Cinqué: ordenar les despeses de la cambra.

Sisé: qualificar, d'acord amb el reglament, els escrits i els documents d'índole parlamentària, com també declarar-ne l'admissibilitat o inadmissibilitat.

Seté: decidir la tramitació de tots els escrits i documents d'índole parlamentària, d'acord amb les normes establides en aquest reglament.

Vuité: programar les línies generals d'actuació de la cambra, fixar un calendari d'activitats del Ple i de les comissions per a cada període de sessions i coordinar els treballs dels diferents òrgans, tot això d'acord amb la Junta de Síndics.

Nové: assignar els escons dels diferents grups en el Saló de Plens, oïda la Junta de Síndics.

Desé: aprovar les normes i adoptar les mesures que resulten necessàries per a garantir la transparència de l'activitat de la cambra i el dret d'accés a la informació pública de les Corts Valencianes. ****[6]****

Onzé: qualssevol altres que li encomane el present reglament i aquelles altres que no estiguen atribuïdes a un òrgan específic.

2. Si un diputat o diputada, o un grup parlamentari, discrepa de la decisió presa per la Mesa en l'exercici de les funcions referides en el punt sisé i punt seté de l'apartat anterior, podrà sol·licitar la reposició. La Mesa decidirà finalment, oïda la Junta de Síndics, mitjançant resolució motivada en la qual s'exposen els fonaments jurídics de la seua decisió, existint un termini de cinc dies per a presentar el recurs de reposició, així com altres cinc dies, comptats des de la interposició del recurs, perquè la Mesa resolga.

 

**Article 35**

La Mesa es reunirà per mitjà de convocatòria del president o presidenta, a iniciativa d'aquella, per decisió del seu president o presidenta, a instàncies de la Junta de Síndics o quan així ho sol·liciten la majoria dels seus membres. Estarà assessorada pel lletrat o lletrada major, qui redactarà l'acta de les sessions i cuidarà, sota la direcció del president o presidenta, de l'execució dels acords d'acord amb la legislació vigent.

 

 

Secció segona. De l'elecció dels membres de la Mesa de les Corts Valencianes

 

**Article 36**

1. Les votacions per a l'elecció dels membres de la Mesa de les Corts Valencianes es faran amb paperetes que els diputats lliuraran al president o presidenta de la Mesa d'Edat perquè les diposite en una urna preparada per a això.

2. Les votacions per a elegir el president o la presidenta i per elegir els vicepresidents i els secretaris es faran successivament.

3. Després de cada votació, se'n farà l'escrutini. El president o presidenta de la Mesa d'Edat llegirà en alta veu les paperetes i les lliurarà a un secretari o secretària perquè les comprove.

4. L'altre secretari prendrà nota dels resultats de la votació i de tots els incidents que s'hi esdevinguen.

 

**Article 37******[7]****

1. Els diputats i les diputades podran presentar a la Mesa candidatures per a la presidència de les Corts Valencianes. Cada diputat i diputada podrà votar una candidatura i resultarà elegit o elegida qui obtinga la majoria absoluta. Si no n'hi haguera, es repetirà la votació entre les dues candidatures que s'hagen acostat més a la majoria, i en resultarà elegida la que obtinga més vots. En cas d'empat es repetirà l'elecció, i si l'empat persisteix després de quatre votacions, es considerarà elegida la candidatura que forme part de la llista més votada en les eleccions.

2. Per a l'elecció de les dues vicepresidències, els diputats i les diputades podran presentar a la Mesa diverses candidatures tancades compostes necessàriament per dues persones de diferent sexe. Cada diputat o diputada podrà votar una de les candidatures presentades. Realitzat l'escrutini s'ordenaran les candidatures segons el nombre de vots rebuts. Resultarà elegida per a la vicepresidència primera la persona de la candidatura més votada d'un sexe diferent de la presidència de la Mesa. Per a la vicepresidència segona resultarà elegida la persona de la segona candidatura més votada de sexe diferent del de la persona que ocupe la vicepresidència primera.

3. Per a l'elecció de les dues secretaries, els diputats i les diputades podran presentar a la Mesa candidatures tancades compostes necessàriament per dues persones de diferent sexe. Cada diputat o diputada podrà votar una de les candidatures presentades. Realitzat l'escrutini s'ordenaran les candidatures segons el nombre de vots rebuts. Resultarà elegida per a la secretaria primera la persona de la candidatura més votada d'un sexe diferent de la vicepresidència segona de la Mesa. Per a la secretaria segona resultarà elegida la persona de la segona candidatura més votada de sexe diferent del de la persona que ocupe la secretaria primera.

4. Si en cap votació es produeix un empat, es resoldrà segons el que disposa l'apartat 1 d'aquest article.

 

**Article 38**

1. Els membres de la Mesa cessaran com a tals per una de les causes següents:

a) Pèrdua de la condició de diputat o diputada per qualsevol dels motius establits en l'article 10 d'aquest reglament.

b) Renúncia expressa a la condició de membre de la Mesa.

c) Deixar de pertànyer al seu grup parlamentari per qualsevol causa.

2. Es procedirà a una nova elecció dels membres de la Mesa en els casos següents:

a) Si com a conseqüència de la resolució ferma d'un contenciós-electoral, pendent a l'hora de la sessió constitutiva, o per les decisions de les Corts Valencianes sobre incompatibilitats, ho sol·licitara la majoria absoluta dels membres de la cambra.

b) Quan la sentència recaiguda en els recursos contenciosos electorals pendents en el moment de la sessió constitutiva o per les decisions de les Corts Valencianes sobre incompatibilitats suposaren canvi en la titularitat de més del deu per cent dels escons de la cambra.

3. En els casos assenyalats en els apartats 1.a, 2.a i 2.b, l'elecció del membre o dels membres de la Mesa es produirà després que hagen pres possessió els nous diputats i diputades.

4. Les vacants que hi haja en la Mesa durant la legislatura es cobriran per elecció del Ple en la forma establida en els articles anteriors, adaptats en les previsions a la realitat de les vacants que calga cobrir.

 

 

CAPÍTOL VI  
 De la Junta de Síndics

 

**Article 39**

1. Els síndics dels grups parlamentaris constitueixen la Junta de Síndics, que es reunirà sota la presidència del president o presidenta de les Corts Valencianes. Aquest la convocarà a iniciativa pròpia, a petició d'un grup parlamentari o de la desena part dels membres de la cambra.

La Junta de Síndics es reunirà, almenys, quinzenalment durant els períodes ordinaris de sessions.

2. De les convocatòries de la Junta de Síndics es retrà compte al Consell perquè hi envie, si ho estima oportú, un representant que n'haurà de ser membre, i que podrà estar acompanyat, si escau, per la persona que l'assistisca.

3. Hauran d'assistir a les reunions de la Junta, almenys, a més del president o presidenta, un vicepresident i vicepresidenta, un secretari o secretària de la cambra i el lletrat o lletrada major o, si hi manca, un lletrat o lletrada de la cambra.

Els síndics o els portaveus adjunts podran estar acompanyats per un membre del seu grup parlamentari.

4. Les decisions de la Junta de Síndics s'adoptaran sempre segons el criteri de vot ponderat.

 

 

CAPÍTOL VII  
 De les comissions

 

Secció primera. Normes generals

 

**Article 40**

1. Les comissions, excepte si es preceptua d'una altra manera, les formaran els membres que designen els grups parlamentaris i, si escau, el Grup Mixt en el nombre que, respecte a cada un, indique la Mesa de les Corts Valencianes, oïda la Junta de Síndics, i en proporció a la importància numèrica d'aquells a la cambra. Tots els grups parlamentaris tenen dret a tindre, com a mínim, un representant en cada comissió.

2. Els grups parlamentaris poden substituir un o uns quants dels seus membres adscrits a una comissió, per un o altres del mateix grup, amb la comunicació prèvia per escrit al president o presidenta de les Corts Valencianes. Si la substitució fora sols per a un assumpte, un debat o una sessió, la comunicació serà verbalment o per escrit al president o presidenta de la comissió, i si s'hi indicara que té el caràcter merament eventual, el president admetrà com a membre de la comissió, indistintament, el substitut o el substituït.

3. Igualment, els grups parlamentaris poden substituir un o diversos membres adscrits a una comissió, a l'efecte de la tramitació d'un projecte o una proposició de llei, i en aquest cas haurà de comunicar-se mitjançant escrit dirigit al president o presidenta de les Corts Valencianes.

4. Els membres del Consell podran assistir amb veu a les comissions, però sols podran votar en aquelles de què formen part.

 

**Article 41******[8]****

1. Les comissions, amb les excepcions que s'estableixen en aquest reglament, n'elegeixen, entre els membres, una mesa, composta per una persona que exercirà la presidència, una persona que exercirà la vicepresidència i una persona que exercirà la secretaria.

2. Per a la presidència de la Mesa, els grups parlamentaris podran presentar a la Mesa candidatures per ostentar el càrrec. Cada diputat i diputada podrà votar una candidatura i resultarà elegit o elegida qui obtinga la majoria absoluta dels membres de la comissió. Si cap persona no obtinguera en la primera votació la susdita majoria, es repetirà l'elecció entre les dues persones que hagen assolit els majors resultats i quedarà elegit qui obtinga més vots.

3. El vicepresident o la vicepresidenta i el secretari o la secretària s'elegiran simultàniament. Els grups parlamentaris podran presentar candidatures tancades compostes necessàriament per dues persones de diferent sexe. Cada diputat o diputada podrà votar una de les candidatures presentades. Realitzat l'escrutini s'ordenaran les candidatures segons el nombre de vots rebuts. Resultarà elegida per a la vicepresidència la persona de la candidatura més votada d'un sexe diferent de la presidència de la Mesa. Per a la secretaria resultarà elegida la persona de la segona candidatura més votada de sexe diferent del de la persona que ocupe la vicepresidència.

4. En cas d'empat, en qualsevol d'aquestes votacions, sense perjudici del que hi ha establit en l'apartat 2 a l'efecte de la majoria absoluta, es resoldrà a favor de la persona candidata que pertanya a la llista electoral més votada.

5. En absència del secretari o la secretària, n'exercirà les funcions la persona membre de la comissió pertanyent al mateix grup parlamentari o, si escau, qui acorde la comissió entre els seus membres.

 

**Article 42**

1. Les comissions seran convocades pel seu president o presidenta per acord de la Mesa i d'acord amb el president o presidenta de les Corts Valencianes. L'acord podrà adoptar-se per iniciativa pròpia de la Mesa de la comissió o del seu president, a petició d'un grup parlamentari o d'una desena part dels membres de la comissió.

2. El president o presidenta de les Corts Valencianes podrà convocar, i també presidir, qualsevol comissió, encara que sols tindrà vot en aquelles de què en forme part.

3. Les comissions es consideraran vàlidament constituïdes en sessió plenària quan hi siguen presents, almenys, la meitat més un dels membres.

 

**Article 43**

1. Les comissions coneixeran els projectes, les proposicions o els assumptes que els encomane, d'acord a la seua competència respectiva, la Mesa de les Corts Valencianes, oïda la Junta de Síndics.

2. La Mesa de les Corts Valencianes, per iniciativa pròpia o a petició d'una comissió, podrà acordar que, sobre una qüestió, s'informe prèviament una o altres comissions.

3. Les comissions hauran de concloure la tramitació de qualsevol assumpte en un termini màxim de dos mesos, excepte en aquells casos en què aquest reglament o el Ple de les Corts Valencianes determine un termini distint o la Mesa de la cambra o el Ple mateix, ateses les circumstàncies excepcionals que hi puguen concórrer, acorde ampliar-lo o reduir-lo.

4. Les comissions no podran reunir-se al mateix temps que es reuneix el Ple de les Corts Valencianes.

 

**Article 44**

1. Les comissions, mitjançant el president o presidenta de les Corts Valencianes, podran:

Primer: demanar la informació i la documentació que necessite al Consell, al serveis de la cambra mateixa i a qualsevol autoritat de la Generalitat. Les autoritats requerides, en un termini no superior als trenta dies, facilitaran allò que se'ls haguera sol·licitat, o bé manifestaran al president o presidenta de les Corts Valencianes, de forma motivada, la impossibilitat de complir el termini i, com a conseqüència d'això, sol·licitar una ampliació o, si escau, els impediments legals que impossibiliten atendre la petició.

Segon: requerir la presència davant d'elles dels membres del Consell, els càrrecs de l'administració de la Generalitat, com també de les autoritats i els funcionaris públics competents per raó de la matèria objecte del debat, perquè informen sobre els aspectes sobre els quals foren consultats.

Tercer: sol·licitar la presència d'altres persones amb la mateixa finalitat.

2. Si els funcionaris o les autoritats competents no comparegueren ni justificaren la seua  incompareixença en el termini i la forma establits per la comissió, o hom no responguera a la petició de la informació requerida en el període indicat en l'apartat anterior, el president o presidenta de les Corts Valencianes ho comunicarà a l'autoritat o al funcionari superior corresponent, per si escau exigir-los alguna responsabilitat.

3. Així mateix, podran sol·licitar tant a l'administració de l'Estat com a l'administració local informació i documentació sobre matèries d'interés per a la Comunitat Valenciana.

 

 

Secció segona. De les comissions permanents

 

**Article 45******[9]****

1. Són comissions permanents legislatives:

1.1. Coordinació, Organització i Règim de les Institucions de la Generalitat.

1.2. Justícia, Governació i Administració Local. ****[10]****

1.3. Educació i Cultura.

1.4. Economia, Pressupostos i Hisenda.

1.5. Indústria i Comerç, Turisme i Noves Tecnologies.

1.6. Agricultura, Ramaderia i Pesca.

1.7. Obres Públiques, Infraestructures i Transports.

1.8. Política Social i Ocupació. ****[11]****

1.9. Sanitat i Consum.

1.10. Medi Ambient, Aigua i Ordenació del Territori.

1.11. Polítiques d'Igualtat de Gènere i del Col·lectiu LGTBI. ****[12]****

1.12. Radiotelevisió Valenciana i de l'Espai Audiovisual. ****[13]****

 

Les comissions permanents legislatives hauran de reunir-se, almenys, una vegada al mes per a substanciar les iniciatives parlamentàries incloses en l'ordre del dia. Si no n'hi ha, es reuniran per tal que els grups parlamentaris puguen manifestar el seu criteri respecte de les propostes que faça la presidència de la comissió, d'acord amb la seua mesa.

 

2. Són comissions permanents no legislatives aquelles que hagen de constituir-se per disposició legal i les següents:

2.1. Reglament.

2.2. Estatut dels Diputats i les Diputades.

2.3. Peticions.

2.4. Govern Interior.

2.5. Afers Europeus.

2.6. Especial de Participació Ciutadana. ****[14]****

2.7. Drets Humans. ****[15]****

 

3. La Mesa de les Corts Valencianes haurà de constituir les comissions permanents a què es refereixen els apartats 1 i 2 d'aquest article dins dels quinze dies següents a la sessió constitutiva de les Corts Valencianes.

 

**Article 46**

La Comissió de Reglament la formaran el president o presidenta de les Corts Valencianes, que la presidirà, la resta de membres de la Mesa i els diputats o diputades que designen els grups parlamentaris i, si és el cas, el Grup Mixt, d'acord amb el que disposa l'article 40 d'aquest reglament.

 

**Article 47**

1. La Comissió d'Estatut dels Diputats i les Diputades la compondran la Mesa de les Corts Valencianes més un diputat o diputada en representació de cada grup parlamentari i, si escau, el Grup Mixt. Adoptarà les decisions pel sistema de vot ponderat.

2. La comissió actuarà com a òrgan preparatori de les resolucions del Ple quan aquest, d'acord amb el reglament, haja de pronunciar-se sobre assumptes que afecten l'Estatut dels Diputats i les Diputades, tret del cas que la proposta corresponga al president o presidenta o a la Mesa de les Corts Valencianes.

3. La comissió elevarà al Ple, degudament articulades i motivades, les propostes que s'hi hagueren formulat.

 

**Article 48******[16]****

1. La Comissió de Peticions estarà formada per la Mesa de les Corts Valencianes més un diputat o diputada en representació de cada grup parlamentari i, si és el cas, del Grup Mixt, i adoptarà les decisions pel sistema de vot ponderat.

2. La comissió examinarà cada petició individual o col·lectiva que reben les Corts Valencianes, acusarà recepció de la petició a l'interessat i acordarà la seua remissió, quan siga el cas, per mitjà de la cambra, a l'òrgan competent.

3. Quan en la tramitació de qualsevol afer diferent del procediment legislatiu es considere convenient l'aportació que puguen realitzar els representants de col·lectius socials, de persones jurídiques o bé persones físiques davant de la comissió, aquesta podrà acordar les compareixences.

Sense perjudici d'això, cada grup parlamentari podrà triar una de les peticions perquè siga inclosa obligatòriament en l'ordre del dia amb l'objecte de donar audiència al peticionari en la comissió.

4. La comissió podrà adoptar resolucions que assumisquen totalment o parcialment el contingut de les peticions presentades i, en conseqüència, formular recomanacions als poders públics i a tot tipus d'institucions.

5. La resolució final es comunicarà al peticionari i haurà d'adoptar-se en el termini màxim de tres mesos des de la data de presentació de la petició, llevat que s'hagen produït compareixences, i en aquest cas l'esmentat termini podrà prorrogar-se a criteri de la Mesa de la comissió, que en cap cas haurà d'excedir sis mesos en total.

6. La Comissió de Peticions tindrà com a funció específica, igualment, les relacions amb la institució del Síndic de Greuges, i també l'aprovació i modificació del reglament, en els termes que estableix la Llei 11/1988, de 26 de desembre, del Síndic de Greuges.

7. La comissió es reunirà una vegada al mes per a substanciar les peticions incloses en l'ordre del dia i donar audiència als peticionaris elegits. Entre la presentació de la petició i el tràmit d'audiència, si escau, no podran passar més de tres mesos.

 

**Article 49**

1. La Comissió de Govern Interior la compondran la Mesa de les Corts Valencianes més el síndic de cada grup parlamentari. Adoptarà les decisions pel sistema de vot ponderat.

2. Li corresponen les funcions següents:

1a. Aprovar, d'acord amb la Mesa, el projecte de pressupost de les Corts Valencianes per a la remissió al Consell.

2a. Conéixer l'execució del pressupost i les modificacions, com també, amb caràcter previ, les variacions patrimonials de les Corts Valencianes.

3a. Conéixer les modificacions dels Estatuts de Govern i Règim Interior i de les normes d'accés a les plantilles, amb caràcter previ a l'aprovació per part de la Mesa.

4a. Qualsevol altra que li encomane aquest reglament o la Mesa de les Corts Valencianes.

 

**Article 50******[17]****

1. La Comissió d'Afers Europeus i la Comissió de Drets Humans, quant a la seua formació i funcionament s'ajustarà al que hi ha disposat en l'article 40 d'aquest reglament. ****[18]****

2. Aquesta comissió coneixerà i tramitarà, si escau, les iniciatives no legislatives relacionades amb la Unió Europea que es plantegen tant pel Consell, pels grups parlamentaris o pels diputats. Així mateix, sense perjudici del procediment que hi ha establit en l'article 185 del Reglament, serà informada d'aquelles iniciatives legislatives de la UE sobre les quals, en el marc de l'aplicació dels mecanismes de control del principi de subsidiarietat i proporcionalitat a què es refereix l'article 61 de l'Estatut d'autonomia, siguen consultades les Corts Valencianes.

3. Sense perjudici del que hi ha establit en l'apartat 1 d'aquest article, les iniciatives parlamentàries de caràcter no legislatiu que afecten qüestions de drets humans o altres temes que entren en l'àmbit competencial de la Comissió Permanent no Legislativa de Drets Humans que es presenten subscrites per tots els grups parlamentaris i que, de forma expressa, en sol·liciten el tràmit a l'empara d'aquest article, seran de tramitació immediata. La Mesa de les Corts Valencianes haurà de decidir sobre l'admissibilitat i, si escau, trametre-la directament a aquesta comissió i convocar, alhora, d'acord amb la presidència d'aquesta, la reunió perquè es puga substanciar.****[19]****

 

**Article 51******[20]****

1. Sense perjudici de la potestat que aquest reglament confereix a la Mesa de les Corts Valencianes en la tramitació de documents, aquelles iniciatives parlamentàries de caràcter no legislatiu que afecten qüestions de drets humans, que es presenten subscrites conjuntament per tots els grups parlamentaris i que, de forma expressa, en sol·liciten la tramitació a l'empara d'aquest article, seran de tramitació immediata.

2. La Mesa de les Corts Valencianes decidirà sobre l'admissibilitat en la seua primera reunió després de la presentació de la iniciativa i, si és el cas, trametrà immediatament la iniciativa a la comissió corresponent, sense perjudici de la publicació posterior. En el mateix acte, el president de les Corts Valencianes, convocarà la comissió per a substanciar la iniciativa la qual cosa haurà de comunicar a la presidència de la comissió als efectes oportuns.

3. Si la iniciativa fora de les que permeten presentació d'esmenes, s'entendrà que tots els grups parlamentaris renuncien a aquest dret i se'n procedirà al debat sense perjudici de la posterior publicació en el BOCV.

 

**Article 52**

1. El Ple de les Corts Valencianes, a proposta de la Mesa, oïda la Junta de Síndics, a iniciativa d'un grup parlamentari o de la desena part dels membres de la cambra, podrà acordar la creació d'altres comissions, no legislatives, que tinguen caràcter permanent durant la legislatura en què s'adopte l'acord.

2. L'acord de creació fixarà el criteri de distribució de competències entre la comissió creada i les que, si escau, pogueren resultar afectades.

3. Pel mateix procediment indicat en l'apartat 1, podrà acordar-se la dissolució de les comissions a què aquest article es refereix.

 

 

Secció tercera. De les comissions no permanents

 

**Article 53**

1. Són comissions no permanents les que es creen eventualment amb un fi concret; s'extingeixen a la fi del treball encomanat i, en qualsevol cas, en concloure la legislatura.

2. Les comissions no permanents podran ser d'investigació o especials per a l'estudi d'un assumpte concret.

 

**Article 54**

1. El Ple de les Corts Valencianes, a proposta del Consell, de la Mesa, d'un grup parlamentari o de la desena part dels membres de la cambra, podrà acordar la creació d'una comissió d'investigació sobre qualsevol assumpte d'interés públic per a la Comunitat Valenciana. Hom n'establirà, en l'acord de creació, el termini d'acabament dels treballs.

Una vegada publicat l'escrit, que ho serà en el termini màxim de 10 dies, mitjançant el qual es proposa la creació de la comissió d'investigació, la proposta s'inclourà en l'ordre del dia del Ple següent o, com a màxim, el segon Ple següent.

2. Les comissions d'investigació elaboraran un pla de treball, podran nomenar ponències al seu si i requerir la presència, d'acord amb la normativa aplicable i mitjançant el president o presidenta de les Corts Valencianes, de qualsevol persona perquè hi siga oïda.

Els aspectes sobre els quals haja d'informar la persona requerida, se li hauran de comunicar amb una antelació mínima de tres dies.

3. El president o presidenta de les Corts Valencianes, oïda la comissió, podrà, si escau, dictar les normes de procediment oportunes, d'acord amb la legislació vigent.

4. Les conclusions d'aquestes comissions hauran de plasmar-se en un dictamen que serà discutit en el Ple de la cambra següent a la seua aprovació. El president o presidenta de les Corts Valencianes, oïda la Junta de Síndics, està facultat per a ordenar el debat, concedir la paraula i fixar els temps de les intervencions.

5. Les conclusions aprovades pel Ple de la cambra seran publicades en el *Butlletí Oficial de les Corts Valencianes*, sense perjudici que la Mesa de la cambra les trameta al Ministeri Fiscal per a l'exercici, quan escaiga, de les accions oportunes.

6. A petició del grup parlamentari proponent es publicaran en el *Butlletí Oficial de les Corts Valencianes* els vots particulars rebutjats.

 

**Article 55**

1. El Ple de les Corts Valencianes podrà acordar la creació de comissions especials per a l'estudi d'un assumpte concret, a proposta de la Mesa de la cambra d'acord amb la Junta de Síndics.

2. La proposta de la Mesa podrà realitzar-se per iniciativa pròpia o a instància d'un grup parlamentari o de la desena part dels diputats i diputades i haurà de contindre la composició de la comissió, que podrà estar formada com a màxim pel nombre de diputats que s'haja establit per a les comissions permanents o bé per un representant de cada grup parlamentari i, si s'escau, per un representant del grup mixt. En aquest supòsit els acords s'adoptaran mitjançant vot ponderat.

Així mateix, contindrà les regles d'organització i funcionament i el termini en què haurà d'acabar el treball de la comissió.

3. La comissió podrà acordar-hi la incorporació, a l'efecte d'assessorament, d'especialistes en la matèria objecte d'estudi.

4. La comissió, mitjançant el nomenament d'una ponència, elaborarà un dictamen que, una vegada aprovat, remetrà a la Mesa de les Corts Valencianes perquè una vegada publicat en el *Butlletí Oficial de les Corts Valencianes*, que ho serà en el termini màxim de set dies, siga inclòs en l'ordre del dia del primer Ple que tinga lloc per al seu debat i votació. El procediment, sense perjudici de les facultats que aquest reglament concedeix al president o presidenta, donarà lloc a un torn a favor i un altre en contra, com també de fixació de posició als grups que no hagen pogut intervindre en els torns anteriors.

 

 

CAPÍTOL VIII  
 Del Ple

 

**Article 56**

1. El Ple és l'òrgan suprem de les Corts Valencianes. El podrà convocar el president o presidenta, d'acord amb la Junta de Síndics, a iniciativa pròpia i a sol·licitud, almenys, d'un grup parlamentari o d'una cinquena part dels diputats i diputades de la cambra.

2. Igualment, el president o presidenta de les Corts Valencianes convocarà el Ple quan existisca acord en aquest sentit de la Diputació Permanent, adoptat per la majoria absoluta dels seus membres.

 

**Article 57**

1. Els diputats i diputades s'asseuran a la Sala de Sessions segons la seua adscripció a grups parlamentaris i ocuparan sempre el mateix escó.

2. Hi haurà a la Sala de Sessions un banc especial, a la primera fila de l'hemicicle, destinat als membres del Consell.

3. Sols tindran accés a la Sala de Sessions, a més a més de les persones indicades, els funcionaris en l'exercici del seu càrrec i els qui el president o presidenta autoritze expressament.

 

 

CAPÍTOL IX  
 De la Diputació Permanent

 

**Article 58**

1. La Diputació Permanent la compondran un nombre de díhuit membres, més el president o presidenta de les Corts Valencianes, que la presidirà, i els altres membres de la Mesa de les Corts Valencianes.

2. Els díhuit diputats i diputades els designaran els grups parlamentaris i, si escau, el Grup Mixt en proporció a la seua importància numèrica i observant el procediment previst en l'article 40 d'aquest reglament per a la formació de les comissions.

3. Cada grup parlamentari designarà el nombre de diputats o diputades titulars que li corresponguen i altres tants en concepte de suplents.

4. La Diputació Permanent la podrà convocar el president o presidenta d'acord amb la Junta de Síndics, a iniciativa pròpia, a petició d'un grup parlamentari o d'una cinquena part dels membres d'aquella.

5. Serà aplicable a les sessions de la Diputació Permanent i al seu funcionament allò que s'estableix per al Ple en aquest reglament.

 

**Article 59**

1. Quan les Corts Valencianes no estiguen reunides, per vacances parlamentàries, quan haja expirat el mandat parlamentari o el president o presidenta de la Generalitat haja fet ús de la potestat de dissolució que li confereix l'article 28.4 de l'Estatut d'Autonomia de la Comunitat Valenciana i fins que es constituïsquen les noves Corts Valencianes, la Diputació Permanent vetlarà pels poders de la cambra. Especialment:

Primer: coneixerà de la delegació temporal de les funcions executives pròpies del president de la Generalitat en un dels consellers.

Segon: coneixerà tot el que fa referència a la inviolabilitat i la immunitat parlamentària.

Tercer: convocarà les Corts Valencianes, si escau, per acord de la majoria absoluta dels membres de la Diputació Permanent.

Quart: podrà autoritzar pressupostos extraordinaris, suplements de crèdits i crèdits extraordinaris, a petició del Consell, per raó d'urgència i necessitat justificada, sempre que així ho acorde la majoria absoluta dels membres.

Cinqué: podrà també autoritzar ampliacions o transferències de crèdits, quan ho exigisquen la conservació de l'ordre, una calamitat pública o una necessitat financera urgent d'una altra natura sempre que hi haja l'acord de la majoria absoluta dels membres.

Sisé: assumir totes les facultats que amb relació als decrets llei i decrets legislatius atribueix la legislació vigent al Ple de les Corts Valencianes, en els supòsits de dissolució anticipada de la cambra, expiració del seu mandat o vacances parlamentàries.

2. La Diputació Permanent ha d'acomplir qualsevol altra funció que li encomane el Reglament de les Corts Valencianes.

 

**Article 60**

1. En qualsevol cas, la Diputació Permanent retrà compte al Ple de les Corts Valencianes, al començament del període de sessions, dels assumptes tractats i de les decisions adoptades en la primera sessió ordinària.

2. Igualment, després de la realització de les eleccions a les Corts Valencianes i una vegada constituïdes, la Diputació Permanent retrà compte al Ple dels assumptes tractats i de les decisions adoptades.

 

 

TÍTOL IV  
 Del funcionament de les Corts Valencianes

 

CAPÍTOL I  
 De les sessions

 

**Article 61**

1. Les Corts Valencianes es reuniran en sessions ordinàries i extraordinàries.

2. Els períodes ordinaris, d'acord amb el que determina l'article 25.3 de l'Estatut d'autonomia, seran dos per any i duraran com a mínim huit mesos. El primer s'iniciarà en setembre i el segon en febrer.

3. La convocatòria de les sessions ordinàries i l'ordenació temporal de cada període de sessions l'acordarà la Mesa, d'acord amb la Junta de Síndics.

4. Tindran la consideració de sessions extraordinàries les que se celebren fora del període ordinari de sessions convocades per la Presidència, d'acord amb la Junta de Síndics, a iniciativa pròpia, a proposta del Consell o de la Diputació Permanent, a petició d'una quinta part dels diputats de la cambra o d'un grup parlamentari. En la petició haurà de figurar l'ordre del dia que es proposa per a la sessió extraordinària, no podent-se alçar la sessió fins que s'haja esgotat el mateix.

5. La convocatòria i la fixació de l'ordre del dia de les sessions extraordinàries, tant de les comissions com del Ple, es farà d'acord amb el que preveu aquest reglament per a les sessions ordinàries.

 

**Article 62**

1. Les sessions del Ple, per regla general, tindran lloc en dies compresos entre el dimarts i el divendres, ambdós inclosos, de cada setmana.

2. Podran, tanmateix, tindre lloc en dies diferents dels indicats.

Primer: per acord pres en Ple, a iniciativa del president o presidenta, d'un grup parlamentari o d'una cinquena part dels membres de la cambra.

Segon: per acord de la Mesa de les Corts Valencianes amb el parer favorable de la Junta de Síndics.

3. Les comissions se celebraran en dies compresos entre el dilluns i el divendres, ambdós inclosos, de cada setmana.

 

**Article 63**

Les sessions del Ple seran públiques, amb les excepcions següents:

1. Quan s'hi tracten qüestions concernents al decòrum de la cambra o dels seus membres o de la suspensió d'un diputat o diputada.

2. Quan s'hi debaten propostes, dictàmens, informacions o conclusions elaborades al si de la Comissió de l'Estatut dels Diputats i les Diputades o en la Comissió de Govern Interior.

3. Quan ho acorde el Ple per majoria absoluta dels membres, a iniciativa de la Mesa de les Corts Valencianes, del Consell, d'un grup parlamentari o de la desena part dels membres de la cambra. Plantejada la sol·licitud de sessió secreta, se sotmetrà a votació sense debat i la sessió continuarà amb el caràcter que s'hi haja acordat.

 

**Article 64**

1. Les sessions de les comissions seran públiques. Podran assistir-hi els representants degudament acreditats dels mitjans de comunicació social, llevat quan aquelles tinguen caràcter secret.

2. Les sessions de les comissions seran secretes quan ho acorde la majoria absoluta dels membres, a iniciativa de la Mesa respectiva, del Consell, d'un grup parlamentari o de la cinquena part dels seus components.

3. Seran secretes en qualsevol cas les sessions i els treballs de les comissions de l'Estatut dels Diputats i les Diputades i de Govern Interior.

 

**Article 65**

1. De les sessions del Ple i de les comissions s'alçarà acta que contindrà una relació succinta de les matèries debatudes, les persones intervinents, les incidències esdevingudes i els acords adoptats.

2. Les actes del Ple les signarà un dels secretaris, amb el vistiplau del president o presidenta, i romandran a disposició dels diputats i diputades. En el cas que no hi haja reclamació sobre el contingut dins dels deu dies següents a la sessió, s'entendrà aprovada; en cas contrari, se sotmetrà a la decisió de l'òrgan corresponent en la sessió següent.

3. Les actes de les comissions les signarà el secretari o secretària, amb el vistiplau del president o presidenta, i romandran a disposició dels membres de la comissió respectiva per a ser aprovada en la sessió següent.

4. De les sessions secretes del Ple o de comissió s'alçarà acta, l'exemplar únic de la qual el custodiarà el president o presidenta. Aquest exemplar el podran consultar els diputats o diputades respectius, amb l'acord previ de la Mesa corresponent.

 

 

CAPÍTOL II  
 De l'ordre del dia

 

**Article 66**

1. L'ordre del dia del Ple el fixarà el president o presidenta, oïda la Mesa, d'acord amb la Junta de Síndics, i tenint en compte el calendari parlamentari aprovat per la Junta de Síndics, a proposta de la Mesa.

2. L'ordre del dia de les comissions el fixarà la Mesa respectiva, d'acord amb el president o presidenta de les Corts Valencianes i de conformitat amb el calendari parlamentari.

3. El Consell podrà demanar que en una sessió concreta s'incloga un assumpte amb caràcter prioritari, sempre que aquest haja complit els tràmits reglamentaris que facen que estiga en condicions de ser inclòs en l'ordre del dia.

4. A iniciativa d'un grup parlamentari o del Consell, la Junta de Síndics podrà acordar, per unanimitat, la inclusió en l'ordre del dia d'un assumpte determinat, per raons d'urgència, encara que no haguera complit encara els tràmits reglamentaris.

5. Els grups parlamentaris, quan en l'ordre del dia del Ple s'hagen d'incloure iniciatives parlamentàries de què són autors, tindran la potestat, en el moment de l'aprovació per la Junta de Síndics, de substituir-les per unes altres pròpies del mateix tipus que també estiguen en disposició de ser incloses.

6. Les iniciatives legislatives tindran prioritat en la tramitació i la inclusió en l'ordre del dia sobre la resta d'assumptes que estiguen en disposició de ser inclosos.

 

**Article 67**

1. L'ordre del dia del Ple es pot alterar per acord d'aquest, a proposta de la Presidència, oïda la Mesa i d'acord amb la Junta de Síndics, per iniciativa pròpia, a petició del Consell o a petició d'un grup parlamentari o d'una desena part dels diputats de la cambra.

2. L'ordre del dia d'una comissió es pot alterar per acord d'aquesta, a proposta del seu president o presidenta o a petició d'un grup parlamentari o d'una cinquena part dels diputats membres.

3. En un cas o altre, quan es tracte d'incloure un assumpte, aquest haurà d'haver complit els tràmits reglamentaris que hi permeten estar en condicions d'incloure'l, tret d'aquells casos en què aquest reglament determine el contrari.

 

 

CAPÍTOL III  
 Dels debats

 

**Article 68**

Els debats no podran començar, tret dels casos en què així ho determine aquest reglament o excepte quan ho acorde la Mesa de les Corts Valencianes o de la comissió, degudament justificat, sense la distribució prèvia, almenys amb quaranta-huit hores d'antelació, de l'informe, el dictamen o la documentació que hi haurà de servir de base.

En el cas de l'informe de la Sindicatura de Comptes sobre la comptabilitat general de la Generalitat i en el cas de l'informe del Síndic de Greuges, aquest període és, com a mínim, de deu dies.

 

**Article 69**

1. Cap diputat o diputada podrà fer ús de la paraula sense sol·licitar-la i obtindre l'autorització de la Presidència. Si un diputat o diputada que ha promogut una iniciativa és cridat per la Presidència per a defensar-la i no es troba present, s'entendrà que ha renunciat a fer ús de la paraula i, per tant, decaurà la iniciativa, excepte que el grup parlamentari al qual està adscrit, o algun diputat o diputada d'aquest, demanara la paraula per sol·licitar que passe a votació o que s'ajorne.

2. Els discursos es pronunciaran personalment i en veu alta. L'orador podrà fer ús de la paraula des de la tribuna o des de l'escó.

3. Cap diputat o diputada no serà interromput quan parle, excepte per part del president o presidenta quan haja de dir-li que el seu temps s'ha acabat, per fer-lo tornar a la qüestió o a l'ordre, per retirar-li la paraula o per cridar a l'ordre la cambra o algun dels seus diputats, o el públic, o el Consell.

4. Els diputats o diputades que hagen demanat la paraula en un mateix sentit podran cedir-se-la entre ells. Qualsevol diputat o diputada amb dret a intervindre en un cas concret podrà ser substituït per un altre diputat o diputada del mateix grup parlamentari, prèvia comunicació al president.

5. Els membres del Consell podran intervindre, fent ús de la paraula, sempre que ho sol·liciten i en qualsevol moment del debat, sense perjudici de les facultats que, per a l'ordenació del debat, corresponen al president o presidenta de la cambra o de la comissió.

Aquesta intervenció obrirà un nou debat, referit al tema que estiga tractant-se en què podrà prendre part un representant de cada grup parlamentari per a fixar posició, tancant el debat el conseller mateix per a contestar a les qüestions plantejades.

6. Passat el temps establit, el president o presidenta, després d'indicar dues vegades a l'orador que concloga, li retirarà la paraula.

 

**Article 70**

1. Si en el transcurs dels debats es feren, a judici de la Presidència, al·lusions que impliquen judici de valor o inexactituds sobre la persona o conducta d'un diputat o diputada, es podrà concedir la paraula a l'al·ludit, per un temps no superior a tres minuts, per tal que, sense entrar en el fons de l'assumpte en debat, conteste estrictament les al·lusions realitzades. Si el diputat s'excedeix d'aquests límits, la Presidència li retirarà la paraula immediatament.

2. Hom podrà respondre solament les al·lusions en la mateixa sessió o en la següent.

3. Quan l'al·lusió afecta el decòrum o la dignitat d'un grup parlamentari, la Presidència podrà concedir, a un representant d'aquest, l'ús de la paraula, pel mateix temps i en les condicions que s'estableixen en els apartats 1 i 2 d'aquest article.

 

**Article 71**

1. En qualsevol moment del debat un diputat o diputada podrà demanar l'observança del reglament, citant l'article o els articles dels quals es reclama l'aplicació. En aquesta petició no hi haurà cap debat i, després de la lectura d'aquests, caldrà acatar-se la resolució que la Presidència adopte a la vista de l'al·legació feta.

2. Qualsevol diputat o diputada podrà també demanar, durant la discussió o abans de votar, la lectura de les normes o documents que, no havent-se publicat, considere convenient que podran il·lustrar la matèria que es tracta. La Presidència podrà denegar les lectures que considere no pertinents o innecessàries.

 

**Article 72**

En tots els debats, qui siga contradit en les seues argumentacions per un altre o altres intervinents, tindrà el dret de replicar o rectificar una sola vegada a cada un d'ells i per un temps màxim de cinc minuts, que fixarà la Presidència d'acord amb el debat que es realitze en aquell moment.

 

**Article 73**

1. Si no hi ha precepte específic, es considerarà que en tots els debats hi haurà un torn a favor i un en contra. La durada de les intervencions en una discussió sobre qualsevol assumpte o qüestió no excedirà de deu minuts, excepte precepte d'aquest reglament en contra.

2. Si el debat és qualificat de totalitat, els torns seran de quinze minuts; després els altres grups parlamentaris podran fixar la seua posició en intervencions que no excediran de deu minuts.

3. En tots els debats, els temps d'intervenció, si escau, del representant del Grup Mixt els establirà la Presidència, segons la composició d'aquest. En cas que existisquen diverses agrupacions dins del Grup Mixt, la Presidència, amb la comunicació prèvia, permetrà la distribució entre aquests del temps assignat sense que puguen intervindre, en cada debat, més de dos representants.

4. El que hi ha establit en aquest reglament per a qualsevol debat s'entén sense perjudici de les facultats de la Presidència per a ordenar el debat i les votacions. La Presidència, oïda la Junta de Síndics, podrà ampliar o reduir el nombre i el temps de les intervencions dels grups parlamentaris o dels diputats i diputades, valorant-ne la importància. També podrà acumular, amb ponderació de les circumstàncies de grups i matèries, totes les que en un assumpte determinat corresponguen a un grup parlamentari, sense que això implique, necessàriament, la suma dels temps que corresponguen separadament.

5. Quan el grup, o el diputat o diputada, que promou una iniciativa la retira després d'haver-la defensat, el altres grups parlamentaris mantenen el dret a intervindre en la forma que procedisca.

 

**Article 74**

1. Els grups parlamentaris intervindran en els torns generals en ordre invers a la seua importància numèrica, llevat dels casos en què aquest reglament o una resolució de Presidència acorde el contrari.

2. Les intervencions del Grup Mixt i, si escau, de les diverses agrupacions s'ajustaran al que hi ha establit en l'article 73.3 d'aquest reglament.

3. Si escau, en qualsevol debat, excepte en els casos en els quals aquest reglament o una resolució de Presidència acorde el contrari, correspondrà intervindre al Grup Mixt en primer lloc.

 

**Article 75**

La Presidència podrà tancar un debat, de conformitat amb la Mesa, quan considere que un assumpte ha estat suficientment debatut. També ho podrà acordar a petició d'un grup parlamentari. Pel que fa a aquesta petició de tancament, podran intervindre durant cinc minuts cada un, un orador en contra i un altre a favor.

 

**Article 76**

Quan la Presidència, els vicepresidents o els secretaris de la cambra o d'alguna comissió vulguen prendre part en el debat, deixaran el seu lloc en la Mesa abans del començament del punt de l'ordre del dia corresponent i no tornaran a ocupar-lo fins que haurà conclòs la discussió del tema de què es tracte.

 

**Article 77. Del debat de política general******[21]****

El president del Consell remetrà a la Mesa de les Corts Valencianes escrit en el qual manifeste la seua voluntat de fer una declaració de política general davant les Corts Valencianes en el primer Ple del primer període ordinari de sessions en compliment del que estableix la Llei 5/1983, de 30 de desembre, que es regularà pel següent procediment:

1. El debat s'iniciarà amb la intervenció del president o presidenta de la Generalitat. Podrà intervindre després, llevat que el president o presidenta de les Corts Valencianes considere més convenient suspendre la sessió durant un temps no superior a 24 hores, un representant de cada grup parlamentari, per un temps màxim de 30 minuts cada grup. Començaran els grups parlamentaris d'oposició de major a menor i finalment intervindrà el grup parlamentari que sustenta el Consell.

2. El president o presidenta de la Generalitat podrà respondre individualment o col·lectivament tots els que han intervingut, en aquest cas, els intervinents tindran dret a una rèplica de 10 minuts.

3. Finalitzat el debat, el president de les Corts Valencianes suspendrà la sessió durant un temps no inferior a vint-i-quatre hores ni superior a quaranta-huit. Així mateix s'obrirà un termini de trenta minuts en el qual els grups parlamentaris podran presentar davant la Mesa propostes de resolució fins a un màxim de dotze propostes de resolució per cada grup parlamentari.

L'admissió a tràmit de les propostes de resolució per part de la Mesa se circumscriurà únicament a les que es referisquen necessàriament a qüestions de política general i que hagen sigut tractades en el curs del debat.

La Mesa no podrà admetre a tràmit les propostes de resolució que explícitament o implícitament signifiquen qüestió de confiança o moció de censura al Consell o que no siguen congruents amb la matèria objecte del debat.

4. Les propostes de resolució es defensaran agrupades en les temàtiques a tractar sense que, en cap cas, el temps a consumir per cada grup supere els seixanta minuts, ni excedisca les dotze el nombre d'intervencions a realitzar per cada grup de la cambra.

Les intervencions es realitzaran seguint un ordre de major a menor d'acord amb la composició dels grups de la cambra i per torn rotatori respectant l'ordre mencionat.

Els grups parlamentaris s'alternaran en les seues intervencions mentre el nombre de les sol·licitades per cada grup ho faça possible. El grup parlamentari que sustente el Consell intervindrà en últim lloc. El president o presidenta de les Corts Valencianes podrà concedir torn en contra després de cada torn de defensa per un temps igual. Les propostes de resolució seran votades segons l'ordre en què es debaten.

5. Durant el debat de les propostes de resolució, la Mesa només podrà admetre noves propostes de resolució signades per tots els grups parlamentaris si fan referència a fets o circumstàncies d'especial actualitat o urgència que no hagen pogut ser objecte de presentació en els terminis ordinaris.

Així mateix, la Mesa també podrà admetre a tràmit noves propostes de resolució que es presenten per escrit, sempre que tendisquen a aconseguir un acord per aproximació o transacció total o parcial amb alguna de les propostes inicialment formulades. També admetrà les que pretenguen esmenar errors o incorreccions tècniques, terminològiques o gramaticals.

 

 

CAPÍTOL IV  
 De les votacions

 

**Article 78**

1. Per tal que els acords adoptats siguen vàlids, la cambra i els seus òrgans hauran d'estar reunits reglamentàriament i amb la presència de la majoria dels seus membres.

2. La comprovació de quòrum sols podrà sol·licitar-se abans del començament de cada votació. Se'n presumirà l'existència una vegada realitzada aquesta.

3. Si en arribar el moment de la votació no hi haguera el quòrum a què fa esment l'apartat anterior, es posposarà la votació per un termini màxim de dues hores. Si passat aquest termini, tampoc no hi haguera el quòrum abans esmentat, la votació es realitzarà en la següent sessió de l'òrgan corresponent.

 

**Article 79**

1. Els acords seran vàlids, sense perjudici del que estableix l'article anterior, quan s'hauran adoptat per majoria simple dels membres presents de l'òrgan corresponent, sense perjudici de les majories qualificades que estableix l'Estatut d'Autonomia de la Comunitat Valenciana, les altres lleis de la Generalitat i aquest reglament.

2. Hom considerarà que hi ha majoria simple quan els vots positius superen els negatius, sense comptar-hi les abstencions, els vots en blanc o els nuls.

3. Hom considerarà que hi ha majoria absoluta quan s'expresse en el mateix sentit el primer nombre sencer de vots que segueix al nombre resultant de dividir per dos el total dels membres de dret de les Corts Valencianes.

4. El vot dels diputats i diputades és personal i indelegable. Cap diputat o diputada podrà prendre part en les votacions sobre resolucions que afecten el seu estatut de diputat o diputada.

 

**Article 80**

Les votacions no es podran interrompre per cap concepte. Durant el desenvolupament de la votació, la Presidència no concedirà l'ús de la paraula i cap diputat o diputada podrà entrar a la sala ni abandonar-la, llevat de casos de força major i amb la vènia de la Presidència.

 

**Article 81**

En els casos establits en aquest reglament i en aquells que per singularitat o importància la Presidència, oïda la Junta de Síndics, així ho acorde, la votació es realitzarà a hora fixa i serà anunciada prèviament per aquella. Si arriba l'hora fixada i el debat no ha acabat, la Presidència assenyalarà una hora nova per a la votació.

 

**Article 82**

La votació podrà ser:

1r. Per assentiment a la proposta de la Presidència.

2n. Ordinària.

3r. Pública per crida.

4t. Secreta.

5é. Sense perjudici del que estableix el capítol IV d'aquest reglament per a les votacions, les Corts Valencianes podran habilitar sistemes de vídeo conferència o altres sistemes tècnics adequats per a garantir l'exercici del vot al Ple de la cambra a aquells diputats i diputades que, com a conseqüència de trobar-se en situació de permís parentat o en procés de llarga malaltia, no puguen assistir a les seues sessions.

 

**Article 83**

Es consideraran aprovades per assentiment les propostes de la Presidència quan, una vegada anunciades, no suscitaren cap objecció ni oposició. En cas contrari, es farà una votació ordinària.

 

**Article 84**

La votació ordinària podrà realitzar-se, per decisió de la Presidència, en una de les formes següents:

1. S'alçaran primer aquells que aproven; a continuació, els que desaproven i, finalment, els que s'abstinguen. La Presidència ordenarà el recompte als secretaris si té dubtes del resultat o si, fins i tot després de fet públic aquest, algun grup parlamentari ho reclama.

2. Per procediment electrònic que acredite el sentit del vot de cada diputat o diputada i els resultats totals de la votació.

 

**Article 85**

1. La votació serà pública per crida o secreta quan ho exigisca aquest reglament, ho sol·licite un grup parlamentari o una cinquena part dels diputats de la cambra o, si escau, de la comissió. Si hi ha sol·licituds concurrents en sentit contrari, prevaldrà la de votació secreta. En cap cas podrà ser secreta la votació en els procediments legislatius o en cas que els acords hagen d'adoptar-se mitjançant el criteri de vot ponderat.

2. Les votacions per a la investidura del president o presidenta de la Generalitat, la moció de censura i la qüestió de confiança seran, en tot cas, públiques per crida.

 

**Article 86**

En la votació pública per crida, un secretari o secretària nomenarà els diputats i diputades i aquests respondran «sí», «no» o «abstenció»; la crida es realitzarà per ordre alfabètic del primer cognom, començant pel diputat el nom del qual serà tret a sort. A continuació votaran els membres del Consell que siguen diputats o diputades i, finalment, la Mesa de les Corts Valencianes.

 

**Article 87**

1. La votació secreta podrà fer-se, només:

a) Per procediment electrònic que acredite el resultat total de la votació, amb omissió de la identitat dels votants.

b) Per paperetes quan es tracte d'eleccions de persones, quan ho decidisca la Presidència i quan s'haja especificat aquesta modalitat en la sol·licitud de vot secret.

2. Per a realitzar les votacions a què fa esment el punt b de l'apartat anterior, les diputades i els diputats seran cridats nominalment a la Mesa per tal de dipositar la papereta en l'urna corresponent.

 

**Article 88**

1. Quan existisca empat en alguna votació, se'n realitzarà una segona i, si continua aquest, se suspendrà la votació durant el termini que considere raonable la Presidència.

Passat el termini, es realitzarà una nova votació i, si es produeix de nou empat, es considerarà refusat el dictamen, l'article, l'esmena, el vot particular i la proposició o moció de què es tracte.

2. En les votacions en comissió sobre una qüestió que s'haja de sotmetre ulteriorment al Ple, es considerarà que no hi ha empat quan la igualtat de vots, sent idèntic el sentit en què hagen votat tots els membres de la comissió d'un mateix grup parlamentari, puga dirimir-se aplicant el criteri de vot ponderat.

 

**Article 89**

1. Verificada una votació, o el conjunt de votacions sobre una mateixa qüestió, cada grup parlamentari podrà explicar el vot per un temps màxim de cinc minuts i podrà iniciar el torn per un temps màxim de tres minuts el representant del Grup Mixt que podrà ser compartit amb un altre diputat o diputada del mateix grup si existiren agrupacions al seu si i, seguidament, de menor a major i per temps màxim de cinc minuts, els grups parlamentaris.

2. En els projectes i les proposicions de llei, sols podrà explicar-se el vot després de la darrera votació llevat que s'haja dividit en parts clarament diferenciades a l'efecte del debat. En aquest cas es podrà fer l'explicació després de la darrera votació corresponent a cada part. En els casos previstos en aquest apartat, la Presidència podrà ampliar el temps als grups parlamentaris fins a deu minuts i fins a cinc minuts al Grup Mixt.

3. No hi haurà explicació de vot quan la votació haja estat secreta o quan tots els grups hagen tingut l'oportunitat d'intervindre en el debat precedent. Això no obstant i, en aquest darrer supòsit, el grup que haja intervingut en el debat i, com a conseqüència d'aquest, haja canviat el sentit del seu vot, tindrà dret a explicar-lo.

 

 

CAPÍTOL V  
 Del còmput dels terminis i de la presentació de documents

 

**Article 90**

1. Llevat de disposició contrària, els terminis assenyalats per dies en aquest reglament es computaran en dies hàbils, i els assenyalats per mesos, de data a data. Als efectes del còmput dels terminis establits per aquest reglament, són dies hàbils de dilluns a divendres, llevat dels declarats festius anualment per la Mesa de les Corts Valencianes.

2. S'exclouran del còmput els períodes en què les Corts Valencianes no realitzen sessions, llevat que l'afer en qüestió estiga inclòs en l'ordre del dia d'una sessió extraordinària. En aquest cas la Mesa de les Corts Valencianes fixarà els dies que han d'habilitar-se a l'efecte d'acomplir els tràmits que en possibiliten la realització.

 

**Article 91**

1. La Mesa de les Corts Valencianes, oïda la Junta de Síndics, dins del termini, podrà acordar la pròrroga o la  reducció dels terminis establits en aquest reglament.

2. Llevat de casos excepcionals, en què caldrà l'acord de la Junta de Síndics, les pròrrogues no seran superiors a un altre tant del termini ni les reduccions a la meitat d'aquest.

 

**Article 92**

1. La presentació de documents en el registre de les Corts Valencianes es podrà fer en els dies i les hores que fixe la Mesa de les Corts Valencianes.

2. També s'admetran els documents presentats en forma i dins del termini, sempre que concórreguen els requisits exigits per la legislació vigent.

 

 

CAPÍTOL VI  
 Sobre la declaració d'urgència

 

**Article 93**

1. A petició del Consell, d'un grup parlamentari o d'una desena part dels diputats i diputades de la cambra, la Mesa de les Corts Valencianes podrà acordar que una qüestió es tramite per procediment d'urgència.

2. Si l'acord es pren trobant-se un tràmit en curs, el procediment d'urgència s'aplicarà per als tràmits següents.

 

**Article 94**

1. Sense perjudici del que hi ha establit en l'article 90 d'aquest reglament, en el procediment d'urgència els terminis tindran una durada de la meitat dels establits amb caràcter ordinari.

2. Aquests terminis també es podran reduir si així ho acorda la Mesa de les Corts Valencianes, d'acord amb la Junta de Síndics.

 

 

CAPÍTOL VII  
 De les publicacions de les Corts Valencianes   
 i de la publicació dels seus treballs

 

**Article 95**

Són publicacions de les Corts Valencianes:

- El *Butlletí Oficial de les Corts Valencianes*, BOCV.

- El *Diari de Sessions* del Ple, de la Diputació Permanent i de les comissions.

- El lloc web de les Corts Valencianes (World Wide Web).

 

**Article 96**

1. En el *Butlletí Oficial de les Corts Valencianes*, BOCV, es publicaran els textos i els documents la publicació dels quals siga requerida per algun precepte en aquest reglament, siga necessària per al seu debat, coneixement i tramitació parlamentària o siga ordenada per la Presidència.

2. Per raons d'urgència, la Presidència de les Corts Valencianes, a l'efecte del seu debat i votació i sense perjudici  que haurà de constar ulteriorment en el BOCV, podrà ordenar que els documents a què es refereix l'apartat anterior siguen objecte de reproducció per un altre mitjà mecànic i repartits als diputats o diputades membres de l'òrgan que haurà de debatre'ls.

 

**Article 97**

1. En el *Diari de Sessions* es reproduiran íntegrament i de forma literal, deixant constància dels incidents esdevinguts, totes les intervencions i els acords adoptats en sessions de Ple, de la Diputació Permanent o de comissió, llevat que tinguen caràcter secret.

2. No obstant l'anterior, la Mesa de les Corts Valencianes podrà acordar que els acords adoptats en sessions secretes es publiquen en el diari de sessions respectiu, sense perjudici del que disposen els apartats 5 i 6 de l'article 54 d'aquest reglament.

 

**Article 98**

1. La Mesa de les Corts Valencianes adoptarà les mesures adequades en cada cas per a facilitar als mitjans de comunicació social la informació sobre les activitats dels diferents òrgans de la cambra.

2. La mateixa Mesa regularà la concessió de credencials als diferents mitjans de comunicació social acreditats, per tal que puguen accedir als locals del recinte parlamentari que se'ls destine i a les sessions a les quals puguen assistir, com també a les dependències en les quals se'ls autoritze la presència per al millor desenvolupament de la seua tasca.

3. Ningú no podrà, sense estar expressament autoritzat per la Presidència de les Corts Valencianes, realitzar enregistraments gràfics o sonors de les sessions dels òrgans de la cambra.

4. La Mesa de les Corts Valencianes, oïda la Junta de Síndics, promulgarà les normes per les quals es regule la utilització de la sala de premsa per part dels grups parlamentaris.

 

 

CAPÍTOL VIII  
 De la disciplina parlamentària

 

Secció primera. De les sancions per l'incompliment dels deures   
 dels diputats i les diputades

 

**Article 99**

Durant les sessions de Ple i de comissió, els diputats i diputades tenen l'obligació de respectar les regles de l'ordre establides per aquest reglament; d'evitar tota classe de pertorbacions o de desordre, acusacions o recriminacions entre ells, expressions inconvenients al decòrum de la cambra, interrupcions als oradors sense autorització de la Presidència, i fer ús de la paraula més temps de l'autoritzat, com també entorpir deliberadament el curs dels debats i de les votacions o d'obstruir el treball parlamentari.

 

**Article 100**

1. El diputat o diputada podrà ser privat, per acord de la Mesa, d'algun o de tots els drets que li concedeixen els articles 11 al 14 d'aquest reglament, en els supòsits següents:

1r. Quan de forma reiterada i sense justificació deixe d'assistir voluntàriament a les sessions de Ple o de comissió.

2n. Quan transgredisca el deure de guardar secret establit en l'article 19 d'aquest reglament.

3r. El diputat o diputada podrà presentar, davant la Mesa, escrit d'al·legacions, abans que aquesta prenga la decisió corresponent.

2. L'acord de la Mesa, que serà motivat, assenyalarà l'extensió i la durada de les sancions, que podran estendre's també a la part alíquota de subvenció prevista en l'article 28 d'aquest reglament.

 

**Article 101**

La prohibició d'assistir a una o dues sessions i l'expulsió immediata d'un diputat o diputada podran ser imposades per la Presidència en els termes establits en aquest reglament.

 

**Article 102**

1. La suspensió temporal de la condició de diputat o diputada podrà acordar-se pel Ple de la cambra per raó de disciplina parlamentària en els supòsits següents:

1r. Quan, imposada i acomplida la sanció prevista en l'article 100 d'aquest reglament, el diputat o diputada persistira en l'actitud.

2n. Quan el diputat o diputada porte armes dins del recinte parlamentari.

3r. Quan el diputat o diputada, després d'haver estat expulsat de la sala de Ple o de comissió, es negue a abandonar-la.

4t. Quan el diputat o diputada contravinga el que hi ha disposat en l'article 20 d'aquest reglament.

2. Les propostes formulades per la Mesa de les Corts Valencianes en els tres primers supòsits de l'apartat anterior, i per la Comissió d'Estatut dels Diputats i les Diputades en el quart, se sotmetran a la consideració i decisió del Ple de la cambra en sessió secreta. En el debat, els grups parlamentaris podran intervindre mitjançant el seu síndic i les Corts Valencianes ho resoldran sense més tràmit.

3. Si la causa de la sanció és, a judici de la Mesa, constitutiva de delicte, la Presidència retrà compte dels fets al Ministeri Fiscal.

 

 

Secció segona. De les crides a la qüestió i a l'ordre

 

**Article 103**

1. Els oradors seran cridats a la qüestió sempre que n'estigueren fora, tant per digressions estranyes al punt que es tracte, tant per tornar sobre el que ja ha estat discutit o votat.

2. La Presidència retirarà la paraula a l'orador o oradora al qual calga fer una tercera crida a la qüestió en una mateixa intervenció.

 

**Article 104**

Els diputats, les diputades i els oradors seran cridats a l'ordre:

1. Quan proferisquen paraules i vessen conceptes ofensius al decòrum de la cambra o als seus membres, de les institucions de la Generalitat o de l'Estat, o de qualsevol altra persona o entitat.

2. Quan en els seus discursos manquen al que hi ha establit per al bon funcionament de les deliberacions.

3. Quan amb interrupcions o de qualsevol altra forma alteren l'ordre de les sessions.

4. Quan retirada la paraula a un orador, aquest pretenga continuar fent-ne ús.

 

**Article 105**

1. Al diputat o diputada o orador que haja estat cridat a l'ordre tres vegades en una mateixa sessió, advertit la segona vegada de les conseqüències d'una tercera crida, se li retirarà, si escau, la paraula, i la Presidència, sense debat, li podrà imposar la sanció de no assistir a la resta de la sessió.

2. Si el diputat o diputada sancionat no atén el requeriment d'abandonar la sala, la Presidència adoptarà les mesures que considere pertinents per a fer efectiva l'expulsió. En aquest cas, la Presidència, sense perjudici del que hi ha establit en l'article 102.1.3.r, podrà imposar-li a més a més la prohibició d'assistir a la sessió següent.

3. Quan es produïsca el supòsit previst en el punt 1.r de l'article anterior, la Presidència requerirà al diputat o diputada i orador per tal que es retiren les ofenses pronunciades i ordenarà que no conste en el *Diari de Sessions*. La negativa a aquest requeriment podrà donar lloc a successives crides a l'ordre, amb els efectes previstos en els apartats anteriors d'aquest article.

4. El contingut dels articles 102, 103 i 104 serà d'aplicació tant en les sessions de Ple com de comissió, com també en les de qualsevol altre òrgan de la cambra.

 

 

Secció tercera. De l'ordre dins del recinte parlamentari

 

**Article 106**

La Presidència vetla pel manteniment de l'ordre dins de les dependències de les Corts Valencianes. A aquest efecte pot prendre totes les mesures que considere pertinents, fins i tot la de posar a disposició judicial les persones responsables de qualsevol pertorbació.

 

**Article 107**

Qualsevol persona que en el recinte parlamentari, en sessió o fora d'ella, sent o no sent diputat o diputada, promoga desordre greu amb la seua conducta d'obra o de paraula, serà immediatament expulsada. Si es tracta d'un diputat o diputada, la Presidència el suspendrà a més, en l'acte, dels seus drets parlamentaris per un termini que pot arribar fins a un mes, sense perjudici que el Ple, a proposta de la Mesa i de conformitat amb el que hi ha previst en l'article 102, puga ampliar o agreujar la sanció.

 

**Article 108**

1. La Presidència vetlarà, en les sessions públiques, pel manteniment de l'ordre de les tribunes.

2. Qui done en aquestes mostres d'aprovació o desaprovació, pertorbe l'ordre o manque a les maneres degudes, serà immediatament expulsat de l'edifici de les Corts Valencianes, per indicació de la Presidència, la qual ordenarà, si ho considera convenient, que els serveis de seguretat de la cambra alcen les diligències oportunes, per si de cas els actes produïts són constitutius de delicte o falta.

3. La Presidència de les Corts Valencianes, d'acord amb la Mesa, dictarà les normes d'aplicació a les persones que visiten el recinte parlamentari, amb especificació de les zones restringides i les d'accés o permanència dels visitants.

 

 

CAPÍTOL IX  
 Dels mitjans personals i materials

 

**Article 109**

1. Les Corts Valencianes tenen autonomia patrimonial i financera i exerceixen les seues funcions amb autonomia  administrativa respecte a l'organització i gestió dels seus mitjans personals i materials; i aplicaran en aquestes matèries la seua pròpia normativa amb caràcter prevalent.

2. Les Corts Valencianes disposaran dels mitjans personals i materials necessaris per al desenvolupament de les seues funcions, especialment de serveis tècnics, de documentació i d'assessorament.

3. Les Corts Valencianes adaptaran al seu funcionament les més avançades tecnologies de la informàtica que garantisquen l'accés del ciutadà a la informació. Així mateix, posaran a disposició de les diputades i els diputats les infraestructures adequades encaminades a facilitar la comunicació informativa i el millor desenvolupament de les seues funcions.

4. La relació dels llocs de treball i la distribució de funcions corresponents a cada un d'ells la farà la Mesa de les Corts Valencianes a proposta de la Secretaria General.

5. El pressupost de les Corts Valencianes ha de disposar anualment d'assignacions suficients per atendre les necessitats derivades d'aquest article.

6. L'Estatut de Govern i Règim Interior regulara l'organització i funcionament de la Secretaria General, sense perjudici del que disposa l'article 111 sobre l'Estatut de Personal.

 

**Article 110**

1. El lletrat o lletrada major de les Corts Valencianes, sota la direcció superior de la Presidència i de la Mesa, és el cap de tot el personal i de tots els serveis i àrees de les Corts Valencianes, i compleix les funcions tècniques de sosteniment i assessorament als òrgans rectors d'aquestes, assistit per la resta de lletrats de la cambra.

2. Al capdavant de la Secretaria General es trobarà el lletrat o lletrada major, assistit pels altres lletrats de la cambra.

3. El lletrat o lletrada major serà nomenat per la Mesa, a proposta de la Presidència, entre els lletrats i lletrades de la cambra.

 

**Article 111**

1. Correspon al Ple la regulació del règim jurídic del personal al servei de les Corts Valencianes, mitjançant l'aprovació de l'oportú estatut del personal de les Corts Valencianes.

2. Als efectes previstos en l'apartat anterior, l'Estatut de Personal de les Corts Valencianes serà aprovat pel Ple d'acord amb el procediment legislatiu previst en el present reglament per a la tramitació dels projectes de llei en lectura única, corresponent en aquest cas la iniciativa a la Mesa.

3. La reforma de l'Estatut del Personal de les Corts Valencianes es durà a terme conforme al mateix procediment seguit per a la seua aprovació.

 

 

CAPÍTOL X  
 De la participació directa dels ciutadans a través de les tecnologies   
 de la informació i de la comunicació ****[22]****

 

**Article 112**

1. Les Corts Valencianes hauran de disposar dels mitjans adequats, pel que fa a les tecnologies de la informació i de la comunicació, per a augmentar la quantitat i la qualitat de la informació parlamentària a l'abast dels ciutadans, definir estratègies sobre participació democràtica, impulsar iniciatives relacionades amb l'aprenentatge virtual i modernitzar la gestió parlamentària, de cara a incrementar l'eficiència i eficàcia de la funció que exerceixen, potenciar la racionalització de les formes de treball i la connexió amb la resta d'administracions i de centres d'interés de rellevància pública.

2. Per tot això, les Corts Valencianes habilitaran els mitjans necessaris per a possibilitar que els ciutadans puguen participar directament, a través de mitjans telemàtics, i fer arribar als grups parlamentaris la seua opinió, observacions i, fins i tot, suggeriments sobre les iniciatives legislatives i proposicions no de llei que estiguen en tramitació, del contingut de les quals en poden tindre coneixement pel *Butlletí Oficial de les Corts Valencianes* i la pàgina web de la institució.

3. Amb la finalitat d'assolir els objectius assenyalats en els apartats anteriors, les Corts Valencianes hauran d'establir, si és el cas, els convenis de col·laboració corresponents amb les entitats que promoguen la democràcia participativa per mitjà de les tecnologies de la informació i la comunicació.

4. Així mateix, es crearà un espai de participació en què els ciutadans puguen presentar aportacions i suggeriments que hauran de ser contestades. El resultat d'aquestes aportacions quedarà reflectit en una memòria annexa.

 

 

CAPÍTOL XI  
 Del Portal de Transparència de les Corts Valencianes ****[23]****

 

**Article 113**

Les Corts Valencianes comptaran amb un portal de transparència en què conste, almenys, la informació següent:

1. Un apartat destinat a l'activitat parlamentària, que continga les reunions i les iniciatives presentades i en el qual s'arrepleguen els aspectes següents:

- Agenda.

- Canal Corts Valencianes.

- Arxiu audiovisual.

- Òrgans parlamentaris.

- Consulta de tramitacions parlamentàries.

- Publicacions oficials.

- Votacions.

2. Un apartat en què conste l'organització i el funcionament de la cambra, on s'especificarà:

- Normes.

- Organigrama.

- Plantilla orgànica i relació de llocs de treball.

- Càrrecs i llocs de confiança.

- Directori.

- Patrimoni.

3. Un apartat que continga la informació pressupostària, econòmica i financera, concretament:

- Contractació.

- Convenis i subvencions.

- Pressupostos i execució.

4. Un apartat relatiu als diputats i les diputades en què s'especifique la situació de cadascun i especialment:

- Règim de protecció social.

- Declaració anual de rendes.

- Règim econòmic i de retribucions.

- Informació pressupostària dels grups parlamentaris i execució.

- Accés a l'agenda, les iniciatives, la participació en debats i els vots emesos pels diputats i les diputades.

- Personal contractat pels grups parlamentaris.

5. Un apartat destinat a la participació ciutadana en què es promoga aquesta participació:

- S'incorpore l'opció de presentar iniciatives.

- Presentació de suggeriments.

- Consultes estadístiques.

- Sol·licitud d'informació específica.

- Contactes.

- Visites a les Corts Valencianes.

6. Igualment, el portal de transparència de les Corts Valencianes podrà contindre qualsevol altra informació, de qualsevol tipus, relativa a la institució mateixa, a la Mesa, a la Junta de Síndics, a qualsevol comissió i, fins i tot, als grups parlamentaris.

7. Les Corts Valencianes facilitaran el treball de les organitzacions cíviques de monitorització parlamentària i impulsaran convenis de col·laboració amb l'objecte de millorar el funcionament i la transparència de la cambra.

8. Les Corts Valencianes habilitaran un mecanisme pel qual la ciutadania podrà sol·licitar accedir a informació que no haja estat publicada en el portal de transparència. Per a això, haurà de presentar escrit, a través del registre de les Corts Valencianes, dirigit a la Mesa, que és l'òrgan que regularà aquest procediment.

 

 

TÍTOL V  
 Del procediment legislatiu

 

CAPÍTOL I

 

**Article 114**

La iniciativa legislativa davant les Corts Valencianes correspon:

1. Al Consell.

2. Als diputats i diputades i als grups parlamentaris, d'acord amb el que hi ha establit en aquest reglament.

3. A les ciutadanes i els ciutadans, de conformitat amb el que establisca la llei prevista per l'article 26.2 de l'Estatut d'autonomia i aquest reglament.

4. A les Corts Valencianes, en els termes que estableix aquest reglament.

 

 

CAPÍTOL II  
 Del procediment legislatiu comú

 

Secció primera. Dels projectes de llei

 

I. Presentació d'esmenes

 

**Article 115**

Els projectes de llei tramesos pel Consell aniran acompanyats d'una exposició de motius i dels antecedents necessaris per a poder pronunciar-s'hi. La Mesa de les Corts Valencianes n'ordenarà la publicació, l'obertura del termini de presentació d'esmenes i la tramesa a la comissió corresponent.

En aquells projectes de llei en què, d'acord amb el que estableix aquest reglament, hagen de ser sotmesos al procediment de participació ciutadana en la comissió especial d'aquest nom, la Mesa de les Corts Valencianes no obrirà el termini d'esmenes a què es refereix el paràgraf anterior mentre no es done per conclòs aquest procediment. ****[24]****

 

**Article 116**

1. Una vegada publicat un projecte de llei, els diputats i diputades i els grups parlamentaris tindran un termini de quinze dies per a presentar-hi esmenes, mitjançant escrit dirigit a la Mesa de la comissió. L'escrit d'esmenes haurà de dur la signatura del síndic o el portaveu adjunt del grup parlamentari a què pertanya el diputat. L'omissió d'aquest tràmit es podrà corregir abans del començament de la discussió en comissió.

2. Les esmenes podran ser a la totalitat o parcials.

3. Seran esmenes a la totalitat les que versen sobre l'oportunitat, els principis o l'esperit del projecte de llei i en postulen la devolució al Consell, i les que proposen un text alternatiu complet al del projecte. Sols podran ser presentades pels grups parlamentaris.

4. Les esmenes parcials podran ser de supressió, modificació o addició. En els dos supòsits darrers, l'esmena haurà de contindre el text concret que es propose.

A aquest efecte i, en general a tots els efectes legislatius, les esmenes parcials poden presentar-se: al títol de la llei; als títols; als capítols; a les rúbriques; a l'articulat; a cada disposició addicional, transitòria, derogatòria o final; a l'exposició de motius i als annexos.

La Mesa de la comissió es reunirà al finalitzar el debat de totalitat a efectes de la seua qualificació.

 

**Article 117******[25]****

1. La ciutadania valenciana, directament o a través de les associacions més representatives degudament inscrites en el Registre d'Associacions de la Comunitat Valenciana, com també els ajuntaments, mitjançant un acord del Ple, podran presentar, a través del Registre de les Corts Valencianes, escrits que plantegen esmenes als projectes i les proposicions de llei en tramitació.

2. Aquests escrits hauran de contindre els requisits d'identificació prevists en l'article 70 de la Llei de règim jurídic de les administracions públiques i del procediment administratiu comú, com també els motius que n'aconsellen la presentació. Hauran de formular-se durant el mateix termini de les sol·licituds d'audiència ciutadana que regula l'article 188.

3. La Mesa de la Comissió, després de comprovar que aquests escrits compleixen els requisits d'admissibilitat prevists en el Reglament de les Corts per al tipus d'iniciatives que es tracte, els traslladarà als grups parlamentaris de forma immediata als efectes oportuns i n'ordenarà la publicació si són congruents amb la matèria de la iniciativa.

4. Perquè el contingut d'aquests escrits puga tramitar-se per via d'esmenes a les iniciatives legislatives, hauran de ser assumits dins de termini per algun grup parlamentari mitjançant la presentació d'un escrit. Si no n'hi ha, decauran.

Assumits dins del termini establit i en la forma escaient per algun grup parlamentari, hauran de ser incorporats, si escau, a la ponència o a l'ordenació d'esmenes.

5. Tant en el tràmit com en la defensa d'aquest tipus iniciatives, el grup parlamentari que les presente hi haurà de fer constar l'autoria inicial.

6. Les esmenes tramitades per aquest procediment no podran ser modificades sense el consentiment del proponent inicial.

 

**Article 118**

1. Les esmenes a un projecte de llei que suposen augment dels crèdits o disminució dels ingressos pressupostaris requeriran la conformitat del Consell per a la tramitació.

2. A aquest efecte, la Mesa de la comissió, en el tràmit de qualificació d'esmenes, remetrà al Consell, per conducte de la Presidència de les Corts Valencianes, les que al seu judici puguen ser incloses en allò que preveu l'apartat anterior.

3. El Consell haurà de donar resposta raonada en el termini de quinze dies, passat el qual es considerarà que el seu silenci expressa conformitat.

4. El Consell podrà manifestar la seua disconformitat amb la tramitació d'esmenes que suposen un augment dels crèdits o disminució dels ingressos pressupostaris en qualsevol moment de la tramitació, en cas de no haver estat consultat en la forma que assenyalen els apartats anteriors. En cas de discrepància ho resoldrà la Mesa de les Corts Valencianes.

 

 

II. Debats de totalitat en el Ple

 

**Article 119**

1. Acabat el termini de presentació d'esmenes previst en l'article precedent, tindrà lloc un debat sobre la totalitat del projecte de llei presentat.

2. El debat s'iniciarà amb la presentació del projecte per un membre del Consell en una intervenció que no excedirà de quinze minuts. A continuació se sotmetran a debat, si n'hi ha, les esmenes presentades amb un torn a favor i un altre en contra, i conclourà amb la intervenció dels grups que no hagen intervingut perquè fixen la seua posició. Finalitzat el debat, se sotmetran a votació les esmenes, començant per les que proposen la devolució del projecte.

3. Si el Ple acorda la devolució del projecte, aquest quedarà refusat i decauran les esmenes amb text alternatiu que s'hagen presentat. El president o presidenta de les Corts Valencianes ho comunicarà al Consell.

4. Si el Ple aprova una esmena a la totalitat amb text alternatiu, se'n donarà trasllat a la comissió corresponent, es publicarà en el *Butlletí Oficial de les Corts Valencianes* i s'obrirà un nou termini de quinze dies per a la presentació d'esmenes, que sols podran ser parcials.

5. En el supòsit que no s'hagen formulat esmenes a la totalitat, en el debat, després de la presentació del projecte pel Consell, els grups parlamentaris fixaran la seua posició sobre aquest, de menor a major, sense que hi haja votació.

 

 

III. Deliberació en la comissió

 

**Article 120**

1. Finalitzat el debat de totalitat en el Ple, la Mesa de la comissió podrà designar un o diversos ponents, de conformitat amb les propostes que formulen els grups parlamentaris en el termini de presentació d'esmenes i el nombre que, amb caràcter general, per a cada grup determine la Mesa de les Corts Valencianes, d'acord amb la Junta de Síndics. En l'acte de nomenament la Mesa de la comissió convocarà la ponència per a la seua constitució.

2. La ponència, que adoptarà els seus acords mitjançant el criteri de vot ponderat, elaborarà un informe, en el termini màxim de quinze dies des de la designació i proposarà a la comissió les esmenes que hagen de ser acceptades o rebutjades, les esmenes transaccionals que tendisquen a assolir acords entre les esmenes presentades i el text del projecte. També podrà proposar per unanimitat modificacions al text del projecte de llei. L'informe de la ponència es publicarà en el BOCV.

3. La Mesa de la comissió, sense perjudici del que hi ha establit en l'apartat 3 de l'article 43 d'aquest reglament, podrà prorrogar el termini per a l'emissió de l'informe quan la transcendència o la complexitat del projecte de llei ho exigisca.

4. Si la Mesa de la comissió acorda la no-constitució d'una ponència, ordenarà les esmenes per al debat posterior.

5. La Mesa de la comissió, una vegada publicat en el BOCV l'informe de la ponència o, si escau, l'ordenació de les esmenes parcials, convocarà la sessió corresponent per al debat i votació.

6. Tant en l'informe de la ponència com, si escau, en l'ordenació de les esmenes es tindrà en compte l'ordre següent de prioritat: supressió, modificació i addició i en cada una d'aquestes modalitats l'ordre de registre.

7. A les reunions de la ponència només podran assistir els seus components, assistits pel lletrat o la lletrada de la comissió.

 

**Article 121**

1. El debat en la comissió es realitzarà article per article, llevat que la Mesa de la comissió acorde, oïts els portaveus, que es desenrotlle el debat agrupant articles o seguint les divisions sistemàtiques del projecte de llei.

2. La Presidència podrà fixar un temps màxim per al debat de cada article o agrupació d'aquests, com també el nombre d'intervencions i la duració, a la vista de les peticions i del temps disponible, tenint en compte que, sense perjudici del que hi ha establit en l'article 72 d'aquest reglament, només hi haurà un torn a favor i un altre en contra.

3. Les esmenes que s'hagen presentat amb relació a l'exposició de motius es discutiran al final de l'articulat, si la comissió acorda incorporar aquesta exposició de motius com a preàmbul de la llei.

4. Durant la discussió d'un article, la Mesa podrà admetre a tràmit noves esmenes que es presenten en aquell moment per escrit per un membre de la comissió, sempre que tendisquen a aconseguir un acord per aproximació entre l'esmena, o esmenes, ja formulades i el text del projecte. L'esmena d'aproximació haurà d'estar signada pel seu autor i per l'autor de l'esmena en la qual s'empara i implicarà la retirada d'aquesta en el mateix moment.

També s'admetran a tràmit esmenes que tinguen com a finalitat esmenar errors o incorreccions tècniques, terminològiques o gramaticals que només requeriran la firma de qui la presente. En un cas i l'altre, per a la seua aprovació, hauran de sotmetre's a votació.

5. Es votaran, en primer lloc, les esmenes defensades respecte a cada article o agrupació acordada, per l'ordre en què hagen estat debatudes, i posteriorment el text proposat per la ponència en el seu informe, si n'hi ha, amb exclusió de les parts que hagen estat modificades per les esmenes prèviament aprovades.

La Presidència impedirà el sotmetiment a votació d'esmenes o textos que resulten contradictoris o reiteratius amb altres acords prèviament adoptats per la comissió respecte a la mateixa iniciativa legislativa.

6. Finalitzades les votacions, la comissió designarà un dels seus membres per a presentar el dictamen davant el Ple.

 

**Article 122**

1. En la direcció dels debats de la comissió, la Presidència i la Mesa exerciran les funcions que en aquest reglament es confereix a la Presidència i a la Mesa de les Corts Valencianes.

2. El president o presidenta de la comissió, d'acord amb la Mesa d'aquesta, podrà establir el temps màxim de la discussió per a cada article, el que corresponga a cada intervenció, a la vista del nombre de peticions de paraula i el total per a la conclusió del dictamen.

 

**Article 123**

El dictamen de la comissió, signat pel president o presidenta i pel secretari o secretària d'aquesta, es trametrà a la Presidència de les Corts Valencianes a l'efecte de la tramitació subsegüent que escaiga.

 

 

IV. Deliberació en el Ple

 

**Article 124**

Els grups parlamentaris o els diputats i diputades, dins de les quaranta-huit hores següents a la data d'acabament del dictamen, en escrit dirigit al president o presidenta de les Corts Valencianes, hauran de comunicar els vots particulars i les esmenes que, havent estat defensades i votades en comissió i no incorporades al dictamen, pretenen defensar en el Ple.

 

**Article 125**

1. El debat en el Ple començarà amb la presentació del dictamen de la comissió pel diputat o diputada, membre de la comissió, designat per aquesta. Aquesta intervenció no podrà excedir de quinze minuts.

2. A continuació, els grups parlamentaris que ho sol·liciten podran intervindre per un temps màxim de deu minuts per a explicar la seua postura sobre els principis recollits en el dictamen o les raons d'haver mantingut vots particulars o esmenes. La Presidència, si escau, concedirà al Grup Mixt un temps d'intervenció proporcional al nombre de diputats o diputades.

3. Finalitzat el debat, la Presidència de la cambra sotmetrà a una única votació conjunta les esmenes o els vots particulars presentats per cada grup parlamentari i no incorporats al dictamen, per l'ordre en què aquests hagen formalitzat l'escrit de manteniment.

A continuació es votaran els articles i els altres preceptes del projecte de llei per ordre correlatiu.

4. Qualsevol grup parlamentari podrà sol·licitar la votació separada d'una esmena o d'un vot particular o de grups d'esmenes o de vots particulars. També podrà sol·licitar la votació separada d'algun article o grup d'articles del dictamen.

5. Durant el debat, la Presidència podrà admetre esmenes, per mitjà d'un escrit signat, almenys, per un grup parlamentari, que tinguen com a finalitat esmenar errors o incorreccions tècniques, terminològiques o gramaticals.

També podran admetre's a tràmit esmenes de transacció entre les ja presentades i mantingudes i el text del dictamen, quan es presenten per escrit signades pel seu autor o autora i per l'autor o autora de l'esmena en la qual s'empara, així com dels síndics, sindiques o portaveus adjunts dels seus respectius grups, i implicarà la retirada d'aquesta última en el mateix moment.

En els dos casos, per a la seua aprovació, seran objecte de reproducció i repartiment a tots els diputats i diputades, per a després ser sotmeses a votació. ****[26]****

6. Es consideraran decaigudes les esmenes o els vots particulars presentats per un diputat o diputada o un grup parlamentari que no es trobe present quan es concedisca l'ús de la paraula per a defensar-les.

7. Acabat el debat, se sotmetrà a votació final el conjunt del projecte de llei.

 

**Article 126**

1. Acabat el debat d'un projecte, si, com a conseqüència de l'aprovació d'un vot particular, d'una esmena o de la votació dels articles, el text que resulta poguera ser incongruent o obscur en algun dels punts, la Mesa de les Corts Valencianes podrà, per iniciativa pròpia o a petició de la comissió, enviar el text aprovat pel Ple una altra volta a la comissió, amb l'única finalitat que aquesta n'efectue, en el termini d'un mes, una redacció harmònica que salve els acords del Ple. El dictamen així redactat se sotmetrà a la decisió final del Ple, el qual haurà d'aprovar-lo o rebutjar-lo en conjunt en una sola votació i sense debat.

2. Podrà remetre's novament a la comissió corresponent el text d'un projecte de llei, quan abans o durant el debat en el Ple, els grups parlamentaris per unanimitat ho sol·liciten per escrit davant la Mesa i aquesta ho aprove.

 

**Article 127**

Si durant el transcurs de qualsevol tramitació parlamentària de caràcter legislatiu que comporte tràmit de comissió, la Presidència de les Corts Valencianes estimara que pogueren existir contradiccions amb una norma de caràcter superior, oïda la Mesa i la Junta de Síndics, podrà, de forma raonada, per una sola volta i abans de l'adopció de l'acord definitiu, enviar la iniciativa novament a la comissió amb l'únic fi d'efectuar, en el termini màxim d'un mes, una nova redacció harmònica. Se seguirà un procediment anàleg al de l'article anterior.

 

 

Secció segona. De les proposicions de llei

 

**Article 128**

Les proposicions de llei es presentaran acompanyades d'una exposició de motius i dels antecedents necessaris per tal de poder pronunciar-s'hi.

 

**Article 129**

1. Les proposicions de llei de les Corts Valencianes es podran adoptar a iniciativa de:

a) Un diputat o diputada amb la signatura de deu membres més de la cambra.

b) Un grup parlamentari amb la sola signatura del seu síndic o portaveu adjunt.

2. Exercida la iniciativa, la Mesa de les Corts Valencianes ordenarà la publicació de la proposició de llei i la remissió al Consell, perquè manifeste el seu criteri respecte a la presa en consideració, i també la conformitat o no a la tramitació, si aquesta implica augment dels crèdits o disminució dels ingressos pressupostaris.

3. Conegut el criteri del Consell, si comporta l'oposició a la tramitació, la Mesa pot, en darrera instància, acordar la submissió al Ple de la presa en consideració de la proposició de llei.

4. Passats quinze dies sense que el Consell negue expressament la seua disconformitat a la tramitació, la proposició de llei estarà en condicions de ser inclosa en l'ordre del dia del Ple per prendre-la en consideració.

5. Abans d'iniciar el debat, es llegirà, si n'hi ha, el criteri del Consell. El debat s'ajustarà al que s'estableix per als de totalitat.

6. A continuació, el president o presidenta preguntarà si les Corts Valencianes prenen o no en consideració la proposició de llei de què es tracte. En cas afirmatiu, la Mesa de les Corts Valencianes n'acordarà la tramesa a la comissió competent i obrirà el termini de presentació d'esmenes corresponent, sense admetre esmenes de totalitat que en demanen la devolució. La proposició de llei, a partir de la tramesa a la comissió, seguirà el tràmit previst per als projectes de llei, i correspondrà a un proponent o a un diputat o diputada del grup parlamentari autor de la iniciativa, sense perjudici del que hi ha establit en l'apartat 6 de l'article 121 d'aquest reglament, la presentació d'aquesta davant el Ple.

 

**Article 130**

1. Les proposicions de llei d’iniciativa legislativa popular es poden exercir atenent el que es preceptua en la llei que regula la iniciativa legislativa popular de la Comunitat Valenciana.

2. Les proposicions de llei d’iniciativa popular seran examinades per la Mesa de les Corts Valencianes a l’efecte de verificar el compliment dels requisits legalment establits. Si els compleixen, la tramitació s’ajustarà al que es preveu en l’article anterior per a les proposicions de llei. ****[27]****

 

 

Secció tercera. De la retirada de projectes i proposicions de llei

 

**Article 131**

El Consell podrà retirar un projecte de llei en qualsevol moment de la tramitació davant les Corts Valencianes, sempre que no hi haja recaigut un acord final d'aquestes.

 

**Article 132**

La iniciativa de retirada d'una proposició de llei pel proponent o els proponents tindrà efecte ple per si mateixa si es produeix abans de l'acord de prendre-la en consideració.

Adoptat l'acord, la retirada sols serà efectiva si l'accepta el Ple de les Corts Valencianes.

 

 

CAPÍTOL III  
 De les especialitats en el procediment legislatiu

 

Secció primera. De la reforma de l'Estatut d'Autonomia   
 de la Comunitat Valenciana

 

**Article 133**

1. La iniciativa de reforma de l'Estatut correspon al Consell, a una tercera part dels membres de les Corts Valencianes, a dos grups parlamentaris o a les Corts Generals.

2. La reforma de l'Estatut es tramitarà d'acord amb les normes establides en aquest reglament, article 174, però per a ser aprovada caldrà el vot favorable de dues terceres parts dels membres de la cambra, excepte si només es tracta de l'ampliació de l'àmbit de competències; en aquest cas serà suficient la majoria simple de les Corts Valencianes.

3. Aprovada la iniciativa de reforma per les Corts Valencianes, el text serà presentat mitjançant una proposició de llei de les Corts al Congrés.

4. Si la reforma de l'Estatut no obté les majories previstes, per a cada cas, en l'apartat 2 d'aquest article, o els requisits exigits en l'article 81 de l'Estatut d'Autonomia de la Comunitat Valenciana per a l'aprovació, no es podrà iniciar un nou procediment de reforma sobre el mateix punt durant el mateix manament de les Corts Valencianes.

5. En el supòsit previst en l'article 81.4 de l'Estatut d'Autonomia de la Comunitat Valenciana que comporta la devolució d'un text amb missatge motivat, la Mesa de les Corts Valencianes ordenarà la seua publicació i remissió a la Comissió de Coordinació, Organització i Règim de les Institucions de la Generalitat als efectes del seu pronunciament en un termini no superior a cinc dies, per mitjà d'informe que haurà de ser elevat al Ple.

L'acceptació de les modificacions que figuren en el text motivat requerirà la mateixa majoria que va ser necessària per a la seua aprovació en les Corts Valencianes. Per a la retirada de la reforma serà prou el vot favorable en Ple de la majoria absoluta dels membres de dret de les Corts Valencianes.

 

 

Secció segona. Del projecte de llei de pressupostos de la Generalitat

 

**Article 134**

1. En l'estudi, el debat i l'aprovació dels pressupostos de la Generalitat, s'aplicarà el procediment legislatiu comú, llevat del que hi ha disposat en aquesta secció.

2. El projecte de llei de pressupostos de la Generalitat gaudirà de la preferència de tramitació respecte als altres treballs de les Corts Valencianes.

3. Les disposicions d'aquesta secció s'aplicaran a la tramitació i l'aprovació dels pressupostos dels ens públics per als quals la llei establisca la necessitat de ser aprovats per les Corts Valencianes.

 

**Article 135**

1. Una vegada rebut el projecte de llei de pressupostos de la Generalitat, acompanyat dels annexos dels pressupostos dels organismes autònoms i de les empreses públiques de la Generalitat, la Mesa de les Corts Valencianes n'ordenarà, en un termini màxim de cinc dies, la publicació i fixarà el calendari per a la tramitació, que inclourà el termini de presentació d'esmenes a la totalitat del projecte que serà de cinc dies. D'acord amb el que estableix l'article 76 de l'Estatut d'Autonomia de la Comunitat Valenciana, el projecte de llei de pressupostos de la Generalitat s'ha d'acompanyar, si és el cas, dels beneficis fiscals que afecten els tributs establits per les Corts Valencianes.

2. Es consideraran esmenes a la totalitat les que pretenen la devolució del projecte de llei al Consell i també les que manifesten el mateix criteri respecte a la totalitat d'una secció.

No es podran admetre, excepte com a esmenes a la totalitat, les que pretenguen un increment en l'estat d'ingressos. Les esmenes de totalitat al Projecte de llei de pressupostos de la Generalitat només poden presentar-les els grups parlamentaris.

3. Una vegada publicat el projecte de llei de pressupostos de la Generalitat i d'acord amb el calendari fixat, compareixeran els consellers davant la Comissió d'Economia, Pressupostos i Hisenda d'acord amb el que dispose la Mesa de les Corts Valencianes, oïda la Junta de Síndics, per a informar sobre aquest projecte amb relació a les conselleries respectives i als altres organismes i empreses públiques de la Generalitat que en depenen.

4. Acabades les compareixences, i en un termini no inferior a set dies, el projecte de llei de pressupostos de la Generalitat se sotmetrà a un debat de totalitat en el Ple.

5. El debat s'iniciarà amb la presentació del projecte de llei davant el Ple pel conseller competent en matèria pressupostària. A continuació se sotmetran a debat, si escau, les esmenes de totalitat segons l'ordre de presentació, amb un torn a favor i un altre en contra, i conclourà amb la intervenció dels altres grups parlamentaris per a fixar-hi posició. Totes les esmenes qualificades de totalitat presentades per un mateix grup parlamentari es debatran conjuntament.

6. Si el Ple aprova una esmena de totalitat, s'entendrà rebutjat el projecte de llei de pressupostos de la Generalitat i la Presidència de les Corts Valencianes ho comunicarà al Consell.

En cas contrari, si són rebutjades les esmenes a la totalitat, quedaran fixades les quanties globals en els estats dels pressupostos i la Mesa n'ordenarà la tramesa a la Comissió d'Economia, Pressupostos i Hisenda i l'obertura del termini de presentació d'esmenes parcials, que sols podran referir-se a l'articulat i a les seccions.

7. Si cap grup parlamentari no presenta esmenes de totalitat, en el termini indicat en l'apartat 4 d'aquest article, es procedirà a la realització d'un debat de totalitat, iniciat amb la presentació del projecte pel conseller, en el qual es podrà concedir als grups parlamentaris un torn a favor i un altre en contra, i també un per a fixar-hi posicions. Es procedirà seguidament a la votació que, segons els resultats, tindrà les conseqüències indicades en els apartats 6 i 7 d'aquest article.

 

**Article 136**

1. Una vegada acabat el debat de totalitat, els diputats i diputades i els grups parlamentaris disposaran d'un termini de set dies, fixat d'acord amb el calendari aprovat per la Mesa, oïda la Junta de Síndics, per a presentar esmenes parcials, d'acord amb el que hi ha establit en l'article anterior.

Acabat el termini de presentació d'esmenes, la Mesa de la Comissió d'Economia, Pressupostos i Hisenda procedirà a la qualificació, d'acord amb els criteris següents:

a) Cada esmena que comporte un augment de crèdit, a més a més de complir els requisits generals, únicament podrà ser admesa a tràmit si proposa una baixa d'igual quantia en la mateixa secció.

b) Les esmenes que comporten una minoració d'ingressos requeriran la conformitat del Consell per a la tramitació.

2. El debat del projecte de llei de pressupostos de la Generalitat farà referència a l'articulat i a l'estat d'autorització de les despeses, sense perjudici de l'estudi d'altres documents que l'hauran d'acompanyar.

3. Tant la Presidència de les Corts Valencianes com la de la Comissió d'Economia, Pressupostos i Hisenda, d'acord amb les meses respectives, podran ordenar els debats i les votacions en la forma que més s'acomode a l'estructura dels pressupostos en el moment del debat, tant en el Ple com en la comissió.

4. El debat final dels pressupostos de la Generalitat en el Ple de les Corts Valencianes es desenvoluparà diferenciant el conjunt de l'articulat de la llei i de cada una de les seccions, atenent, sense perjudici de les competències de la Presidència, el procediment següent:

a) Presentació del dictamen de la comissió pel diputat o diputada designat.

b) Cada grup parlamentari agruparà, per a la defensa, en una sola intervenció, totes les esmenes parcials a l'articulat.

c) Cada grup parlamentari agruparà, per a la defensa, en una sola intervenció, totes les esmenes parcials a una mateixa secció i als organismes autònoms i empreses públiques que s'hi relacionen.

5. La votació en el Ple del projecte de llei de pressupostos de la Generalitat es realitzarà segons els criteris següents:

a) En l'articulat es votaran de forma correlativa i ordenada les esmenes defensades i l'articulat, respectant-ne l'ordre.

b) Les seccions, els organismes autònoms, les empreses públiques de la Generalitat i altres documents que acompanyen el projecte es votaran, segons l'ordre de publicació en el BOCV, quan acaben les sessions del matí i de la vesprada, si escau, a partir de l'hora anunciada per la Presidència.

6. Les disposicions d'aquesta secció segona s'aplicaran, també, a la tramitació i aprovació dels pressupostos dels organismes autònoms i de les empreses públiques de la Generalitat.

 

 

Secció tercera. De la competència legislativa plena de les comissions

 

**Article 137**

1. El Ple de les Corts Valencianes, per majoria de dos terços i a proposta de la Mesa, d'acord amb la Junta de Síndics, o per iniciativa d'aquesta, pot delegar en les comissions l'aprovació de projectes i proposicions de llei; en aquest cas, la comissió actuarà amb capacitat legislativa plena.

2. En tot moment, el Ple pot reclamar el debat i la votació de qualsevol projecte o proposició de llei que hagen estat delegats. La iniciativa la poden prendre la Mesa de les Corts Valencianes, la Junta de Síndics, un grup parlamentari o una cinquena part dels diputats i de les diputades de la cambra. Es requerirà la mateixa majoria que per a la delegació.

3. Queden exceptuades d'aquesta delegació les lleis de bases i els pressupostos de la Comunitat d'acord amb l'article 25.2 de l'Estatut d'Autonomia de la Comunitat Valenciana.

 

**Article 138**

Per a la tramitació d'aquests projectes i proposicions de llei, s'aplicarà el procediment legislatiu comú, llevat del debat i la votació en el Ple, i amb les especialitats establides en els apartats següents:

a) Una vegada rebut el projecte o la proposició de llei, la comissió nomenarà una ponència, formada per un membre de la comissió que pertanya a cada grup parlamentari i, si escau, també del Grup Mixt, les decisions de la qual s'adoptaran mitjançant el criteri de vot ponderat.

b) A l'informe de la ponència se li aplicarà el que hi ha previst en l'article 120 del reglament.

A continuació, el ple de la comissió seguirà el tràmit previst aplicant el mateix procediment que s'aplica en el Ple de les Corts Valencianes per a la deliberació i l'aprovació, si escau.

 

 

Secció quarta. De la tramitació d'un projecte o proposició de llei en lectura única

 

**Article 139**

1. Quan la naturalesa d'un projecte o d'una proposició de llei ho aconselle i la simplicitat de formulació ho permeta, el Ple de les Corts Valencianes, a proposta de la Mesa, oïda la Junta de Síndics o a iniciativa d'aquesta, podrà acordar que l'esmentat projecte o proposició de llei es tramite directament i en lectura única davant el Ple o una comissió.

Aquest acord comportarà que decaiga el dret de presentació d'esmenes.

2. Una vegada adoptat l'acord, procedirà un debat subjecte a les normes establides per als de totalitat i, a continuació, el conjunt del projecte se sotmetrà a una sola votació.

3. Si no s'adopta l'acord, la Mesa trametrà el projecte o la proposició de llei a la comissió corresponent, i ordenarà l'obertura del termini de presentació d'esmenes perquè continue el tràmit pel procediment legislatiu comú.

 

 

TÍTOL VI  
 Del control de les disposicions del Consell amb força de llei

 

Secció primera. Del control de la legislació delegada

 

**Article 140**

1. Quan les Corts Valencianes hagen delegat en el Consell la potestat de dictar decrets legislatius sobre matèries determinades i la Llei de delegació establira que el control addicional de la legislació delegada l'efectue les Corts Valencianes, el Consell, tan aviat com haja fet ús de la delegació, dirigirà a les Corts Valencianes la comunicació corresponent, que contindrà el text articulat o refós objecte d'aquelles.

2. El text es publicarà en el *Butlletí Oficial de les Corts Valencianes*, i s'entendrà que el Consell ha fet ús adequat de la delegació legislativa, dins dels límits establits per la Llei de delegació, si durant el mes següent cap diputat o diputada o grup parlamentari no hi formula objeccions.

3. Si en aquest espai de temps es formula alguna objecció a la delegació a través d'un escrit dirigit a la Mesa de les Corts Valencianes, aquesta l'enviarà a la comissió competent de la cambra la qual haurà d'emetre dictamen en el termini que s'assenyale.

4. El dictamen es debatrà en el Ple de les Corts Valencianes o, si escau, per la Diputació Permanent d'acord amb les normes establides per al procediment legislatiu, i es considerarà cada observació com una esmena.

5. Els efectes jurídics del control seran els que preveu la Llei de delegació.

 

 

Secció segona. De la validació o derogació dels decrets llei

 

**Article 141**

1. Quan el Consell, en casos de necessitat extraordinària i urgent, dicte resolucions legislatives provisionals mitjançant decrets llei aquests requeriran la validació del Ple de la cambra i, per això, haurà de trametre'ls immediatament a la Mesa de les Corts Valencianes perquè els tramite.

2. El debat i la votació sobre la validació o la derogació d'un decret llei es realitzarà en el Ple de les Corts Valencianes o de la Diputació Permanent, abans que transcórreguen els trenta dies següents a la promulgació, d'acord amb el que hi ha establit en l'article 86.2 de la Constitució Espanyola. En tot cas, la inserció en l'ordre del dia d'un decret llei per a debatre'l i votar-lo podrà fer-se tan aviat com es publique en el *Diari Oficial de la Generalitat Valenciana*.

3. El procediment per a la validació o la derogació d'un decret llei, tant en el Ple de la cambra com en la Diputació Permanent, s'ajustarà als termes següents:

1r. Un membre del Consell exposarà a la cambra les raons que han obligat a la promulgació i, tot seguit, s'iniciarà un debat dels qualificats de totalitat.

2n. En la votació següent, els vots afirmatius s'entendran favorables a la validació i els negatius favorables a la derogació.

3r. Una vegada validat un decret llei, la Presidència de les Corts Valencianes preguntarà si cap grup parlamentari sol·licita que es tramite com a projecte de llei. En cas afirmatiu, la sol·licitud se sotmetrà, sense debat, a la consideració de la cambra. Si el resultat de la votació és favorable, la Mesa tramitarà el projecte de llei corresponent pel procediment d'urgència, sense que s'hi puguen presentar esmenes de totalitat que en postulen la devolució.

4t. La Diputació Permanent podrà, si escau, tramitar com a projecte de llei pel procediment d'urgència els decrets llei que presente el Consell durant els períodes en què les Corts Valencianes estiguen dissoltes. En aquest supòsit, tota la tramitació es farà davant el ple de la Diputació Permanent.

5é. L'acord de validació o derogació es publicarà en el *Diari Oficial de la Generalitat Valenciana*.

 

 

TÍTOL VII  
 De l'atorgament i la retirada de confiança

 

CAPÍTOL I  
 De la investidura

 

**Article 142**

1. En compliment de les previsions establides en l'article 27 de l'Estatut d'Autonomia de la Comunitat Valenciana, el president o presidenta de la Generalitat serà elegit per les Corts Valencianes entre els seus membres i nomenat pel Rei. La facultat de presentar candidats correspon, únicament, als grups parlamentaris.

2. El president o presidenta de la Generalitat haurà de jurar o prometre el càrrec i acatar l'Estatut d'Autonomia de la Comunitat Valenciana davant les Corts Valencianes en la primera sessió que es faça després del seu nomenament pel rei. A l'efecte utilitzarà la fórmula, pronunciada en idioma valencià, que recull l'article sisé d'aquest reglament. A continuació, efectuarà una proposició sobre el seu programa de govern, sense que aquest siga objecte de debat.

 

**Article 143**

1. Després de cada renovació de les Corts Valencianes i en els altres casos prevists en l'Estatut d'Autonomia per a elegir el president de la Generalitat, la Presidència de les Corts Valencianes, oïda la Junta de Síndics, i amb la consulta prèvia als grups polítics amb representació parlamentària, establirà la data de realització del Ple d'investidura, d'acord amb el que hi ha previst en l'apartat 3 d'aquest article.

2. Els grups parlamentaris podran presentar davant la Mesa de les Corts Valencianes les propostes de candidats, en el termini de dotze dies comptats a partir de la data de constitució de les Corts Valencianes o, si escau, des de la comunicació a aquests de la vacant produïda en la Presidència de la Generalitat.

3. Passat el termini referit en el paràgraf anterior, la Presidència de les Corts Valencianes, oïda la Junta de Síndics, fixarà la data de realització del Ple d'investidura entre els tres i els set dies següents a l'acabament del termini esmentat, i proposarà com a candidat o candidata aquell que en les consultes realitzades haja obtingut més suport per part dels grups polítics.

4. La sessió començarà amb la proposta que, d'acord amb el que hi ha previst en l'apartat anterior, formule la Presidència de les Corts Valencianes. A continuació, el candidat proposat exposarà a la cambra, sense limitació de temps, el programa polític de govern del Consell que pretén formar i sol·licitarà la confiança de les Corts Valencianes. A continuació, la Presidència de les Corts Valencianes suspendrà la sessió per un temps no superior a vint-i-quatre hores.

5. Una vegada represa la sessió, intervindran els grups parlamentaris de major a menor, tret del grup parlamentari al qual pertanya el candidat, que ho farà en darrer lloc, per un temps de trenta minuts cada un.

6. El candidat o candidata podrà contestar conjuntament o separadament als representants dels grups parlamentaris durant un temps màxim de trenta minuts. Tots els que hagen intervingut tindran dret a un torn de rèplica per un temps de 10 minuts cada un.

7. Acabat el debat, la Presidència anunciarà l'hora de la votació i suspendrà la sessió fins llavors.

 

**Article 144**

1. Represa la sessió, es procedirà a la votació única del candidat que es realitzarà pel sistema de votació pública per crida d'acord amb el contingut de l'article 86 d'aquest reglament.

2. En primera votació caldrà el suport al candidat dels vots de la majoria absoluta dels membres de la cambra. Si no obté la majoria esmentada, es procedirà, quaranta-huit hores després, a una nova votació en la qual serà suficient, per a la investidura, el vot favorable de la majoria simple dels membres de la cambra.

3. Si efectuades les dues votacions el candidat o candidata no assoleix la confiança per a la investidura, la Presidència de les Corts Valencianes tramitarà successives propostes en la forma prevista en l'article anterior, atenent la resta de candidats presentats i donant prioritat als criteris establits en l'apartat 2 de l'article anterior.

4. El procediment per al debat i les votacions serà el mateix que s'indica en aquest article i en els anteriors d'aquest reglament. La Presidència podrà, si cap dels candidats no obté la confiança per a la investidura, reprendre la ronda de consultes i reiniciar el procediment d'acord sempre amb els criteris indicats en l'apartat 2 de l'article anterior.

5. Si transcorregut el termini de dos mesos, a partir de la primera votació d'investidura, cap candidat o candidata obtinguera la confiança de les Corts Valencianes, el president o presidenta de les Corts Valencianes, per acord de la Mesa, dissoldrà la cambra i el president o presidenta de la Generalitat en funcions convocarà noves eleccions.

 

**Article 145**

Mentre la cambra no haja elegit president de la Generalitat no es podran incloure en l'ordre del dia altres assumptes, llevat que raons extraordinàries i d'urgent necessitat, acordades per la Mesa i la Junta de Síndics ho aconsellen. No obstant això, la Mesa facilitarà la presa de possessió, abans de la investidura, de nous diputats o diputades en el cas que s'hagueren produït vacants per qualsevol causa.

 

 

CAPÍTOL II  
 De la qüestió de confiança

 

**Article 146**

El president o presidenta de la Generalitat, amb la deliberació prèvia del Consell, pot plantejar davant les Corts Valencianes la qüestió de confiança sobre el seu programa, sobre una decisió política o un projecte de llei, segons hi ha establit en l'article 30 de l'Estatut d'autonomia.

 

**Article 147**

1. La qüestió de confiança es presentarà, davant la Mesa de les Corts Valencianes, mitjançant un escrit motivat, acompanyat de la certificació corresponent del Consell.

2. Una vegada admés a tràmit l'escrit per la Mesa, la Presidència en donarà compte a la Junta de Síndics i convocarà el Ple.

3. El debat es desenvoluparà seguint les mateixes normes establides per al d'investidura. Correspondrà al president o presidenta de la Generalitat i, si escau, als membres del Consell les intervencions que s'hi establisquen per al candidat.

4. Acabat el debat, la proposta de confiança se sotmetrà a votació, a l'hora que haja estat anunciada prèviament per la Presidència. La qüestió de confiança no podrà ser votada fins que no passen vint-i-quatre hores des de la seua presentació.

5. La confiança s'entendrà atorgada quan obtinga el vot favorable de la majoria simple dels diputats i diputades.

6. Si la qüestió de confiança és sobre un projecte de llei, aquest s'entendrà aprovat segons el text enviat pel Consell, tret que, per a l'aprovació, hi calga una majoria qualificada.

7. Del resultat de la votació, la Presidència de les Corts Valencianes en donarà compte al president de la Generalitat.

 

**Article 148**

Si les Corts Valencianes li neguen la confiança, el president de la Generalitat presentarà la dimissió.

La Presidència de les Corts Valencianes, en el termini màxim de quinze dies, convocarà la sessió plenària per a l'elecció del nou president o presidenta de la Generalitat, d'acord amb el que hi ha establit en el capítol I d'aquest títol.

 

 

CAPÍTOL III  
 De la moció de censura

 

**Article 149**

1. Les Corts Valencianes poden exigir la responsabilitat política del president de la Generalitat mitjançant l'adopció d'una moció de censura, conformement a l'article 28 de l'Estatut d'autonomia.

2. La moció de censura haurà de ser proposada, almenys, per la cinquena part dels diputats, mitjançant un escrit motivat, dirigit a la Mesa de les Corts Valencianes, i haurà d'incloure un candidat o candidata a la Presidència de la Generalitat que haja acceptat la candidatura.

3. La Mesa de les Corts Valencianes, després de comprovar que la moció de censura reuneix els requisits assenyalats en aquest article, l'admetrà a tràmit i donarà compte de la seua presentació al president de la Generalitat i als síndics dels grups parlamentaris.

4. Dins dels dos dies següents a la presentació de la moció de censura podran presentar-se mocions alternatives, les quals hauran de reunir els mateixos requisits assenyalats en l'apartat 2 d'aquest article i estaran sotmeses als mateixos tràmits assenyalats en l'apartat precedent.

 

**Article 150**

1. El debat començarà amb la defensa de la moció de censura que, per un temps màxim de 30 minuts, efectuarà un dels diputats o diputades sotasignats.

A continuació, i per un temps màxim de 90 minuts, podrà intervindre el candidat proposat en la moció per a la Presidència de la Generalitat, en la moció, a l'efecte d'exposar el programa polític del Consell que pretén formar.

2. Després de la interrupció decretada per la Presidència, en tot cas no superior a vint-i-quatre hores, podrà intervindre un representant de cada grup parlamentari, de major a menor, i en últim lloc intervindrà el representant del grup parlamentari al qual pertanya el candidat proposat, per un temps de trenta minuts. Tots els qui intervinguen tindran dret a un torn de rèplica o rectificació de deu minuts.

3. Si es presenta més d'una moció de censura, la Presidència de les Corts Valencianes, oïda la Junta de Síndics, podrà acordar el debat conjunt de totes les incloses en l'ordre del dia, però hauran de votar-se per separat seguint l'ordre de presentació.

4. La moció o les mocions de censura se sotmetran a votació a l'hora que prèviament haja anunciat la Presidència i que no podrà ser abans de cinc dies des de la presentació de la primera moció davant la Mesa.

5. L'aprovació d'una moció de censura requerirà, en tot cas, el vot favorable de la majoria absoluta dels membres de les Corts Valencianes.

6. Si s'aprova una moció de censura, no se sotmetran a votació les altres que s'hagen presentat.

 

**Article 151**

1. Quan la cambra aprove una moció de censura, el candidat o candidata inclòs en aquesta estarà investit de la confiança de la cambra, i la Presidència de les Corts Valencianes ho comunicarà al rei a l'efecte del nomenament.

2. Si la moció de censura no s'aprova, els signataris no podran presentar-ne una altra durant el mateix període de sessions. A l'efecte, la presentada entre períodes de sessions s'imputarà el proper període de sessions.

 

 

TÍTOL VIII  
 De les interpel·lacions i les preguntes

 

CAPÍTOL I  
 De les interpel·lacions

 

**Article 152**

1. Els diputats i diputades i els grups parlamentaris podran formular interpel·lacions al Consell i a cada un dels consellers.

2. Les interpel·lacions hauran de presentar-se per escrit davant la Mesa de les Corts Valencianes i versaran sobre els motius o propòsits de la conducta de l'executiu en qüestions de política general, bé del Consell, bé d'alguna conselleria.

3. La Mesa qualificarà l'escrit i, si el contingut no és propi d'una interpel·lació, d'acord amb el que hi ha establit en l'apartat precedent, ho comunicarà al seu autor per a convertir-la en pregunta amb resposta oral o per escrit.

 

**Article 153**

1. D'acord amb el que estableix l'article 152.2, les interpel·lacions podran formular-se per procediment ordinari i per procediment especial d'urgència. En els dos casos seran susceptibles de presentació d'una moció subsegüent en la forma en què determina aquest reglament.

2. Les interpel·lacions presentades per procediment ordinari podran ser presentades per un diputat o diputada i per un grup parlamentari. Hauran de ser presentades per escrit davant la Mesa de les Corts Valencianes en un termini que finalitza el dilluns anterior a la setmana en la qual se celebre el Ple, amb la finalitat que la Mesa, en el seu cas, després de la seua qualificació, procedisca a la inclusió en l'ordre del dia del primer Ple que es convoque. No podrà incloure's més de dos interpel·lacions de cada grup parlamentari.

3. Les interpel·lacions presentades per procediment ordinari s'inclouran en l'ordre del dia, donant prioritat a les dels diputats o diputades d'aquells grups parlamentaris o a les dels grups parlamentaris que, en ordre invers al nombre d'interpel·lacions presentades en el mateix període de sessions, no hagueren consumit la quota resultant d'assignar una interpel·lació per cada tres diputats o diputades, o fracció pertanyents al mateix grup. Sense perjudici del mencionat criteri, s'aplicarà el de la prioritat en la presentació.

4. Les interpel·lacions presentades per procediment especial d'urgència podran ser presentades per un grup parlamentari, sense perjudici del que determina l'article 152 d'aquest reglament. Hauran de ser presentades per escrit abans de les 14 hores del divendres anterior a la celebració del Ple en el qual haja de ser inclosa. Versaran sobre qüestions de màxima actualitat i es farà constar en l'escrit que es presenta a l'empara d'aquest procediment, ja que, en cas contrari s'interpretarà que són per procediment ordinari.

5. Durant un període de sessions sols podran substanciar-se huit interpel·lacions de les presentades per procediment especial d'urgència, assignades per la Mesa, oïda la Junta de Síndics, als grups parlamentaris atenent de forma proporcional a la seua representació. En tot cas, es garantirà a cada grup parlamentari la substanciació, almenys, d'una interpel·lació per procediment especial d'urgència en cada període de sessions.

6. En cada sessió plenària sols podrà incloure's una Interpel·lació de les presentades per procediment especial d'urgència i sempre que reunisca els requisits que determina aquest reglament. La seua inclusió comportaria la retirada de l'ordre del dia d'aquella altra interpel·lació que puga estar inclosa ja hi puga per procediment ordinari pertanyent al mateix grup parlamentari, o a diputats i diputades adscrits al citat grup. Tindrà prioritat aquella interpel·lació presentada pel grup parlamentari que menys hi haja utilitzat aquest procediment sempre i quan no sobrepasse l'assignació referida en el punt anterior.

 

**Article 154**

1. Les interpel·lacions se substanciaran davant el Ple i donaran lloc a un torn d'exposició per l'autor de la interpel·lació, a la resposta del Consell i a sengles torns de rèplica.

Les primeres intervencions no podran excedir de deu minuts cada una, ni les de rèplica de cinc.

2. Els grups parlamentaris que interpel·len, o aquells als quals estan adscrits els diputats i diputades que signen les interpel·lacions que s'incloguen en l'ordre del dia del Ple, podran substituir-les per unes altres pròpies que estiguen també en disposició de ser-hi incloses.

 

**Article 155**

1. Tota interpel·lació podrà donar lloc a la presentació d'una moció subsegüent en la qual la cambra manifeste la seua posició.

2. El grup parlamentari interpel·lant o aquell al que estiga adscrit el diputat o diputada firmant de la interpel·lació, podrà presentar, dins de les 24 hores següents a la substanciació d'aquesta, una moció subsegüent. La Mesa de les Corts Valencianes admetrà la moció si aquesta es congruent amb la interpel·lació.

La moció, després de ser admesa per la Mesa de les Corts Valencianes, serà inclosa en l'ordre del dia del primer Ple que es convoque, sense perjudici del que estableix l'article 66 d'aquest reglament.

Els grups parlamentaris podran presentar esmenes al text de la moció fins a sis hores abans del començament del Ple.

3. El debat i la votació es realitzaran d'acord amb el que s'estableix per a les proposicions no de llei.

4. Si la moció prospera:

Primer: la comissió a la qual correspon per raó de la matèria en controlarà el compliment.

Segon: el Consell, acabat el termini fixat per tal d'acomplir la moció, en retrà compte davant la comissió corresponent.

Tercer: si el Consell incompleix la realització de la moció o si no en ret compte a la comissió, la Mesa de les Corts Valencianes inclourà com a punt de l'ordre del dia la compareixença del Consell perquè en done compte.

 

 

CAPÍTOL II  
 De les preguntes

 

**Article 156**

Els diputats i les diputades podran presentar preguntes al Consell i a cada un dels membres.

 

**Article 157**

1. Les preguntes hauran de presentar-se per escrit dirigides a la Mesa de les Corts Valencianes.

2. No serà admesa cap pregunta que siga d'exclusiu interés de qui la formula ni de qualsevol altra persona singularitzada, ni la que supose consulta d'índole estrictament jurídica.

Tampoc no seran admeses les preguntes relatives a cap persona física o jurídica que no tinga una transcendència pública dins de l'àmbit de la Comunitat Valenciana.

3. La Mesa de les Corts Valencianes no tramitarà les preguntes que en el seu preàmbul o en la seua formulació realitzen valoracions que pogueren ser ofensives per a terceres persones, llevat que el diputat o diputada que les haja formulades n'elimine les esmentades expressions.

4. Les preguntes que no comporten demanar al Consell un criteri o una valoració i que se circumscriguen a sol·licitar al Consell informació o documentació, la Mesa les tramitarà com a sol·licitud de documentació, a l'empara del que estableix l'article 12 d'aquest reglament, prèvia comunicació al diputat o diputada que l'haja formulada, per tal d'esmenar el requisit de coneixement del grup parlamentari respectiu.

5. La Mesa qualificarà l'escrit i admetrà la pregunta, si s'ajusta al que hi ha establit en aquest capítol. La no-admissió d'una pregunta haurà de ser presa per la Mesa mitjançant resolució motivada en què s'exposen raonadament els fonaments jurídics en què es base.

 

**Article 158**

Si no s'indica res, es considerarà que qui formula la pregunta sol·licita resposta per escrit.

 

 

Secció primera. De les preguntes amb contestació oral davant del Ple

 

**Article 159**

1. Els diputats i diputades podran presentar preguntes al Consell, i a cada un dels consellers, amb contestació oral davant del Ple, sobre qüestions d'interés general que per la seua actualitat requerisquen contestació immediata.

2. Es presentaran les preguntes per escrit fent-ho constar expressament i amb l'acceptació del grup parlamentari.

3. Les preguntes a què es refereix aquest article, a més de reunir els requisits que s'expressen en l'apartat 1, hauran d'ajustar-se al que hi ha establit en els articles 156, 157 i 158 d'aquest reglament.

4. Les preguntes admeses a tràmit s'inclouran en l'ordre del dia del següent Ple que continga control del Consell i, per a això, hauran de presentar-se amb una antelació de huit dies a la data d'inici del Ple.

5. En cada sessió de control del Consell es destinarà un temps de dues hores per a la tramitació d'aquestes preguntes, que en cap cas podran ultrapassar la xifra de quatre per cada grup parlamentari i Ple.

6. L'ordre d'intervenció seguirà la importància numèrica del grup parlamentari al qual pertanyen els diputats i diputades, i s'iniciarà pel grup amb major nombre de membres, sense perjudici que la Presidència, quan concórreguen un nombre prudencial de preguntes de diputats o diputades de diferents grups parlamentaris als mateixos membres del Consell, podrà reordenar la tramitació en benefici de la coincidència i procurarà respectar, si és possible, l'ordre indicat i l'acumulació de preguntes que es referisquen a un mateix tema i que hagen estat presentades per diputats o diputades d'un mateix grup parlamentari.

7. En el debat, després de la formulació concisa de la pregunta contestarà el membre del Consell i, a continuació, podrà intervindre novament el diputat o diputada per a replicar o tornar a preguntar, i es tancarà el debat amb la nova intervenció del Consell. Per a la tramitació d'una pregunta, cada un dels intervinents disposarà d'un temps màxim de cinc minuts.

8. Les preguntes que per causa aliena al formulant no s'hagen pogut tramitar durant les dues hores previstes, seran prioritàries per a la sessió de control següent, llevat que el diputat o diputada interessat manifeste el contrari.

 

 

Secció segona. De les preguntes orals en comissió

 

**Article 160**

1. Quan es pretenga la resposta oral en comissió, l'escrit no podrà contindre més que la formulació concisa i estricta d'una sola qüestió que interrogue sobre un fet, una situació o una informació; sobre si el Consell ha pres o prendrà alguna providència amb relació a l'assumpte, o si trametrà a les Corts Valencianes cap document o a informar-hi sobre algun aspecte.

2. Les preguntes estaran en condicions de ser incloses en l'ordre del dia de la comissió, una vegada hagen transcorregut set dies des de la publicació. S'inclouran en l'ordre del dia i tindran prioritat les presentades per diputats o diputades que encara no hagen formulat preguntes en el  mateix període de sessions. Sense perjudici d'aquest criteri, la Mesa de la comissió indicarà el nombre de preguntes que han d'incloure's en l'ordre del dia de cada sessió i el criteri de distribució entre diputats i diputades corresponents a cada grup parlamentari.

3. En el debat, després de la formulació concisa de la pregunta pel diputat o diputada, contestarà el representant del Consell i seguidament intervindrà, novament, el diputat o diputada per a replicar o tornar a preguntar i, després de la nova intervenció del representant del Consell, acabarà el debat. El temps de tramitació de cada pregunta serà de cinc minuts com a màxim per a cada intervinent. Finalitzat el temps d'una intervenció, la Presidència automàticament donarà la paraula a qui haja d'intervindre a continuació o passarà a la qüestió següent.

Podran comparéixer també per a respondre els secretaris autonòmics.

4. El Consell podrà sol·licitar motivadament, en qualsevol moment i una sola vegada en cada pregunta, que es pospose per a la següent sessió. Tret d'aquest cas, les preguntes presentades i no incloses i les incloses i no substanciades hauran de ser reiterades si es desitja que es mantinguen per a la sessió següent.

5. Acabat un període de sessions, les preguntes pendents es tramitaran com a preguntes amb resposta per escrit que han de contestar-se abans de l'inici del període de sessions següent.

 

 

Secció tercera. De les preguntes amb resposta per escrit

 

**Article 161**

1. Els diputats i diputades podran formular també preguntes al Consell sol·licitant contestació escrita, dirigides a la Mesa de les Corts Valencianes, que les tramitarà aplicant, en tot moment, el que estableix l'article 157 d'aquest reglament. La contestació per escrit a les preguntes haurà de realitzar-se dins dels quinze dies següents a la seua publicació, que tindrà lloc en el termini màxim de deu dies des de la seua presentació, podent prorrogar-se aquest termini, a petició motivada del Consell i per acord de la Mesa de les Corts Valencianes, per un altre termini de fins a quinze dies més.

2. Si el Consell no enviara la contestació en tal termini, la Presidència de les Corts Valencianes, a petició de l'autor de la pregunta, ordenarà que s'incloga en l'ordre del dia de la següent sessió de la comissió competent, on rebrà el tractament de les preguntes orals i tindrà prioritat en l'ordenació, donant compte de tal decisió al Consell.

 

 

CAPÍTOL III  
 Normes comunes

 

**Article 162**

Les setmanes en què hi haja sessió ordinària de Ple, amb control del Consell, es dedicaran, per regla general, dues hores, com a temps màxim, a preguntes especials d'urgència, d'acord amb el que determina l'article 159 d'aquest reglament.

 

**Article 163**

La Presidència de les Corts Valencianes està facultada per a acumular i ordenar que es debaten simultàniament les interpel·lacions o preguntes incloses en un ordre del dia i relatives al mateix tema o a temes connexos entre si.

La Mesa, oïda la Junta de Síndics, podrà declarar inadmissibles a tràmit les preguntes o interpel·lacions el text de les quals incórrega en els supòsits prevists en l'article 104.1 d'aquest reglament.

 

 

TÍTOL IX  
 De les proposicions no de llei

 

**Article 164**

1. Els grups parlamentaris o un diputat o diputada amb la firma de quatre més podran presentar proposicions no de llei mitjançant les quals formulen propostes de resolució a la cambra.

2. Les proposicions no de llei podran ser de tramitació ordinària, de tramitació especial d'urgència o de tramitació immediata.

 

**Article 165**

1. Les proposicions no de llei hauran de presentar-se per escrit a la Mesa de les Corts Valencianes, la qual, oïda la Junta de Síndics, en decidirà l'admissibilitat; n'ordenarà, si escau, la publicació i n'acordarà la tramitació davant la comissió competent o davant el Ple, en funció que es tracte d'iniciatives de tramitació ordinària o iniciatives de tramitació especial d'urgència.

2. Quan les proposicions no de llei es referisquen a qüestions que, sense ser competència de la Generalitat, afecten l'interés directe dels ciutadans i ciutadanes de la Comunitat Valenciana, la Mesa sol·licitarà l'acord de la Junta de Síndics abans d'acordar-ne l'admissió a tràmit.

3. Les proposicions no de llei de tramitació ordinària se substanciaran en comissió i, una vegada publicades en el BOCV, estaran en disposició de ser incloses en l'ordre del dia. Una vegada publicades, els grups parlamentaris podran presentar esmenes fins a 6 hores abans del començament de la comissió.

4. Sense perjudici del que hi ha establit en l'article 166 i del compliment dels preceptes reglamentaris per a la tramitació, les proposicions no de llei de tramitació especial d'urgència hauran de presentar-se amb una antelació de nou dies a la data de la realització del Ple en què hagen d'incloure's i s'ajustaran al procediment següent:

a) Es presentaran firmades pel síndic o portaveu adjunt del grup parlamentari, amb l'antelació indicada i s'hi farà constar expressament la modalitat de tramitació desitjada.

b) Quan en l'escrit de presentació d'una proposició no de llei, de la qual es desitge tramitació especial d'urgència no es faça constar expressament, es considerarà que es tracta d'una iniciativa de tramitació ordinària.

c) Amb independència de la publicació immediata en el BOCV de la proposició no de llei, per a la inserció en l'ordre del dia, es lliurarà una reproducció de la proposició no de llei a la Junta de Síndics, amb temps suficient perquè siga inclosa en el primer Ple ordinari que es convoque.

d) Podrà ser inclosa en l'ordre del dia una proposició no de llei de cada grup parlamentari de les tramitades per procediment especial d'urgència, es debatran i es donarà prioritat, de major a menor, a la importància numèrica de cada grup parlamentari.

e) Quan una o diverses proposicions no de llei incloses en l'ordre del dia d'una sessió no hagen pogut tractar-se per falta de temps, seran prioritàries per al pròxim Ple. Quan aquests hagen estat substanciades es reprendrà l'ordre establit en el punt anterior.

f) El termini per a la presentació d'esmenes finalitzarà una hora abans del començament del Ple.

5. Amb la firma de tots els grups parlamentaris i fins al moment de començar el Ple en el qual es pretenga incloure's, podran presentar-se proposicions no de llei de tramitació immediata, que tindran prioritat sobre les de tramitació especial d'urgència. La presentació d'aquest tipus d'iniciativa implica la renúncia dels grups parlamentaris a presentar esmenes.

Per a la tramitació en el Ple s'atendrà el procediment següent:

1r. Distribució a tots els diputats i les diputades d'una reproducció mecànica de la iniciativa.

2n. Proposta de la Presidència al Ple d'alteració de l'ordre del dia per a la inclusió d'aquesta iniciativa.

3r. Lectura, si escau, per un dels secretaris de la Mesa de la proposició no de llei.

4t. Votació ordinària de la iniciativa.

5é. Explicació de vot dels grups parlamentaris en la forma que determina l'article 89 d'aquest reglament.

 

**Article 166**

1. Les proposicions no de llei, tant les de tramitació ordinària com les de tramitació especial d'urgència, seran objecte de debat, en el qual podrà intervindre, després del grup parlamentari autor de la iniciativa, un representant de cada un dels grups parlamentaris que hagen presentat esmenes, i es respectarà l'ordre de presentació en registre. A continuació, intervindrà de nou el representant del grup parlamentari autor de la proposició no de llei per a l'acceptació o no de les esmenes. Seguidament intervindran els grups parlamentaris que no hagen presentat esmenes, per a fixar la seua posició, i se sotmetrà finalment a votació la proposició no de llei, si escau, amb les esmenes acceptades pel proponent de la iniciativa.

2. Quan una proposició no de llei de tramitació ordinària haja estat presentada per diputats pertanyents a un mateix grup parlamentari, aquest no podrà utilitzar el torn de fixació de posició a què es refereix l'apartat anterior.

Tampoc no podrà utilitzar-se el torn de defensa d'esmenes, ni d'acceptació a què es refereix l'apartat anterior, quan aquests hagen estat presentades pel grup parlamentari del qual formen part els diputats firmants de la proposició no de llei. De la mateixa manera, en les proposicions no de llei de tramitació especial d'urgència no es podran utilitzar els torns de defensa o acceptació d'esmenes quan aquests pertanyen al mateix grup parlamentari autor de la iniciativa.

3. Durant la tramitació pel Ple i la comissió, abans de la votació podran presentar-se esmenes transaccionals que tendisquen a l'aproximació entre el text de la iniciativa i d'alguna de les esmenes presentades, sempre que el grup parlamentari autor de l'esmena accepte el nou text i que els diputats i les diputades que hagen intervingut en el debat siguen coneixedors del text de l'esmena transaccional.

Així mateix podran presentar-se propostes alternatives, encara que no s'hagen presentat esmenes, sempre que vagen subscrites per tots els grups parlamentaris. ****[28]****

4. La Presidència de les Corts Valencianes o de la comissió, d'acord amb la mesa respectiva, podrà acumular, a l'efecte de debat, les proposicions no de llei relatives a un mateix tema o temes connexos entre ells, sempre que no s'hagen presentat esmenes a aquests. No obstant això, les votacions de les proposicions no de llei es faran de forma separada i es respectarà l'ordre de presentació en registre.

 

**Article 167**

El control del compliment de les proposicions no de llei aprovades es realitzarà de conformitat amb el que hi ha establit en l'article 155.4 d'aquest reglament, llevat que la resolució mateixa preveja un altre procediment de control.

 

 

TÍTOL X  
 De l'examen i el debat de comunicacions del Consell   
 i els altres informes

 

CAPÍTOL I  
 De les comunicacions del Consell

 

**Article 168**

1. Quan el Consell trameta a les Corts Valencianes una comunicació per al seu debat, que podrà ser davant el Ple o en comissió, aquest s'iniciarà amb la intervenció d'un membre del Consell, després podrà fer ús de la paraula, per un temps màxim de quinze minuts, un representant de cada grup parlamentari, que intervindran per ordre de menor a major importància numèrica. En el cas del Grup Mixt, aquest intervindrà en primer lloc.

2. Els membres del Consell podran respondre a les qüestions plantejades de forma aïllada, conjunta o agrupada per raó de la matèria. Tots els qui hi intervinguen podran replicar durant un temps màxim de deu minuts cada un.

 

**Article 169**

1. Acabat el debat, s'obrirà un termini de trenta minuts, durant el qual els grups parlamentaris podran presentar davant la Mesa propostes de resolució. La Mesa admetrà les propostes que siguen congruents amb el debat i rebutjarà les que de forma explícita o implícita signifiquen qüestió de confiança o moció de censura al Consell.

2. Les propostes admeses podran ser defensades durant un temps màxim de deu minuts. La Presidència podrà concedir un torn en contra pel mateix temps després de la defensa de cada una d'aquestes, sense perjudici de la potestat que aquest reglament li concedeix per a poder agrupar el debat de les propostes, atés el nombre de les que s'hagen presentat.

3. Les propostes de resolució seran votades segons l'ordre de presentació, llevat de les que signifiquen el rebuig global del contingut de la comunicació del Consell, les quals es votaran en primer lloc.

 

 

CAPÍTOL II  
 De l'examen dels programes i els plans tramesos pel Consell

 

**Article 170**

1. Si el Consell tramet un programa o pla i requereix el pronunciament de les Corts Valencianes, la Mesa n'ordenarà l'enviament a la comissió competent.

2. La Mesa de la comissió organitzarà la tramitació i en fixarà els terminis.

La comissió designarà, si escau, una ponència que estudie el programa o el pla en qüestió.

El debat en la comissió s'ajustarà al que estableix el capítol anterior. Si la Mesa de les Corts Valencianes ha decidit que les propostes de resolució han de debatre's en el Ple, el termini per la presentació d'aquestes serà de tres dies.

 

 

CAPÍTOL III  
 De les informacions del Consell

 

**Article 171**

1. Els membres del Consell, a petició pròpia o quan així ho sol·licite la comissió corresponent, compareixeran davant d'aquesta per realitzar una sessió informativa.

2. El desplegament de la sessió constarà de les fases següents: exposició oral del conseller, suspensió per un temps màxim de quaranta-cinc minuts, perquè els diputats i diputades i els grups parlamentaris puguen preparar la formulació de preguntes i observacions, i posterior resposta de totes pel membre del Consell.

3. Els membres del Consell podran comparéixer, a aquest efecte, assistits per autoritats i funcionaris de la seua conselleria. Per això, s'haurà de comunicar prèviament a la Presidència de la comissió.

 

 

CAPÍTOL IV  
 De les compareixences del Consell

 

**Article 172**

1. Els membres del Consell, a petició pròpia o per acord de la Mesa de les Corts Valencianes i la Junta de Síndics, hauran de comparéixer davant el Ple i qualsevol de les comissions per a informar sobre un afer determinat. La iniciativa per a l'adopció d'aquests acords correspondrà a un grup parlamentari o a la desena part dels membres de les Corts Valencianes o d'una comissió. Els grups parlamentaris tenen dret a demanar en cada Ple una compareixença amb caràcter d'urgència d'un membre del Consell, que serà determinada en la Junta de Síndics on s'assenyala l'ordre del dia del Ple corresponent.

2. Quan la sol·licitud estiga subscrita per la desena part dels membres de les Corts Valencianes, la Mesa n'acordarà la tramitació davant el Ple o la comissió corresponent en funció de la importància dels temes objecte de la sol·licitud de compareixença.

3. En les compareixences, després de l'exposició oral del Consell, podrà intervindre durant deu minuts la o el representant del o dels grups parlamentaris que hagen sol·licitat la compareixença i, a continuació, els dels altres grups parlamentaris durant cinc minuts, per a fixar posicions, formular preguntes o fer observacions, a les quals contestarà el membre del Consell sense ulterior votació.

Quan la Presidència haja decidit agrupar diverses compareixences, concedirà a cada un dels grups parlamentaris sol·licitants d'aquestes una intervenció de deu minuts.

4. En casos excepcionals la Presidència podrà, d'acord amb la Mesa, obrir un torn perquè els diputats o diputades puguen concisament formular preguntes o demanar aclariments sobre la informació facilitada. La Presidència, a aquest efecte, fixarà un nombre o temps màxim d'intervencions.

5. Els secretaris autonòmics, en els termes assenyalats en l'apartat 1, podran comparéixer davant de les comissions, i s'hi aplicarà el mateix procediment que assenyalen els apartats 2, 3 i 4 d'aquest article. En aquest procediment es considerarà que, en l'ordre d'intervencions, les referides al Consell seran del secretari autonòmic.

 

 

CAPÍTOL V  
 De les compareixences del president del Consell

 

**Article 173**

1. Setmanalment, quan hi haja sessió ordinària de Ple, el president del Consell compareixerà davant el Ple de les Corts Valencianes per a contestar preguntes d'interés general per a la Comunitat Valenciana, que formulen els síndics i síndiques dels grups parlamentaris, excepte en les sessions en què coincidisca debat d'investidura, qüestió de confiança, moció de censura o debat de política general.

2. La pregunta al president només podrà presentar-se i substanciar-se pel síndic de cada grup parlamentari, que haurà de presentar-la per escrit dirigit a la Mesa de les Corts Valencianes, amb 48 hores d'antelació al començament de la sessió en la qual s'haja de formular, i correspondrà a cada grup parlamentari la presentació d'una única pregunta.

3. Les preguntes presentades pels síndics seran comunicades al president o presidenta del Consell, sense perjudici de la posterior qualificació per la Mesa de les Corts Valencianes, que es reunirà al més aviat possible a fi de comprovar-ne l'adequació al procediment establit.

4. La Mesa de les Corts Valencianes podrà rebutjar totes les preguntes que no es referisquen a afers d'interés general per a la Comunitat Valenciana. Així mateix, es rebutjaran totes les que incomplisquen els requisits exigits en les preguntes, segons el que disposen els apartats 2, 3 i 4 de l'article 157 d'aquest reglament.

5. Les preguntes plantejades i acceptades a tràmit seran objecte de reproducció i repartiment amb un mínim de 24 hores d'antelació a la reunió en què es desenvolupe la compareixença, sense perjudici de la posterior publicació en el BOCV.

6. La compareixença del president o presidenta es realitzarà preferentment a partir de les 10.00 hores del segon dia de Ple, excepte quan la Presidència de les Corts Valencianes, per causa justificada, canvie la sessió de compareixença quan siga necessari, de la qual cosa retrà compte als síndics abans de les 24 hores del dia en què haja de tindre lloc.

L'ordre d'intervencions seguirà la importància numèrica del grup parlamentari al qual representen els síndics, es realitzarà sempre de major a menor i s'atendrà el següent procediment en cada pregunta:

1r. Després de la formulació concisa de la pregunta pel síndic, contestarà el president del Consell. El síndic o síndica podrà intervindre novament per a replicar o tornar a preguntar sobre el mateix tema i, després de la nova intervenció del president o presidenta, es tancarà aquesta primera fase de la compareixença. El temps total per a cada un dels intervinents serà de cinc minuts.

2n. La Presidència de les Corts Valencianes concedirà el torn d'intervenció al diputat o diputada pertanyent al mateix grup parlamentari que el síndic que ha intervingut, que instantàniament la sol·licite per repreguntar sobre la mateixa qüestió o bé al president o presidenta o bé al conseller competent. En qualsevol cas es concedirà una única intervenció, d'una duració màxima d'un minut, per a cada un dels intervinents, i el president o presidenta podrà delegar la contestació en un conseller, encara que la repregunta s'haja dirigit a ell.

3r. Després de la intervenció assenyalada en el punt anterior i amb la mateixa immediatesa i instantaneïtat, podrà repreguntar novament, i per últim, un diputat o diputada pertanyent al mateix grup parlamentari i en els mateixos termes que s'assenyalen en el punt esmentat, tant per a la formulació com per a la resposta.

7. Si per qualsevol causa justificada es produeix l'ajornament de la compareixença del president, les preguntes incloses en l'ordre del dia podran mantindre's o canviar-se per d'altres amb una antelació de 48 hores al començament de la sessió en què s'inclouran, per tal que puguen ser tramitades per la Mesa, i s'hi aplicaran els criteris que estableix aquest article.

8. Si, durant el transcurs de la compareixença del president o presidenta, per causes no previstes una pregunta queda sense contestar, es reprendrà, en la següent sessió, l'ordre en què hagen quedat i no s'iniciarà la nova compareixença mentre no s'hagen esgotat les preguntes de la sessió anterior.

 

 

TÍTOL XI  
 Procediments legislatius especials, recursos   
 d'inconstitucionalitat i conflictes de competències

 

**Article 174**

1. L'elaboració de proposicions de llei que han de presentar-se a la Mesa del Congrés dels Diputats a què es refereix la lletra f de l'article 22 de l'Estatut d'autonomia, i la sol·licitud al govern de la nació de l'adopció d'un projecte de llei, d'acord amb el que hi ha establit en l'article 87.2 de la Constitució Espanyola, es faran d'acord amb el que ordena aquest reglament per al procediment legislatiu ordinari.

2. Les proposicions i projectes de llei a què es refereix l'apartat anterior hauran de ser aprovats, en votació final, pel Ple de les Corts Valencianes i per majoria absoluta.

3. Per a la designació pel Ple de les Corts Valencianes dels diputats o diputades que hagen de defensar les proposicions de llei en el Congrés dels Diputats, segons el que estipula la lletra f de l'article 22 de l'Estatut d'Autonomia, es realitzarà una votació secreta en la qual cada diputat o diputada escriurà un nom en la papereta corresponent i es cridaran nominalment per un secretari o secretària de la Mesa per a dipositar-la a l'urna. Resultaran elegits els diputats o les diputades que obtinguen més vots fins a un màxim de tres, en el nombre que, prèviament, fixarà el Ple per majoria absoluta. Si cal, la votació es repetirà entre els que hagen obtingut major nombre de vots.

 

**Article 175**

1. D'acord amb el que estableix la lletra h de l'article 22 de l'Estatut d'autonomia, arribat el cas, el Ple de les Corts Valencianes, en convocatòria específica, adoptarà per majoria absoluta els acords següents:

1r. Interposar el recurs d'inconstitucionalitat a què es refereix l'apartat a de l'article 161 de la Constitució Espanyola.

2n. Comparèixer en els conflictes de competència a què es refereix l'apartat c de l'article 161 de la Constitució Espanyola.

3r. Determinar que siga el Consell qui comparega en els conflictes a què es refereix l'apartat anterior.

2. En el supòsit regulat en el punt 3.r del número 1 d'aquest article, hauran d'especificar-se amb claredat els preceptes de la disposició o els punts de la resolució o de l'acte amb vici d'incompetència i les disposicions legals o constitucionals de què resulte el vici.

 

 

TÍTOL XII  
 De la designació de senadors, de Síndic de Greuges,   
 dels membres del Consell Valencià de Cultura   
 i dels altres nomenaments i eleccions

 

**Article 176**

El Ple de les Corts Valencianes, en convocatòria específica, designarà els senadors i senadores que representaran la Comunitat Valenciana, d'acord amb la lletra j de l'article 22 de l'Estatut d'autonomia, d'acord amb la corresponent llei aprovada per les Corts Valencianes.

 

**Article 177**

El Síndic de Greuges serà designat per majoria de dos terços de les Corts Valencianes, de conformitat amb la llei a què es refereix l'article 38 de l'Estatut d'autonomia.

 

**Article 178**

Els membres del Consell Valencià de Cultura seran elegits per majoria de dos terços de les Corts Valencianes, d'acord amb la llei a què es refereix l'article 40 de l'Estatut d'autonomia.

 

**Article 179**

Els membres de Sindicatura de Comptes seran elegits per majoria de tres cinquenes parts de les Corts Valencianes, de conformitat amb la llei a què es refereix l'article 39 de l'Estatut d'autonomia.

 

**Article 180**

Els membres de l'Acadèmia Valenciana de la Llengua seran elegits per majoria de dos terços de les Corts Valencianes, de conformitat amb el que estableix la llei a què es refereix l'article 41 de l'Estatut d'autonomia.

 

**Article 181**

Els membres del Consell Jurídic Consultiu, que han de ser elegits a les Corts Valencianes, d'acord amb la llei a què es refereix l'article 43 de l'Estatut d'autonomia, necessitaran el vot favorable de tres cinquens dels membres de la cambra.

 

**Article 182**

El procediment, l'elecció i la designació de persones pel Ple de les Corts Valencianes es realitzaran de la manera següent:

1. Cada grup parlamentari podrà proposar un nombre màxim de candidats o candidates que corresponga als llocs a cobrir. Les propostes hauran de garantir una composició paritària de dones i homes. ****[29]****

2. La Presidència fixarà el termini en què els representants dels grups parlamentaris han de proposar els candidats. Conclòs aquest termini, la Mesa proclamarà les candidatures presentades una vegada comprovat que compleixen els requisits legalment establits d'acord amb la documentació presentada i en decidirà la inclusió, d'acord amb la Junta de Síndics, en l'ordre del dia del Ple en què s'haja de verificar l'elecció, mitjançant votació secreta per paperetes.

3. Els diputats i diputades podran escriure en la papereta, com a màxim, tants noms com el nombre de llocs que calga cobrir. Es consideraran nul·les les paperetes que porten alguna ratllada o consignen noms no proposats com a candidats pels grups parlamentaris.

4. Resultaran elegits els candidats que més vots obtinguen fins al nombre de llocs que calga cobrir, sempre que hagen aconseguit el mínim de vots requerit per a cada elecció.

5. Si en la primera votació no es cobreixen els llocs amb els requisits a què es refereix l'apartat anterior, es realitzarà una segona votació entre els candidats que no hagen assolit la majoria requerida.

6. Si no s'obté un acord en aquests dos primeres votacions, la Presidència podrà, si les circumstàncies ho aconsellen, interrompre per un termini prudencial el curs d'aquestes i realitzar una tercera votació.

7. Si es produeix empat, en qualsevol cas, es repetirà la votació entre els que hagen obtingut igual nombre de vots.

8. Si acomplerts els supòsits dels apartats anteriors, no queden coberts amb la majoria requerida la totalitat dels llocs, s'haurà d'iniciar de nou el procediment establit en aquest article.

 

 

TÍTOL XIII  
 Dels convenis de col·laboració amb l'Estat   
 i amb altres comunitats autònomes

 

**Article 183**

L'aprovació per les Corts dels convenis de col·laboració per a la gestió i la prestació de serveis corresponents a matèries de la seua competència exclusiva, tant amb l'Estat com amb altres comunitats autònomes, prevists en l'article 59 de l'Estatut d'autonomia, s'ajustarà al procediment següent:

1. Tramés pel Consell el projecte de conveni de col·laboració, es tramitarà per la Mesa, es publicarà en el BOCV, i s'obrirà un termini de 5 dies perquè els grups parlamentaris presenten esmenes a la totalitat.

2. Finalitzat el termini de presentació d'esmenes, el projecte de conveni de col·laboració s'inclourà en l'ordre del dia del primer Ple que realitzen les Corts Valencianes.

3. Després de la presentació del projecte per un membre del Consell, s'iniciarà el debat de les esmenes de totalitat presentades, i podran intervindre els representants dels grups parlamentaris en un torn a favor i un altre en contra, de quinze minuts cada un, en cada esmena.

4. Finalitzat el debat i votació de cada esmena, es procedirà a la votació de la totalitat del projecte de conveni de col·laboració i es requerirà la majoria absoluta. Hi haurà la possibilitat d'explicació de vot d'acord amb l'article 89.1.

5. Aprovat el projecte de conveni de col·laboració, es trametrà al Consell i a les Corts Generals, per tal d'acomplir el que hi ha establit en l'article 59 de l'Estatut d'autonomia.

6. El mateix procediment s'utilitzarà per a allò que es preveu en l'article 62.4 de l'Estatut d'Autonomia de la Comunitat Valenciana.

 

 

TÍTOL XIV  
 De les relacions amb les institucions i el Parlament Europeu

 

**Article 184. Del dret de petició de la Comunitat Valenciana davant del Parlament Europeu**

1. D'acord amb el que hi ha disposat en l'article 61 de l'Estatut d'Autonomia de la Comunitat Valenciana, per a promoure una iniciativa amb relació a una matèria inclosa en l'àmbit de les competències de la Unió Europea, la Comunitat Valenciana, com a regió de la Unió Europea, sense perjudici de la legislació de l'Estat, pot exercir el dret de petició davant el Parlament Europeu en la forma que determina el seu reglament.

2. Per a exercir el dret de petició de la Comunitat Valenciana serà necessari l'acord previ, adoptat per majoria absoluta, de les Corts Valencianes.

3. El procediment per aconseguir l'acord serà el mateix que aquest reglament estableix per a les proposicions no de llei i podrà adoptar-se a iniciativa del Consell, de dos grups parlamentaris o de la cinquena part dels diputats i diputades de la cambra.

4. El Ple de les Corts Valencianes podrà designar tres diputats o diputades per a comparéixer davant la Comissió del Parlament Europeu si aquest concedeix l'audiència.

 

**Article 185. De la participació de la Comunitat Valenciana en els mecanismes de control del principi de subsidiarietat i proporcionalitat**

1. Segons el que hi ha establit en l'article 61 de l'Estatut d'autonomia, la Comunitat Valenciana pot participar en els mecanismes de control del principi de subsidiarietat i proporcionalitat de la Unió Europea.

2. Quan en el marc de l'aplicació dels principis de subsidiarietat i proporcionalitat, les Corts Valencianes siguen consultades en relació a alguna proposta legislativa de la Unió Europea, la Mesa, oïda la Junta de Síndics, ordenarà la seua publicació en el BOCV i la remissió a la comissió competent per raó de la matèria per a la seua tramitació.

3. Els grups parlamentaris, i en el seu cas el Grup Mixt, disposaran d'un termini de 15 dies des de la publicació per a formular observacions per escrit.

4. Finalitzat el termini, la Comissió, a la vista de la consulta legislativa feta per la Unió Europea i de les observacions formulades pels grups, elaborarà, en el termini màxim de 15 dies, el corresponent dictamen.

5. En funció de la seua importància i de la matèria la Mesa, d'acord amb la Junta de Síndics, determinarà si el procediment ha de finalitzar en la comissió mateix o si, per contra, haurà de ser el Ple el que es pronuncie finalment sobre el dictamen, a proposta de la comissió mateix.

6. La Mesa, d'acord amb la Junta de Síndics, podrà reduir o ampliar els terminis fixats en aquest procediment atenent a una possible urgència i a les peticions dels grups parlamentaris, vetlant en tot moment pel bon fi del procediment dins del termini fixat per a respondre la consulta. El procediment, després de l'aprovació del dictamen, finalitzarà amb la remissió de la resposta, dins de termini, a la institució que havia formulat la consulta i la publicació de l'acord en el BOCV.

 

 

TÍTOL XV  
 De les relacions de les Corts Valencianes amb l'entitat pública   
 Radiotelevisió Valenciana i les societats que en depenen

 

**Article 186**

1. La relació de les Corts Valencianes amb l'entitat pública Radiotelevisió Valenciana i les seues societats, d'acord amb el que hi ha disposat en l'article 23 de la Llei 7/1984, de 4 de juliol, de creació de l'entitat pública Radiotelevisió Valenciana (RTVV) i regulació dels serveis de radiodifusió i televisió de la Generalitat, es farà mitjançant la creació, en el si de les Corts Valencianes, d'una comissió no legislativa destinada a exercir el control de l'actuació de Radiotelevisió Valenciana i les seues societats.

2. És, per tant, la comissió Permanent no Legislativa de Control de l'Actuació de RTVV i les seues Societats, creada per disposició legal, la competent per a exercir el control de l'ens i els seus directius i societats.

3. Així mateix, dita comissió és la competent per a substanciar aquelles proposicions no de llei, i altres iniciatives no legislatives, que la Mesa de les Corts Valencianes tramite a comissió referides a matèries pròpies d'aquesta.

4. Per a l'exercici del control de l'actuació de Radiotelevisió Valenciana, les seues societats i els seus alts càrrecs i directius, sense perjudici del que determina aquest reglament s'estarà al que segueix:

1r. Sol·licitud d'informació i documentació.

a) Els diputats i diputades, en els termes que determina l'article 12 d'aquest reglament, podran sol·licitar del president del Consell d'Administració i del director general de RTVV, les dades, els informes i la documentació que tinguen de l'ens i les seues societats.

b) La Comissió de Control de l'Actuació de RTVV i les seues Societats, d'acord amb el que estableix l'article 44 d'aquest reglament, podrà sol·licitar la informació i documentació que necessite de l'entitat pública RTVV i de les seues societats.

2n. De les preguntes.

a) Els diputats i diputades, sense perjudici del que disposa aquest reglament, podran formular per escrit preguntes amb contestació oral davant la comissió al president o presidenta del Consell d'Administració i al director general, en l'àmbit de les seues respectives competències disposades en la Llei 7/1984. També podran formular preguntes requerint resposta per escrit.

b) Totes les preguntes, les qualificades com de resposta oral davant la comissió, i les qualificades com de resposta escrita, es tramitaran d'acord amb el que preveuen els articles 157 i 160 d'aquest reglament.

3r. De les sessions informatives.

a) El president o presidenta del Consell d'Administració, així com el director general de RTVV, a petició pròpia o a iniciativa de la comissió, compareixeran davant d'aquesta per a realitzar sessions informatives. També hauran de comparéixer quan ho acorde la seua Mesa, a sol·licitud d'un grup parlamentari o de la desena part dels membres de la comissió.

b) Aquests podran comparéixer acompanyats de membres del Consell d'Administració o dels directors i la resta de personal directiu respectivament.

c) El desenvolupament de les sessions informatives s'ajustarà a allò que disposa aquest reglament.

4t. D'altres competències de la comissió.

La comissió podrà també exercir, en matèries del seu àmbit, la resta de competències que l'article 44 d'aquest Reglament concedeix a les altres comissions de les Corts Valencianes.

 

 

TÍTOL XVI  
 Del parlament obert ****[30]****

 

CAPÍTOL I  
 De la Comissió Especial de Participació Ciutadana

 

**Article 187. Normes generals de funcionament**

1. A fi d'aproximar la primera institució de la Generalitat a la societat civil valenciana, les Corts Valencianes estableixen en aquest reglament els instruments que fan possible la participació ciutadana a través dels representants legals de col·lectius socials i organitzacions acreditades més importants i representants de corporacions de dret públic; també de professionals i experts de reconegut prestigi de la Comunitat Valenciana afectats o interessats per les iniciatives legislatives presentades pel Consell, pels diputats o pels grups parlamentaris i tindre així l'oportunitat d'expressar els seus criteris i les opinions sobre la conveniència, la necessitat o el contingut d'aquestes abans que, si escau, s'aproven.

2. Per a facilitar la participació ciutadana, es crea la Comissió Permanent no Legislativa Especial de Participació Ciutadana, al si de la qual es podrà analitzar i contrastar opinions entre els compareixents, els representants de la societat civil, sobre les iniciatives legislatives que escaiga, tant presentades pel Consell, com pels diputats o pels grups parlamentaris.

Per a això, la Mesa de les Corts Valencianes, amb l'únic objecte de complir amb aquest precepte i donar audiència als representants de la societat civil valenciana, traslladarà a la Comissió Especial de Participació Ciutadana aquelles iniciatives legislatives que hagen de complir amb aquest procediment i obrirà el termini en la forma que més endavant es determina.

3. De la mateixa manera, es fomenta la participació dels alcaldes dels municipis de la Comunitat Valenciana que vulguen accedir a la cambra per a traslladar els assumptes que afecten els seus consistoris i siguen competència de la Generalitat.

4. En les iniciatives legislatives que afecten directament les entitats locals, sense perjudici de les excepcions que estableix aquest reglament, podrà comparéixer en la comissió un representant designat per la Federació Valenciana de Municipis i Províncies (FVMP) si així ho sol·licita expressament aquesta federació, sense que això signifique l'alteració dels terminis que s'estableixen.

5. Les sessions de la Comissió Especial de Participació Ciutadana seran públiques, tindran caràcter informatiu i les conclusions no seran vinculants.

6. La comissió estarà presidida per la Mesa de les Corts Valencianes i assistida pel lletrat major. En formarà part un representant de cadascun dels grups parlamentaris.

7. A pesar que aquesta comissió és de caràcter informatiu i no deliberant, si s'ha de prendre cap decisió, s'adoptarà sempre segons el criteri de vot ponderat.

8. Sense perjudici de les normes que el reglament estableix per al funcionament de les comissions i la potestat que aquest atorga a la Presidència per a ordenar i moderar els debats, els assistents hauran de respectar en tot moment el contingut de l'article 99 d'aquest reglament.

 

 

CAPÍTOL II  
 De les compareixences dels representants legals   
 i de les associacions acreditades, les corporacions de dret públic   
 i els professionals i els experts de reconegut prestigi   
 de la Comunitat Valenciana

 

**Article 188**

1. Per a poder fer realitat la participació ciutadana a què es refereix el punt 1 del capítol anterior, mitjançant les compareixences dels representants legals i les associacions acreditades, les corporacions de dret públic i els professionals i els experts de reconegut prestigi de la Comunitat Valenciana, la Mesa de les Corts Valencianes, una vegada tramitat un projecte de llei, n'ordenarà la publicació, d'acord amb el que estableix l'article 115 d'aquest reglament i, si aquest projecte no està incurs en les excepcions que estableix el punt 4 d'aquest article, obrirà un termini de cinc dies perquè els interessats puguen presentar, davant de la Mesa de la Comissió Especial de Participació Ciutadana, propostes de compareixença d'acord amb els termes que estableix aquest article i en retrà comptes a la Junta de Síndics.

2. Igualment, sense perjudici del que estableix l'article 129 d'aquest reglament, presa en consideració una proposició de llei, la Mesa de les Corts Valencianes, vist que concorda amb el que estableix el punt 4 d'aquest article, obrirà un termini de cinc dies perquè els interessats puguen presentar, davant de la Mesa de la Comissió Especial de Participació Ciutadana, propostes de compareixença d'acord amb els termes que estableix aquest article i en retrà comptes a la Junta de Síndics.

3. La Mesa de la Comissió, d'acord amb el que estableix aquest article, valorarà l'oportunitat d'aquestes compareixences i, si escau, elaborarà la proposta d'ordre del dia per a trametre-la a la Presidència de les Corts Valencianes als efectes oportuns. Excepcionalment, la Mesa de la Comissió podrà acceptar que els representants de col·lectius socials, les organitzacions acreditades més importants i els representants de corporacions de dret públic, com també els professionals i els experts de reconegut prestigi de la Comunitat Valenciana puguen exposar per escrit les seues opinions o els criteris sobre la iniciativa legislativa de què es tracte i fer-ne arribar, si escau, el contingut als grups parlamentaris.

Sense perjudici del que antecedeix, cada grup parlamentari podrà triar una de les compareixences no incorporades per la Mesa de la Comissió amb l'objecte que s'incloguen en l'ordre del dia i es procedisca a substanciar-les.

Transcorregut el termini de cinc dies a què es refereixen els punts 1 i 2 sense que s'haja presentat cap sol·licitud de compareixença, la Mesa de les Corts Valencianes donarà per conclòs el procediment, obrirà el termini per a la presentació d'esmenes i prosseguirà la tramitació legislativa que estableix el títol V d'aquest reglament.

4. D'aquest procediment quedaran exempts els projectes i les proposicions de llei d'especialitats en el procediment legislatiu arreplegades en el capítol III del títol V d'aquest reglament, com també els decrets legislatius i els decrets llei. Igualment, no estaran subjectes a aquesta norma els procediments legislatius especials regulats en l'article 22, lletra f, de l'Estatut d'autonomia, ni els que versen sobre els temes següents:

a) Les iniciatives legislatives referides a matèries previstes en el títol primer de l'Estatut d'autonomia i a l'organització territorial

b) Les que afecten l'organització institucional de la Generalitat, present en el títol III de l'Estatut d'autonomia

c) Les de naturalesa tributària i pressupostària

d) Les referides a la planificació general de l'activitat econòmica de la Comunitat Valenciana

Igualment, no estaran subjectes a aquest procediment les proposicions de llei d'iniciativa legislativa popular, que continuaran regint-se pel que establisca la llei específica que la regule.

5. Les compareixences se substanciaran pel procediment següent:

a) Intervindrà en primer lloc el o la compareixent, per temps màxim de deu minuts, per a fixar la posició davant de la iniciativa legislativa. S'hi acumularan, si escau, les altres compareixences que puguen existir sobre la mateixa iniciativa.

b) A continuació, podran intervindre els representants dels grups parlamentaris, de menor a major, per temps màxim de deu minuts cadascun, per a manifestar el criteri o formular preguntes.

c) Finalment, podran intervindre els compareixents, per a contestar o fer aclariments sobre la seua intervenció, per temps màxim de deu minuts cadascun.

d) En aquest tipus de compareixences no podran concedir-se torns de rèplica.

6. Les compareixences hauran de concloure en el termini màxim de quinze dies hàbils comptadors a partir del dia de finalització del termini que indiquen els punts 1 i 2 d'aquest article. En tot cas, finalitzat aquest termini de quinze dies, la Mesa de les Corts Valencianes obrirà, sense més dilació, el termini d'esmenes i prosseguirà el tràmit que estableix el títol V d'aquest reglament.

7. Si durant la legislatura, a l'acabament d'un període de sessions es troba en tramitació cap iniciativa legislativa que encara no haja iniciat o conclòs, si escau, els tràmits que estableix aquest article, amb l'acord previ de la Mesa de les Corts Valencianes i de la Junta de Síndics, es podrà habilitar el període necessari per a complir-los, sense perjudici del que estableixen els articles 58 i 59 de l'RCV.

 

 

CAPÍTOL III  
 De les compareixences d'alcaldes en la Comissió Especial   
 de Participació Ciutadana

 

**Article 189**

1. Els alcaldes dels municipis de la Comunitat Valenciana podran comparéixer durant el període de sessions davant de la Comissió Especial de Participació Ciutadana per a ser oïts en aquells temes d'interés per als seus municipis que siguen competència de la Generalitat.

2. Els alcaldes que desitgen comparéixer en la comissió esmentada per a exposar, davant dels representants dels grups parlamentaris o, si escau, del Consell, cap afer que puga afectar el seu municipi i siga competència de la Generalitat, hauran de dirigir-se per escrit a la mesa de la comissió, sol·licitar-ho i indicar el tema a tractar.

3. La Mesa de les Corts Valencianes tramitarà, si escau, la petició i la traslladarà als grups parlamentaris i al Consell.

4. Quan la petició requerisca la compareixença d'algun representant del Consell, aquest haurà de comunicar a la Mesa de les Corts Valencianes, en el termini de set dies des de la recepció, qui la substanciarà.

5. La Comissió Especial de Participació Ciutadana, amb independència de les reunions que celebre d'acord amb el que preveu aquest article, podrà reunir-se, durant la legislatura, en els mesos de gener i juliol de cada any, sempre que hi haja peticions de compareixença d'alcaldes i amb l'acord previ de la Mesa de les Corts Valencianes i la Junta de Síndics.

6. En tot cas, la Mesa de la comissió elaborarà el calendari corresponent per a substanciar les compareixences que sotmetrà a l'aprovació de la Mesa de les Corts Valencianes i la Junta de Síndics.

7. En les compareixences d'alcaldes que no requerisquen la presència de membres del Consell s'aplicarà el procediment que indica l'article 188.5 d'aquest reglament.

8. Les compareixences d'alcaldes en què haja de participar algun representant del Consell es realitzaran durant els mesos de gener i de juliol i hauran de sol·licitar-se abans de l'acabament del mes anterior respectiu.

En aquest cas el procediment serà el següent:

1) Intervenció de l'alcalde o l'alcaldessa, per temps màxim de deu minuts, per a exposar el tema.

2) Intervenció del representant del Consell sense límit de temps.

3) Intervenció de l'alcalde o l'alcaldessa, per un temps màxim de cinc minuts, per a aclarir o matisar alguna qüestió.

4) Intervenció del representant del Consell, en contestació, per un temps màxim de cinc minuts.

5) Intervenció per a fixar posició dels grups parlamentaris, de menor a major, per un temps màxim de cinc minuts cadascun.

6) En aquest tipus de compareixences no podran concedir-se torns de rèplica.

 

 

TÍTOL XVII  
 De la caducitat de les tramitacions parlamentàries

 

**Article 190**

1. Al final de cada legislatura caducaran tots els tràmits parlamentaris pendents d'examen i de resolució per les Corts Valencianes, excepte els que corresponga conéixer, d'acord amb el reglament i amb la llei, a la Diputació Permanent.

2. Pel que fa a les tramitacions en curs com a conseqüència de l'exercici de la iniciativa legislativa popular, serà d'aplicació el que preveu la llei aprovada per les Corts Valencianes que desplega el que estableix l'article 26 de l'Estatut d'autonomia.

3. Al final de cada període de sessions decauran totes les iniciatives parlamentàries no legislatives que no s'hagen substanciat, sense perjudici del que estableix aquest reglament en els articles 160.5 i 161.

 

**Article 191**

1. Si en les Corts Generals caduca la tramitació d'una proposició de llei presentada per les Corts Valencianes davant la Mesa del Congrés dels Diputats, el Ple de les Corts Valencianes, a proposta de la Junta de Síndics, podrà acordar que se'n reitere la presentació i confirmar els diputats i diputades que haguera  designat perquè la defensen.

2. Si les Corts Valencianes es dissolen abans d'haver-se dut a terme la defensa d'una proposició de llei  presentada davant la Mesa del Congrés dels Diputats, el Ple de les Corts Valencianes, d'acord amb l'article 174 d'aquest reglament, podrà designar nous diputats o diputades que hauran de defensar-la en el Congrés dels Diputats o, a proposta de la Junta de Síndics, per majoria absoluta, podrà acordar la  retirada de la proposició de llei presentada.

 

 

DISPOSICIÓ TRANSITÒRIA

 

Aquelles iniciatives de caràcter legislatiu que a l'entrada en vigor d'aquest reglament ja hagen superat, en el seu cas, el debat de totalitat o la presa en consideració continuaran, fins a la seua aprovació final, si és el cas, el procediment establit en el Reglament de 30 de juny de 1994. La resta d'iniciatives estaran afectades pel contingut d'aquest reglament sempre que no estiguen incloses en l'ordre del dia corresponent per al debat de totalitat o de presa en consideració.

 

 

DISPOSICIÓ DEROGATÒRIA

 

Queden derogades les disposicions que afecten les Corts Valencianes i s'oposen al que disposa aquest reglament.

 

 

DISPOSICIONS FINALS

 

**Primera**

El present reglament, que té rang de llei, entrarà en vigor l'1 de gener de 2007, una vegada publicat en el *Butlletí Oficial de les Corts Valencianes*. També es publicarà en el *Diari Oficial de la Generalitat Valenciana* i en el *Boletín Oficial del Estado*.

 

**Segona**

La reforma d'aquest reglament es tramitarà pel procediment establit per a les proposicions de llei d'iniciativa de les Corts Valencianes, però sense la intervenció del Consell. L'aprovació requerirà una votació final de totalitat per majoria absoluta.

 

**Tercera**

Les normes sobre blasons, etiqueta i formulari de les Corts Valencianes que s'incorporen com a annex d'aquest reglament determinen el formulari i el tractament d'acord amb les tradicions històriques.

 

 

València, 18 de desembre de 2006

 

El president   
 JULIO DE ESPAÑA MOYA

 

El secretari primer   
 JUAN MANUEL CABOT SAVAL

 

 

ANNEX   
 Normes sobre blasons, etiqueta i formulari   
 de les Corts Valencianes

 

 

CAPÍTOL I  
 De la simbologia heràldica de les Corts Valencianes

 

**Article primer**

L'escut de les Corts serà el mateix timbre heràldic de la Generalitat Valenciana, junt amb el qual podran usar també els emblemes dels seus tres braços tradicionals -militar, eclesiàstic i reial-, constituïts, respectivament, per les targes o rodelles amb les imatges de Sant Jordi, la Verge Maria i l'Àngel Custodi.

Com a símbol de la inviolabilitat de les Corts, aquests tindran també la prerrogativa tradicional de posar, en el lloc on siguen celebrades les sessions, un porter amb maça d'argent, el qual dependrà del president.

 

 

CAPÍTOL II  
 Del tractament dels membres de les Corts Valencianes

 

**Article segon**

Els membres de les Corts Valencianes tindran el tractament següent:

1. El president, el de Molt Excel·lent.

2. Els vicepresidents, el d'Excel·lent.

3. Els altres membres de la Mesa, el d'Espectable.

4. Els diputats, siguen o no síndics dels grups parlamentaris, el d'Il·lustre.

5. El lletrat major, el d'Honrat.

 

 

CAPÍTOL III  
 Del formulari usual de les Corts Valencianes

 

**Article tercer**

Els juraments o promeses, que caldrà fer en les Corts Valencianes, seran prestats a peu dret i d'acord amb la fórmula següent: «Jo (expressió del nom) jure (o promet) que aitant com tindré el càrrec de (expressió del càrrec) acataré la Constitució i l'Estatut d'Autonomia, sense engany, i guardaré fidelitat a la Generalitat Valenciana.»

En cas de jurament, s'afegirà: «Sí, Déu m'ajut i aquests Sants Evangelis de Déu.» Aquesta darrera fórmula serà pronunciada amb la mà sobre un Evangeli obert.

 

**Article quart**

Les fórmules orals en les sessions de les Corts Valencianes seran les següents:

1. Per a l'obertura d'un període de sessions, el president pronunciarà la fórmula: «La Presidència accepta l'oferta de servei de les Corts i declara obert el període de sessions.»

2. Per a la clausura d'un període de sessions, el president pronunciarà la fórmula: «La Presidència regracia molt a les Corts el servei prestat en l'actual període de sessions i el declara clos.»

3. Per a l'obertura d'una sessió la fórmula serà: «És oberta la sessió.»

4. Per a la clausura d'una sessió, la fórmula serà: «És closa la sessió.»

5. Per a declarar l'admissibilitat d'un escrit o petició adreçat a la Mesa, en els casos de l'article 27 (actual article 34) del Reglament de les Corts Valencianes, supòsits cinqué i sisé, i altres de semblants, la fórmula serà: «Plau a la Mesa.»

6. Per a declarar la inadmissibilitat, en els mateixos casos, la fórmula serà: «La Mesa no accedeix.»

7. La fórmula de discrepància, d'un grup parlamentari o un diputat, d'una decisió adoptada per la Mesa i consegüent petició de reconsideració, en el cas contemplat per l'article 27 (actual article 34), número 2, del Reglament de les Corts Valencianes i altres semblants, serà: «Persevera el grup (o el diputat).»

8. En el mateix cas, si després de la reconsideració la Mesa es manté en la mateixa decisió, ho expressarà amb la fórmula: «Persevera la Mesa.»

Si en el mateix cas, la Mesa modifica la decisió, podrà expressar-ho, bé amb les fórmules dels números 5 o 6 d'aquest article, si fan cas, o bé respondre sense subjecció al formulari.

9. Per donar la paraula a un orador, la fórmula serà: «Té la paraula el senyor (expressió del tractament i del nom o càrrec).»

10. Quan, d'acord amb l'article 62 (actual article 69) del Reglament de les Corts Valencianes, el president adverteix un orador de l'acabament del temps, podrà emprar la fórmula: «Primera (o segona) indicació a l'orador, perquè concloga.»

11. Per retirar la paraula a l'orador, la fórmula serà: «Retirada la paraula a l'orador.»

12. Per cridar a la qüestió un orador, la fórmula serà: «Primera (o segona) crida a la qüestió.» La tercera vegada, d'acord amb l'article 102 (actual 103) del Reglament de les Corts Valencianes, li serà retirada la paraula d'acord amb la fórmula del número anterior.

13. Per cridar a l'ordre un orador, d'acord amb l'article 97 (actual article 105) del Reglament de les Corts Valencianes, la fórmula serà: «Primera (o segona) crida a l'ordre.» La segona vegada es podrà afegir, d'acord amb el mateix article: «Queda advertit de la possibilitat d'una tercera crida.» I la tercera vegada, d'acord amb el mateix article, li serà retirada la paraula amb la fórmula del número 11 del present article, a la qual, en cas de la sanció prevista en el número 1 del citat article 97 (actual article 105), s'afegirà la frase amb la sanció del Reglament.

14. Per cridar a l'ordre la Cambra, en el cas de l'article 62 (actual article 69), número 3, del Reglament de les Corts Valencianes, la fórmula serà: «Crida a l'ordre a la Cambra.»

15. Per cridar a l'ordre el públic, en el cas del mateix article, la fórmula serà: «Crida a l'ordre al públic.»

Els casos dels articles 98 a 100 (actuals articles 106 a 108) del Reglament de les Corts Valencianes no són subjectes a formulari.

 

**Article cinqué**

Com a fórmules escrites, en la documentació de les Corts Valencianes seran usuals les següents:

1. Els escrits dirigits al president seran encapçalats per la fórmula inicial: «Senyor Molt Excel·lent.»

2. Els edictes i anuncis públics fets per la Presidència de les Corts seran encapçalats per la tradicional fórmula inicial: «Ara ojats que us fan a saber de part del Molt Excel·lent Senyor.»

3. Les fórmules expressades en els dos números precedents seran també d'aplicació en la documentació relativa als altres òrgans de les Corts, si bé amb la deguda adaptació dels tractaments.

4. Podran també ser usades en la documentació de les Corts les fórmules exposades en l'article anterior, sempre que siguen adequades al cas.

 

**Article sisé**

L'ús inadequat, erroni o defectuós de les fórmules establides en aquestes normes no invalida per ell mateix els actes en els quals són contingudes. 

 

 

 

---

****[1]****Inclou la [**Correcció d'errades**](https://dogv.gva.es/va/eli/es-vc/a/2006/12/18/(1)/corrigendum/48077477/) publicada en el DOGV núm. 5441 de 01.02.2007.

****[2]****Text actualitzat del Reglament de les Corts Valencianes publicat per l’[**Acord 3262/IX, de 17 d'abril de 2019, de la Mesa de les Corts Valencianes**](https://dogv.gva.es/va/eli/es-vc/a/2019/04/17/(1)/), sobre actualització del Reglament de les Corts Valencianes (DOGV núm. 8583 de 03.07.2019). Es duu a terme una actualització en la numeració dels títols i articles del Reglament de les Corts Valencianes per tal d'eliminar la denominació d'algun d'ells com a *bis*, *ter* o *quater*.

****[3]****L’article tercer es modifica per l'article 1 de l'[**Acord de 25 de novembre de 2015, del Ple de les Corts**](https://dogv.gva.es/va/eli/es-vc/a/2015/11/25/(1)/), pel qual s'aprova la reforma del Reglament de les Corts (DOGV núm. 7670 de 02.12.2015).

****[4]****L’article quint es modifica per l'article 2 de l'[**Acord de 25 de novembre de 2015, del Ple de les Corts**](https://dogv.gva.es/va/eli/es-vc/a/2015/11/25/(1)/).

****[5]****L’article 21 es modifica per l'article únic de la [**Reforma de l'article 21.4 del Reglament de les Corts**](https://dogv.gva.es/va/eli/es-vc/alia/2009/12/21/(1)/) (DOGV núm. 6203 de 10.02.2010)

****[6]****L’apartat Desé *(anteriorment Nové bis)* de l'article 34.1 s’introdueix per l'article primer de l’[**Acord 25 de març de 2015, del Ple de les Corts**](https://dogv.gva.es/va/eli/es-vc/a/2015/03/25/(1)/), pel qual s'aprova la reforma del Reglament de les Corts (DOGV núm. 7501 de 09.04.2015).

****[7]****L’article 37 es modifica per l'article 3 de l'[**Acord de 25 de novembre de 2015, del Ple de les Corts**](https://dogv.gva.es/va/eli/es-vc/a/2015/11/25/(1)/).

****[8]****L’article 41 es modifica per l'article 4 de l'[**Acord de 25 de novembre de 2015, del Ple de les Corts**](https://dogv.gva.es/va/eli/es-vc/a/2015/11/25/(1)/).

****[9]****L’article 45 es modifica per l'article primer de la [**Reforma dels articles 45 i 50 del Reglament de les Corts**](https://dogv.gva.es/va/eli/es-vc/alia/2013/02/21/(1)/) publicada en el DOGV núm. 6976 de 01.03.2013.

****[10]****L’apartat 1.2 de l’article 45.1 es modifica per l'article 5 de l'[**Acord de 25 de novembre de 2015, del Ple de les Corts**](https://dogv.gva.es/va/eli/es-vc/a/2015/11/25/(1)/).

****[11]****L’apartat 1.8 de l’article 45.1 es modifica per l'article 5 de l'[**Acord de 25 de novembre de 2015, del Ple de les Corts**](https://dogv.gva.es/va/eli/es-vc/a/2015/11/25/(1)/).

****[12]****L’apartat 1.11 de l’article 45.1 s’introdueix per l'article 5 de l'[**Acord de 25 de novembre de 2015, del Ple de les Corts**](https://dogv.gva.es/va/eli/es-vc/a/2015/11/25/(1)/).

****[13]****L’apartat 1.12 de l’article 45.1 s’introdueix per l'article 5 de l'[**Acord de 25 de novembre de 2015, del Ple de les Corts**](https://dogv.gva.es/va/eli/es-vc/a/2015/11/25/(1)/).

****[14]****L’apartat 2.6 de l'article 45.2 s’introdueix per l'article segon de l’[**Acord 25 de març de 2015, del Ple de les Corts**](https://dogv.gva.es/va/eli/es-vc/a/2015/03/25/(1)/).

****[15]****L’apartat 2.7 de l’article 45.2 s’introdueix per l'article 6 de l'[**Acord de 25 de novembre de 2015, del Ple de les Corts**](https://dogv.gva.es/va/eli/es-vc/a/2015/11/25/(1)/).

****[16]****L’article 48 es modifica per l'article tercer de l’[**Acord 25 de març de 2015, del Ple de les Corts**](https://dogv.gva.es/va/eli/es-vc/a/2015/03/25/(1)/).

****[17]****L’article 50 es modifica per l'article segon de la [**Reforma dels articles 45 i 50 del Reglament de les Corts**](https://dogv.gva.es/va/eli/es-vc/alia/2013/02/21/(1)/) (DOGV núm. 6976 de 01.03.2013).

****[18]****El punt 1 de l’article 50 es modifica per l’article 7 de l'[**Acord de 25 de novembre de 2015, del Ple de les Corts**](https://dogv.gva.es/va/eli/es-vc/a/2015/11/25/(1)/).

****[19]****El punt 3 de l’article 50, s’introdueix per l’article 7 de l'[**Acord de 25 de novembre de 2015, del Ple de les Corts**](https://dogv.gva.es/va/eli/es-vc/a/2015/11/25/(1)/).

****[20]****L’article 51 *(anteriorment 50 bis)* s’introdueix per l'article tercer de la [**Reforma dels articles 45 i 50 del Reglament de les Corts**](https://dogv.gva.es/va/eli/es-vc/alia/2013/02/21/(1)/) (DOGV núm. 6976 de 01.03.2013).

****[21]****L’apartat 3, primer paràgraf de l’apartat 4 i apartat 5 de l’article 77 *(anteriorment 76)*, es modifiquen per l’article primer de la [**Reforma del Reglament de les Corts de la regulació del debat de política general i tramitació d’esmenes**](https://dogv.gva.es/va/eli/es-vc/alia/2018/07/18/(1)/) (DOGV núm. 8345 de 24.07.2018).

****[22]****El capítol X del títol IV s’introdueix per l'article quart de l’[**Acord 25 de març de 2015, del Ple de les Corts**](https://dogv.gva.es/va/eli/es-vc/a/2015/03/25/(1)/).

****[23]****El capítol XI del títol IV s’introdueix per l'article quint de l’[**Acord 25 de març de 2015, del Ple de les Corts**](https://dogv.gva.es/va/eli/es-vc/a/2015/03/25/(1)/).

****[24]****El paràgraf segon de l'article 115 *(anteriorment 112)* s’introdueix per l'article primer de l’[**Acord 25 de març de 2015, del Ple de les Corts**](https://dogv.gva.es/va/eli/es-vc/a/2015/03/25/(1)/).

****[25]****L’article 117 *(anteriorment 113 bis)* s’introdueix per l'article quart de l’[**Acord 25 de març de 2015, del Ple de les Corts**](https://dogv.gva.es/va/eli/es-vc/a/2015/03/25/(1)/).

****[26]****L’apartat 5 de l’article 125 *(anteriorment 121)* es modifica per l’article segon de la [**Reforma del Reglament de les Corts de la regulació del debat de política general i tramitació d’esmenes**](https://dogv.gva.es/va/eli/es-vc/alia/2018/07/18/(1)/) (DOGV núm. 8345 de 24.07.2018).

****[27]****L’article 130 *(anteriorment 126)* es modifica per l’article únic de la [**Reforma de l'article 130 del Reglament de les Corts Valencianes**](https://dogv.gva.es/va/eli/es-vc/alia/2024/02/29/(1)/) (DOGV núm. 9803 de 06.03.2024).

****[28]****L’apartat 3 de l’article 166 *(anteriorment 162)* es modifica per l’article tercer de la [**Reforma del Reglament de les Corts de la regulació del debat de política general i tramitació d’esmenes**](https://dogv.gva.es/va/eli/es-vc/alia/2018/07/18/(1)/) (DOGV núm. 8345 de 24.07.2018).

****[29]****L’apartat 1 de l’article 182 *(anteriorment 178)* es modifica per l'article 8 de l'[**Acord de 25 de novembre de 2015, del Ple de les Corts**](https://dogv.gva.es/va/eli/es-vc/a/2015/11/25/(1)/).

****[30]****El títol XVI *(anteriorment XV bis)* s’introdueix per l'article tercer de l’[**Acord 25 de març de 2015, del Ple de les Corts**](https://dogv.gva.es/va/eli/es-vc/a/2015/03/25/(1)/).


Còpia Permalink ELI